
ความเดิมจาก “บินประจัญบาน”




ร.ท. แตงดองนักบินฝรั่งเศสผู้มีสมญาว่า “อ้ายหางเขียว” ได้จดหมายมาท้าทาย จ.อ.ทองใบ ธวัชชัย เสืออากาศของเราได้นำหมู่เครื่องบิน ๕ เครื่องไปสู้รบกับมันที่ฐานทัพอากาศของฝรั่งเศส ทองใบจึงนำหมู่เครื่องบินขับไล่ไปพบกับ “อ้างหางเขียว” ตามคำท้า ผู้ที่ไปกับเขา คือ จ.อ. พล พัชราภรณ์, จ.ท. นิกร การุณวงศ์, จ.ท. กิมหงวน ไทยแท้ และ จ.ท. วิรัช วิไลลักษณ์.

หมู่เครื่องบินที่กล่าวนี้ ได้ไปพบกับหมู่เครื่องบิน “อ้างหางเขียว” สมความตั้งใจของทั้งสองฝ่าย สงครามเวหาระหว่างไทยกับฝรั่งเศสได้เป็นไปอย่างดุเดือด จ.ท.กิมหงวนแสดงความสามารถอาจหาญนำเครื่องบินของเขาเข้าชน “อ้างหางเขียว” ตกลงมาพินาศด้วยกันทั้งคู่ อาเสี่ยกับร.ท.แตงดองต่างกะโดดร่มชูชีพเอาตัวรอด และขณะที่ร่มลอยอยู่ในอากาศ ทั้งสองได้ต่อสู้กันด้วยปืนพกอีก กิมหงวนยิง “เสืออากาศ” ของฝรั่งเศสตายกลางอากาศ.

ผลของการสู้รบ ฝ่ายเราได้ชัยชะนะอย่างงดงาม จ.ท.วิรัชถูกยิงตาย ส่วนหมู่เครื่องบินของ “อ้ายหางเขียว” ถูกยิงตายหมด การรบภาคอากาศครั้งสำคัญนี้ นิกรออกจะอับโชคมาก เขาไม่ได้ทำลายเครื่องบินข้าศึกแม้แต่ลำเดียว.

ทางราชการได้เลื่อนยศให้ จ.ท. กิมหงวนและจ.อ.ทองใบเป็นนายเรืออากาศตรี จ.อ.พล พัชราภรณ์เป็นพันจ่าอากาศโท ส่วนนิกรคงเป็นจ่าอากาศโทตามเดิม ทำให้กะดิ่งทองของเราน้อยใจในโชคของตนมาก.

กิมหงวนผู้ปราบอ้างหางเขียว กลายเป็นนักบินที่มีชื่อเสียงโด่งดังที่สุดในกองทัพอากาศ ทางการได้ให้เครื่องบินขับไล่ฮ๊อกพับฐานเป็นเครื่องบินประจำตัวเขาอีกหนึ่งลำแทนเครื่องบินที่พังไป อาเสี่ยให้ช่างอากาศทาสีดำที่ท่อนหาง และขนามนามตนเองว่า “อ้างหางดำ” หรือ “เปรตเวหา” อันเป็นสมญาที่เขาพอใจที่สุด.

วันหนึ่ง, กองทัพอากาศของเราได้เตรียมการโจมตีไซ่ง่อนเป็นการใหญ่ ต้องใช้เครื่องบินเกือบสองร้อยเครื่อง วันนั้นเอง ฝูงเครื่องบินจากจังหวัดใกล้เคียงได้เดินทางมารวมกำลังที่ศรีโสภณ.

ในตอนบ่าย ข้าศึกส่งเครื่องบินทิ้งระเบิดขนาดหนัก ๑ เครื่อง และเครื่องบินขับไล่อีก ๙ เครื่อง ล่วงล้ำเข้ามาเพื่อจะทำลายเครื่องบินและสนามบินของเรา ทองใบนำหมู่เครื่องบินขึ้นปะทะต้านทานไว้ พล, นิกร, กิมหงวน มีโอกาสขึ้นต่อสู้อีก อาเสี่ยถูกยิงเครื่องยนตร์ชำรุดต้องนำเครื่องบินลง ทองใบ, สมบัติ, พล, นิกร ทำลายเครื่องบินขับไล่ของข้าศึกได้คนละ ๑ เครื่อง และเครื่องบินของมันชนกันเองตกอีก ๒ เครื่อง เหลือ ๓ เครื่องทิ้งเจ้ายักษ์ใหญ่ไว้บินหนีไปโดยเร็ว.

“เจ้ายักษ์ใหญ่” เครื่องบินฝรั่งเศส ๔ เครื่องยนตร์พยายามจะทิ้งบอมบ์ลงสนามบินของเรา นิกรนำเครื่องบินของเขาเข้าขัดขวางและสู้รบกันตัวต่อตัว ในที่สุด จ.ท.การุณวงศ์ก็บังคับเครื่องบินเข้าชนกับ “อ้ายยักษ์ใหญ่” แล้วกะโดดร่มลงมาข้างล่าง เขาถูกไฟลวกบาดเจ็บสาหัสต้องส่งไปอยู่โรงพยาบาลทหารศรีโสภณ.

คืนวันนั้น.

ฝูงเครื่องบินของเรานับจำนวนร้อยก็ออกเดินทางไปไซ่ง่อน ฝ่าแนว ป.ต.อ. อันหนาแน่นของข้าศึก ทิ้งลูกระเบิดเพลิง ลูกระเบิดทำลาย รวมน้ำหนักทั้งหมดไม่ต่ำกว่า ๓๐ ตัน ทำความพินาศฉิบหายให้แก่นครที่สวยงามที่สุดในอินโดจีน.

พล พัชราภรณ์ได้แสดงความสามารถอาจหาญอย่างน่าชมยิ่ง เขานำเครื่องบินจิกหัวลงมายิงไฟฉาย และปล่อยบอมบ์ขนาดเล็กทำลายหน่วยป.ต.อ. ข้าศึกได้ระดมยิงปืนกลหนักต่อสู้ กะสุนนัดหนึ่งถูกหน้าท้องนายพัชราภรณ์มีอาการสาหัส พลต้องผละจากการรบรีบเดินทางกลับฐานทัพตามลำพัง แล้วท่านผู้บัญชาการทหารอากาศก็ส่งเข้าไปโรงพยาบาลศรีโสภณโดยด่วน.

เมื่อฝูงเครื่องบินของเราโจมตีไซ่ง่อนจนกะทั่งเกิดเพลิงไหม้ทั่วเมืองแล้วก็เดินทางกลับมาฐานทัพโดยสวัสดิภาพ ปรากฏว่าเครื่องบินโจมตีและขับไล่หายไป ๕ เครื่อง ร.ต. กิมหงวนอยู่ในจำนวนที่หายไปด้วย ทุกๆ คนเข้าใจว่าอาเสี่ยต้องเป็นเหยื่อกะสุนป.ต.อ.ข้าศึกเสียแล้ว.

แต่ - หลังจากฝูงบินมาถึงสักครู่ใหญ่ๆ เสี่ยหงวนก็ติดตามมา เขาถูกกะสุนปืนกลบาดเจ็บสาหัส ที่หน้าผากแห่งหนึ่ง และที่เข่าขวาอีกแห่งหนึ่ง กะสุนปืนยังอยู่ในกะดูกเหนือเข่าเล็กน้อย ผู้บังคับบัญชารีบส่งเขาไปโรงพยาบาล.

พล, นิกร, กิมหงวนได้มานอนป่วยอยู่ร่วมห้องเดียวกันอีก ร.ต.ดิเรก ณรงค์ฤทธิ์ แพทย์ปริญญาอังกฤษหรือเพื่อนเกลอของพล, นิกร. กิมหงวนเป็นแพทย์ผู้รักษา ดิเรกกล้ารับรองว่าอาการป่วยของ “เสืออากาศ” ทั้งสามคนนี้จะต้องหายวันหายคืนไนไม่ช้า.

ต่อจากนี้ขอให้ท่านโปรดอ่านข้อความสำคัญในเรื่อง “จอมเวหา” ต่อไป ผู้เขียนขอกราบเรียนให้ทราบด้วยว่า ถ้าท่านผู้มีใจรักชาติคนหนึ่งคนใดจะจัดทำถุงของขวัญส่งไปให้ทหารหาญของเราที่กำลังสู้รบกับข้าศึกในสมรภูมิแล้ว โปรดอย่าลืมบรรจุหนังสือชุดพล, นิกร, กิมหงวนลงไปด้วยนะคร๊าบ.




เช้าวันนั้น.

๗.๐๐ น. เศษ ที่โรงพยาบาลทหารศรีโสภณ “เสืออากาศ” ทั้งสามกำลังนอนหลับคุดคู้อยู่บนเตียงเดียวกัน แสงแดดอ่อนๆ ส่องลอดเข้ามาในหน้าต่าง เสี่ยหงวนกรนเสียงสนั่นหวั่นไหวราวกับเสียงเครื่องบิน เขานอนโก้งโค้งตูดโด่ง พลนอนตะแคง เท้าขวาพาดอยู่บนศีร์ษะอาเสี่ย นิกรนอนหงายไขว่ห้าง มือข้างหนึ่งอยู่ในกะเป๋าพล อีกข้างหนึ่งอยู่ในกะเป๋ากิมหงวน ต่างคนต่างกรนแข่งกัน

บังตาประตูห้องเผยอออกช้าๆ ร.ต.ดิเรก ณรงค์ฤทธิ์ พาเจ้าคุณปัจจนึกกับนายทหารคนสนิทของท่านเข้ามาในห้อง เจ้าคุณมาเยี่ยมสามเกลอ มีขนมและช่อดอกไม้ถือติดมือมาด้วย ท่านแม่ทัพค่อยคลายความวิตกเมื่อพระเวชการวิจิตร นายแพทย์ใหญ่เรียนให้ท่านทราบเมื่อตะกี้นี้ว่า พล, นิกร, กิมหงวนพ้นอันตรายแล้ว

เจ้าคุณปัจจนึกฯ มองดูสามสหาย แล้วท่านก็หัวเราะเบาๆ

“แย่มัน, เตียงเดียวผ่าขึ้นไปนอนตั้งสามคน มองดูคล้ายๆ กับลูกหมาหน้าหนาว ฮ่ะ - ฮ่ะ”

นายแพทย์หนุ่มยกนิ้วชี้แตะริมฝีปากแล้วร้องซี๊ด

“อย่าเอ็ดไปครับ” เขาพูดเสียงกะซิบ “ให้มันเป็นนอนกันตามสบายเถอะครับ เพราะยังอ่อนเพลียอยู่มาก”

ท่านแม่ทัพพะยักหน้าช้าๆ

“เมื่อคืนนี้มีอาการเป็นยังไงบัางวะ ดิเรก?”

นายณรงค์ฤทธิ์นิ่งตรึกตรอง

“ไม่มีอาการที่น่าวิตกหรอกครับ นอกจากกิมหงวนมันละเมอลุกขึ้นนั่งตะโกนด่าฝรั่งเศส แล้วพูดพร่ำถึงการรบทางอากาศ ส่วนเจ้าพลกับเจ้ากรนอนหลับเป็นตาย”

“เออ - ดี ยังงั้นอีกไม่กี่วันคงหายเป็นปกติ”

พูดจบเจ้าคุณก็เดินจรดปลายเท้ามายืนที่ข้างเคียงภายในห้องคนไข้เงียบกริบสักครู่หนึ่ง เสี่ยหงวนก็พรวดพราดลุกขึ้นนั่ง หลับตาร้องเพลงที่เป็นปรปักษ์กับเจ้าคุณปัจจนึกฯ

“โอละเฮ - เอ๊ย - โอละหึก ลุกขึ้นแต่ดึก หัวล้านแดงแจ๋ เอ้า - โอละเฮ เอ๊ย - โอละหึก ลุกขึ้นแต่ดึก จั๊บๆๆๆ”

แล้วกิมหงวนก็เอนตัวลงหลับต่อไป เจ้าคุณปัจจนึกฯ ทำคอย่น ร.อ.จั๊บนายทหารคนสนิทของท่านกลืนน้ำลายเอื้อก ส่วนดิเรกยกมือปิดปากหัวเราะคิกคัก.

ท่านแม่ทัพหันมาพูดกับนายทหารคนสนิท

“คุณว่ามันละเมอจริงๆ หรือแกล้งทำ?”

ร.อ.จั๊บ ปี่สุวรรณยิ้ยแหยๆ ก่อนที่เขาจะพูดออกความเห็น กิมหงวนชิงพูดขึ้น

“ให้ดิ้นตายซีครับ ผมละเมอจริงๆ”

เจ้าคุณพะยักศีร์ษะอันล้านเลี่ยนหงึกๆ

“อือ - เห็นจะจริง ม่ายมันคงไม่สาบาน” แล้วท่านก็สะดุ้งโหยง “อ๋าย - แกล้งละเมอแล้วละ อ้ายนี้ เฮ้ย! อ้ายเสี่ย”

กิมหงวนหลับตาโบกมือ พูดเสียงงัวเงีย

ท่านแม่ทัพอมยิ้ม ล้วงปืนพกออกมาจากซอง ยกด้ามปืนฟาดกะบานอาเสี่ยค่อนข้างแรงดัง ป่อก!

“จะมาเล่นลูกไม้หลอกกินเปล่า คนอย่างข้าน่ะไม่ได้แอ้มละโว้ย เฮ้ - ลุกขึ้นลืมตามองดูโลกเสียที ลุกขึ้นข้าเอาเหล้ามาให้สามขวด”

ทันใดนั้น พล, นิกร, กิมหงวนก็พรวดพราดลุกขึ้นนั่งลืมตาโพลง

“ไหนล่ะครับ?” ต่างกล่าวพร้อมๆ กัน.

เจ้าคุณปัจจนึกฯ มองหน้า “เสืออากาศ” ทั้งสามทีละคน แล้วท่านก็หัวเราะ

“หนอยแน่, พอเอ่ยถึงเหล้าเท่านั้น ตื่นหมดเลย”

อาเสี่ยยิ้มเอียงอาย

“สวัสดีมีชัยครับ คุณอา, ไหนล่ะครับเหล้า? คนเราโตๆ ด้วยกันแล้ว พูดอะไรก็ต้องทำตามคำพูดนะครับ”

เจ้าคุณชักฉิว

“แดกเข้าไปได้รึ กำลังเจ็บอยู่อย่างนี้?”

นิกรพูดเสริมขึ้น

“จะเป็นอะไรไปครับ ผมถูกไฟลวก ไม่ใช่ว่าป่วยกะเพาะอาหารพิการ”

พลพูดเสริมขึ้น

“นั่นนะซิครับ มันคนละเรื่องแท้ๆ ถ้าได้ดื่มสักคนละขวดสองขวด ผมคิดว่าผมคจะหายเร็ววันขึ้นอีก อ้า - นั่นห่ออะไรครับคุณอา?”

เจ้าคุณยิ้มเล็กน้อย

“ขนมโว้ย อาซื้อมาฝากแก” พูดจบท่านก็ส่งห่อกระดาดให้นายพัชราภรณ์.

พลรีบแก้ดูทันที ภายในห่อมีกล้วยทับราว ๑๐ ลูก ท๊อฟฟี่ ๕ - ๖ อัน มะพร้าวแก้ว ๓ อัน แล้วก็ละมุด ๕ - ๖ ผล กล้วยน้ำว้าอีกครึ่งหวี.

สามเกลอลืมตาโพลง แล้วต่างก็หัวเราะก้ากพร้อมๆ กัน ดิเรกกับ ร.อ.จั๊บว่าเสียงอหาย เจ้าคุณปัจจนึกฯ ชักฉิว ทำหน้ากะเรี่ยกะราดชอบกล.

เสี่ยหงวนชี้มือไปที่ห่อขนม พูดพลางหัวเราะพลาง

“นี่หรือครับ คุณอา, ของเยี่ยมคนเจ็บ?”

“เออ! ทำไมวะ, แกเห็นว่ามันเป็นของเลวทรามต่ำช้าอะไรรึ?”

กิมหงวนหน้าแดงกร่ำ ยกหลังมือเช็ดน้ำตา

“ฮ่ะ - ฮ่ะ เปล่าครับ แต่ว่าเท่าที่ผมเคยเห็น โดยมากของเยี่ยมคนไข้เขามีแต่ แอ๊ปเปิล, องุ่นสดหรือลูกพลุน”

ท่านแม่ทัพขมวดคิ้วย่น

“อ้ายบ้า แกรู้ไหมว่าแอ๊ปเปิล, องุ่นลูกพลุนหรือขนมปังหวานน่ะ มันเป็นของต่างประเทศ เราเป็นคนไทย เราต้องอุดหนุนคนไทยซีวะ”

นิกรหัวเราะคิก พูดเสริมขึ้นเบาๆ

“จริงครับ แล้วก็ถูกสตางค์ด้วย หมดห่อนี้อย่างมากก็เฟื้องเดียว”

เจ้าคุณค้อนควับ

“แกมันไม่รู้จักอะไร กล้วยน้ำว้าและกล้วยปิ้งมีวิตามินตั้งแต่เอ. ถึง แซ่ด นี่ - มะพร้าวแก้ว กินเข้าไปแล้วบำรุงกองเลือดกองลม แก้กะษัย, บำรุงสมอง ท๊อฟฟี่นี่แก้ร้อนในกระหายน้ำ อมเล่นแก้กลุ้มดีกว่าดูดขี้ฟันเป็นกอง แล้วก็ละมุด บำรุงต่อมต่างๆ ในร่างกายของแก หรือแกจะขว้างกะบานกันเล่นแก้กลุ้มก็ได้”

สามเกลอมองดูหน้ากันแล้วหัวเราะหึๆ ท่านแม่ทัดทรุดตัวนั่งบนเก้าอี้ข้างเคียง แล้วไต่ถามอาการป่วยของพล, นิกร, กิมหงวน กะดิ่งทองไม่มีอาการอะไรที่น่าวิตก นอกจากปวดแสบปวดร้อนเพราะพิษไฟลวก พลมีอาการพ้นเขตต์อันตรายแล้ว ส่วนเสี่ยหงวนเขาจะพ้นภัยก็ต่อเมื่อผ่าเอาลูกปืนออกมาได้

เจ้าคุณปัจจนึกฯ หันมาพูดกับนายแพทย์ดิเรกลูกเขยของท่าน

“แกคิดว่า อีกกี่วันแกถึงจะผ่าเอาลูกปืนที่ขาออก?”

นายณรงค์ฤทธิ์ยิ้มเล็กน้อย

“ขาใครครับ?”

เจ้าคุณทำปากจู๋

“ขาอ้ายหงวนโว้ย”

“อ๋อ - ต้องรอผลการตรวจเอ๊กสเรย์ก่อนครับ ถ้ารู้แน่ว่าลูกปืนอยู่ตรงไหน และอ้ายเสี่ยมีกำลังแข็งแรงพอ ก็ทำการผ่าตัดได้ ไม่ยากเย็นอะไรหรอกครับ เมื่อสองสามวันนี้ทหารช่างคนหนึ่งถูกยิง ลูกปืนกลเข้าไปฝังอยู่ในกะโหลกศีร์ษะตั้งเก้าลูก ผมยังผ่าเอาลูกปืนออกได้จนหมด”

คนเจ็บทั้งสามสะดุ้งโหยงพร้อมๆ กัน พลรีบกล่าวถามทันที

“เฮ้ - โกหกกะมังอ้ายด๊อก?”

“แล้วกัน” ดิเรกพูดอย่างเคืองๆ “กันจะโกหกเอาตะหวักตะบวยอะไรกันวะ ให้ตายโหงตายห่าเอ้า โธ่ - ยูไม่เชื่อไอหรือนี่?”



นายพัชราภรณ์กลืนน้ำลายเอื๊อก

“เดี๋ยวก่อน อ้ายด๊อก ฉันสงสัยเหลือเกิน ธรรมดาคนเราน่ะ ถูกยิงหัวนัดเดียวก็ตายโหง ทหารที่แกว่าถูกยิงตั้งเก้านัดไม่ตายใครจะเชื่อวะ”

ดิเรกขมวดคิ้วนิ่วหน้า

“ใครบอกแกล่ะว่าไม่ตาย ที่ฉันผ่าเอาลูกปืนออกน่ะเขาตายแหงแก๋แล้ว”

อาเสี่ยยกเท้าถีบดิเรกปั๋งเข้าให้ นายแพทย์หัวนอกเซแซ่ดๆ ล้มลงก้นกะแทกพื้นดังอั้ก พล, นิกร, กิมหงวน หัวเราะลั่น ดิเรกค่อยๆ ลุกขึ้นด้วยความลำบากยากเย็น.

“มึง - ดีละมึง อ๋อย - พ่อไม่ผ่าลูกปืนให้แกหรอก คอยดูซิ ฉิบหาย! ถีบเอาตะโพกแทบหัก”

กิมหงวนยิ้มแป้น

“ก็แกมันพูดกวนโทโสนี่หว่า”

นายณรงค์ฤทธิ์ทำปากหมุบหมิบ ท่านเจ้าคุณหัวเราะชอบใจ ชี้มือให้ดิเรกนั่งลงบนเก้าอี้ว่างข้างตัวท่าน แล้วกล่าวถามอาการของเสี่ยหงวน

“ดิเรก แกบอกพ่อซิ ติ๊งต่างว่าแกไม่สามารถเอาลูกปืนออกจากขาอ้ายหงวนได้แกจะทำยังไง?”

นายแพทย์ล้วงกะเป๋าหยิบกล้องและถุงยาเส้นออกมาอัดจุดสูบ

“ถ้าเอาออกไม่ได้ก๊อต้องตัดขาน่ะซี ป๋า”

เจ้าคุณทำคอย่น มองดูหน้ากิมหงวนแล้วท่านก็หัวเราะ

“ว่าไง อ้ายเสี่ย?”

กิมหงวนยักคิ้วแผล็บ

“จะเป็นไรไปครับ ตัดก็ตัด เอาขาคุณอาตัดมาใส่ขาผมก็แล้วกัน”

ท่านแม่ทัพลืมตาโพลง

“แล้วข้าจะเดินยังไงกันโว้ย?”

อาเสี่ยหัวเราะลั่น

“สุดแล้วแต่คุณอาซีครับ นะครับ เสียสละขาให้ผมข้างหนึ่งก็แล้วกัน

เจ้าคุณทำคอย่น

“อ้ายเวร ใครจะไปยอมวะ แล้วก็แกคิดดูซี แกสูงยังกะเปรต ถ้าตัดขาออกเอาขาฉันไปใส่ขาแก แกก็คงเดินทิ้มเพล๊กๆ ขาข้างหนึ่งยาว อีกข้างหนึ่งสั้นจุดจู๋ แทนที่จะให้ความสะดวกสบาย แกกลับจะต้องลำบากใจไปตลอดชาติ”

ดิเรกพูดเสริมขึ้น

“ผมคิดว่าถ้าผมตัดขาอ้ายหงวนออก ผมจะเอาขาหมาใส่ให้แทน”

อาเสี่ยหลับตาปี๋

“ไม่รับประทานละ หมอจ๋า, เชิญแกไปตัดขาให้คุณพ่อแกเถอะ นี่ - ดิเรก ฉันน่ะรำคาญเต็มทนแล้วอยากจะให้แกผ่าเอาลูกปืนที่ขาฉันออกในวันนี้และเดี๋ยวนี้ ฉันจะได้ไปรบอีก ได้ยินเสียงเครื่องบินบินข้ามโรงพยาบาลไปเมื่อเช้านี้ ฉันอยากจะไปรบเหลือเกิน”

ดิเรกหัวเราะเบาๆ

“อย่าใจร้อนนักเลยวะ หงวน, ถ้าผ่าได้กันก็ผ่าให้แกน่ะซี รอไปอีกสองสามวันเถอะน่า ให้แกแข็งแรงกว่านี้สักนิดเถอะ”

เสี่ยหงวนสั่นศีร์ษะช้าๆ เอื้อมมือปลิดกล้วยน้ำว้าที่พลวางไว้บนโต๊ะมา ๑ ลูก ปอกเปลือกใส่ปากเคี้ยวคำเดียวหมดลูก แล้วเหวี่ยงเปลือกไปกลางห้อง นิกรค้อนกิมหงวนมับ คว้าละมุดมากินบ้างกลัวจะขาดทุน พลรีบยึดท๊อฟฟี่ไว้ก่อน.

เจ้าคุณปัจจนึกฯ แลเห็นสามเกลอมีกิริยากะปรี้กะเปล่าท่านก็ดีใจ

“อ้ายหลานชาย” ท่านพูดกับพล, นิกร, กิมหงวน “อามีข่าวดีจะบอกแกให้ทราบว่า สิบนาฬิกาวันนี้ ท่านผู้บัญชาการทหารทั่วไปจะมาเยี่ยมแกที่นี่เป็นส่วนตัว ฉะนั้นจึงขอเตือนแกสักหน่อยว่า แกจะต้องระมัดระวังกิริยามารยาทให้มาก”

สามสหายยิ้มแป้นไปตามกัน

พลว่า “สำหรับผม คุณอาไม่ต้องเตือนหรอกครับ”

กิมหงวนพูดขึ้นบ้าง

“ผมก็เช่นเดียวกันครับ”

“มึงละตัวสำคัญ” เจ้าคุณพูดเสียงหนักๆ

อาเสี่ยหัวเราะก้าก

“ผมรู้จักกาละเทศะดีครับ”

“เออ - อย่าให้ท่านตำหนิติเตียนแกได้ก็แล้วกัน เมื่อคืนนี้ท่านเรียกอาไปปรึกษาข้อราชการบางอย่าง ท่านได้กล่าวขวัญชมเชยแกทั้งสามคน ท่านพูดว่า ไม่นึกเลยว่าแกสามคนจะกล้าหาญชาญชัยถึงอย่างนี้”

สามสหายหน้าบานไปตามกัน.

“คุณอาแจ้งข่าวพวกผมไปให้เมียๆ ของเราทราบหรือเปล่าครับ?”

เจ้าคุณสั่นศีร์ษะ

“เปล่า - ไม่จำเป็นและไม่มีประโยชน์อะไรเลย ขืนโทรเลขไปบอกก็จะตื่นเต้นตกอกตกใจกันใหญ่ ดีไม่ดีก็จะแห่กันมานี่”

“ครับ - ดีแล้วครับ”

ต่อจากนี้ ท่านแม่ทัพก็สนทนากับ พล, นิกร, กิมหงวน เป็นเรื่องส่วนตัว นายทหารคนสนิทนั่งตาปรืออยู่ทางมุมห้องตามลำพัง ยิ่งคุยก็ยิ่งออกรส สามสหายและท่านเจ้าคุณหัวเราะกันลั่นห้อง หัวเราะอย่างไม่ต้องอั้นราวกับว่าที่นี่ไม่ใช่โรงพยาบาล

บังตาประตูถูกผลักออกโดยแรง พ.ท.พระเวชการวิจิตร นายแพทย์ใหญ่แห่งโรงพยาบาลศรีโสภณ เดินพรวดพราดเข้ามาในห้องด้วยใบหน้าถมึงทึง ท่านไม่แลเห็นเจ้าคุณปัจจนึกฯ คุณพระจ้องมองดูดิเรก นายแพทย์เวรด้วยแววตาแข็งกร้าว แล้วเอ็ดตะโรลั่น

“คุณดิเรก! ที่นี่เป็นโรงพยาบาล ไม่ใช่ก๊วนกัญชา ทำไมมาถึงชวนคนไข้คุยเอ็ดตะโรยังงี้หา?”

นายแพทย์ณรงค์ฤทธิ์ทำหน้าปูเลี่ยนๆ

“ผมเปล่าครับ” เขาพูดแผ่วเบา ชี้มือบุ้ยใบ้มาทางเจ้าคุณปัจจนึกฯ

พอแลเห็นแม่ทัพใหญ่ด้านเขมร พระเวชการฯ ก็ใจหายวาบลมแทบจับ ท่านลืมตาโพลง อ้าปากหวอรีบชิดเท้าตรงก้มศีร์ษะโค้งคำนับอย่างงดงาม

ไม่ต้องสงสัยว่าเจ้าคุณปัจจนึกฯ จะโกรธแค้นพระเวชการฯ สักเพียงใด เพราะคุณพระเป็นผู้น้อยอยู่ใต้บังคับบัญชาของท่าน แต่บังอาจดุท่าน.

ท่านเจ้าคุณเม้มริมฝีปากแน่น

“คุณพระดุผมเชียวหรือนี่?”

เจ้าคุณปัจจนึกฯ, พล, นิกร, กิมหงวนกับดิเรกและร.อ.จั๊บหัวเราะครืน ท่านเจ้าคุณหายโกรธแล้ว ท่านล้วงกะเป๋าหยิบนาฬิกาออกมาดูเวลา แล้วพูดกับสามสหาย

“อาเห็นจะต้องกลับละโว้ย สองโมงต้องไปประชุมที่กองบัญชาการรบทั่วไป บางทีเวลาเย็นๆ ถ้ามีเวลาว่างจะมาเยี่ยมแกอีก ใครอยากกินอะไรหรืออยากได้อะไรก็บอกมา”

พลหัวเราะหึๆ

“ผมอยากรับประทานส้มเขียวหวานครับ”

เจ้าคุณพะยักหน้า

“ส้มเขียวหวาน? ได้ซี ที่ตลาดถมเถไป อาจะให้ทหารไปซื้อมาให้ เจ้ากรละ จะเอาอะไร?”

“ผมหรือครับ อยากได้เหล้าสักสองสามหีบครับ”

เจ้าคุณปัจจนึกฯ แยกเขี้ยว

“บอกว่ากินไม่ได้ก็เชื่อกันบ้างซีโว้ย แล้วกันอ้ายนี่ ให้หายเสียก่อนเถอะ ฉันจะเลี้ยงแกให้เต็มคราบทีเดียว”

กะดิ่งทองยิ้มแห้งๆ

“ถ้ายังงั้นซื้อถั่วลิสงคั่วมาฝากผม สักสิบสตางค์ก็ได้ครับ”

พลกับกิมหงวนสะดุ้งโหยง

“เฮ้!” อาเสี่ยเอ็ดตะโร “อย่าอุตตริโว้ย อากาศห้องนี้มันปลอดโปร่งสบายดีแล้ว กินอย่างอื่นเถอะพ่อมหาเจริญ”

นิกรหัวเราะ

“ถ้างั้น คุณพ่อซื้อปลาหมึกตัวใหญ่ๆ มาฝากผมสักสามตัวนาครับ”

เจ้าคุณยิ้มเล็กน้อย

“ได้ - น้ำจิ้มเอาไหมล่ะ?”

“เอาซีครับ ใส่กะเป๋ามาก็ได้ อ้อ - เม็ดกวยจี้สักสองสามห่อนะครับ เอาไว้ขบเล่นแก้เหงา แล้วก็ตุ้งชางป้อเปี๊ยะสักห้าหกอัน ของโปรดของผมทั้งนั้น”

ท่านแม่ทัพพะยักหน้ารับคำ เปลี่ยนสายตามาที่กิมหงวน

“แกล่ะ จะเอาอะไรบ้างว่ามา”

อาเสี่ยอมยิ้มแก้มตุ่ย

“เหล้าครับ” เขาพูดหน้าตาเฉย.

เจ้าคุณกลืนน้ำลายเอื๊อก

“เชื่อกันบ้างซีโว้ย เวลานี้ยังกินไม่ได้”

กิมหงวนจุย์ปากจิ๊ก

“ปู้โธ่ ผมถูกยิงที่หัวเข่า กินเหล้าแสลงด้วยหรือครับ”

“เจ้าคุณว่า” ไม่แสลง แต่ถ้าแกยังอยู่โรงพยาบาล แกจะกินเหล้าไม่ได้เป็นอันขาด”

อาเสี่ยหัวเราะเบาๆ

“ถ้ายังงั้น คุณอาซื้อมาเถอะครับ ผมถือออกไปกินนอกโรงพยาบาลก็ได้”

“แล้วกัน ประเดี๋ยวพ่อก็จะเตะเปรี้ยงปร้างเข้าให้เท่านั้น อดเหล้าสักเจ็ดแปดวันนั้นจะตายเชียวหรือวะ?”

เสี่ยหงวนหน้าม่อย เขาบ่นพึมพัม

“น่า - ดีล่ะน่า” แล้วก็หันมาพูดกับเพื่อนเกลอทั้งสอง “เฮะ - ขี้เหนียวเฮะ ขอเหล้ากินสักขวดก็ไม่ได้”

เจ้าคุณปัจจนึกฯ ยกมือผลักหน้ากิมหงวนเบาๆ

“เอาเถอะ อ้ายหลานชาย ถ้าแพทย์เขาส่งแกกลับประจำการเมื่อไรแล้ว อาจะให้แกกินเหล้า อย่างที่เรียกว่ากินเผื่อหมาทีเดียว ง่า - อย่างไรโว้ย แกอยากได้สิ่งของเครื่องใช้หรือขนมข้าวต้มอะไรก็บอกมา เย็นๆ อามาเยี่ยมจะได้หามาให้”

อาเสี่ยนิ่งตรึกตรองอยู่สักครู่

“ฮี้ย์!” เขาร้องเสียงลั่น “ไม่เอาละครับ สิ่งที่ผมอยากได้คุณอาก็คงไม่กล้าหอบหิ้วเอามาให้ผม” พูดจบกิมหงวนก็ปลิดกล้วยน้ำว้าเอาออกมากินอีก ๑ ผล โยนเปลือกไปทางมุมห้อง ถูกหน้า ร.อ. จั๊บ ปี่สุวรรณเต็มรักโดยไม่มีเจตนา

ท่านแม่ทัพพะยักหน้ากับเสี่ยหงวน

“เอาเถอะน่า บอกมาเถอะ แกต้องการอะไร ถ้ามันเป็นของใหญ่โตจะได้ให้ทหารรับใช้เอามาให้”

กิมหงวนกะพุ่มมือไหว้อย่างนอบน้อม

“ขอบพระคุณครับ อย่าให้ผมรบกวนคุณอาเลยครับ ผมหายป่วยแล้วผมไปหาซื้อเอาก็ได้ ไม่มีใช้ก็ยังไม่ต้องใช้”

เจ้าคุณหัวเราะหึๆ

“อะไรของแกวะ เสื้อเชิ้ตรึ?”

“ไม่ใช่หรอกครับ”

“ยังงั้นอะไรเล่า บอกมาเถอะน่า ในฐานที่อาบูชาในความกล้าหาญของแก แกอยากได้อะไรอาจะต้องพยายามหามาให้แก”

อาเสี่ยซ่อนยิ้มไว้ในหน้า

“จริงหรือครับ?”

“เออหว่า” พูดจบท่านก็ลุกขึ้น “แกจะเอาอะไรว่ามา อาจะกลับละ?”

กิมหงวนพูดเสียงอ่อนๆ

“ผมอยากได้หัวล้านจำลองมาใส่เล่นโก้ๆ สักหนึ่งหัวครับ”

ท่านแม่ทัพแยกเขี้ยว ทำปากยื่นนัยตาโตเท่าไข่ห่าน ท่านจ้องมองดูอาเสี่ยราวกับจะกินเลือดกินเนื้อ กิมหงวนทำหน้ากะเรี่ยกะราดชอบกล เขาค่อยๆ ส่งหมอนหนุนศีร์ษะให้ท่าน แล้วก้มหัวให้เจ้าคุณปัจจนึกฯ โดยดี

เจ้าคุณเงื้อหมอนสุดแขน นายแพทย์ดิเรกใจหายวาบ เผ่นพรวดเข้ามาคว้าข้อมือท่านไว้

“โนๆๆๆ ป๋า อ้ายเสี่ยมันเป็นเจ็บที่หัว ถ้าเอาหมอนตีมันอาจจะกลายเป็นโรคเส้นประสาท ขอทีครับ”

เจ้าคุณฟาดหมอนลงกลางกระบานนายแพทย์ณรงค์ฤทธิ์ดังปับ!

“นี่แน่ะ ขอทีข้าก็ให้ ถอยออกไป” แล้วท่านก็พูดกับกิมหงวน “มา - ก้มหัวลงมาดีๆ ทะลึ่งนักมึง”



ดิเรกชักฉิว เลยพูดเอ็ดตะโร

“คุณพ่อจะมาทำคนไข้ของผมไม่ได้เป็นอันขาด เข้าใจ๋?”

เจ้าคุณแม่ทัพขมวดคิ้วย่น

“อุวะ, มันล้อข้านี่หว่า”

ดิเรกถอนหายใจเบาๆ

“ล้อก็เตะมันซีครับ ใช้หมอนตีกระบานได้รึ ดีไม่ดีกลายเป็นโรคตับทรุดคุณพ่อจะว่ายังไง ผมเป็นผู้รับผิดชอบนา”

เจ้าคุณพะยักหน้าหงึกๆ

“ดีแล้ว” แล้วท่านก็พูดกับอาเสี่ย “เฮ้ย! หมอมันให้ข้าเตะแก ลุกขึ้นยืนกอดอกหันมาให้ข้าเตะดีๆ”

กิมหงวนหันควับมาทางด๊อกเต้อร์หนุ่ม

“อ้ายด๊อก แกมั่นใจหรือว่า ถ้าฉันถูกเตะฉันจะไม่เป็นอันตราย?”

“เย๊สส์ส์ส์” หมอตอบหน้าตาเฉย

อาเสี่ยนิ่งเงียบไปนาน แล้วลุกขึ้นหันหลังให้เจ้าคุณปัจจนึกฯ

“เมื่อหมอรับรองก็เอาซีครับ”

เจ้าคุณยิ้มแป้น หมายมั่นปั้นมือที่จะเตะเสี่ยหงวนให้สมรัก ท่านถอยหลังออกไปหลายก้าว เท้าเจ้ากรรมเหยียบเอาเปลือกกล้วยที่อาเสี่ยโยนทิ้งไว้ ลื่นแพร่ดหกล้มก้นกระแทกปังอย่างถนัดใจ

พล, นิกร, กิมหงวน และดิเรกหัวเราะก้าก ส่วน ร.อ. จั๊บนายทหารคนสนิทกลั้นหัวเราะแทบแย่ เขาเอานิ้วทิ่มลูกตาตัวเองค่อนข้างแรง เพื่อให้รู้สึกเจ็บจะได้ไม่หัวเราะ แม้กะนั้นก็ยังกลั้นไม่ได้ ต้องชกหน้าตัวเองอีก ๑ ที ถูกปากครึ่งจมูก

ท่านแม่ทัพสูดปากครางเบาๆ หยิบเปลือกกล้วยหอมเหวี่ยงไปข้างหน้า หล่นลงกลางศีร์ษะ ร.อ. จั๊บพอดี คราวนี้นายหทารคนสนิทชักฉิว คว้าเปลือกกล้วยขว้างไปตกห่างจากเจ้าคุณ ๒-๓ ก้าว เจ้าคุณไม่ทันเห็นลุกขึ้นได้ก็ปรี่เข้ามาจะเตะกิมหงวน เหยียบเข้าให้อีกเป็นซ้ำสองหงายท้องก้นสัมผัสส์พื้นหลังห้อง โครม!

“อ๋อย! มึง - ก้นกบกูหักแล้ว ไม่ยอม”

เสียงหัวเราะอย่างครื้นเครงดังขึ้นอีก คราวนี้ ร.อ. จั๊บปล่อยเสียก้ากใหญ่ เขาลุกเดินเข้ามาช่วยประคองเจ้าคุณปัจจนึกฯ ให้ลุกขึ้นยืน แล้วพูดเป็นเชิงประจบ

“ใต้เท้าล้มอย่างสง่าผ่าเผยเหลือเกินครับ”

เจ้าคุณโมโหจนลืมตัว

“ใครบอกพ่อมึงล่ะ?” พูดจบท่านก็สะดุ้งโหยง “โอ๊ะ! คุณจั๊บ ขอโทษ - ขอโทษครับ ผมลืมไปนึกว่าอ้ายเสี่ย ขอโทษที คุณ”

ร.อ. ปี่สุวรรณทำหน้ายู่ยี่เหมือนปี่สะก๊อต

“แฮ่ะๆ ไม่เป็นไรครับ ง่า - ใต้เท้าค งหายเจ็บแล้ว”

เจ้าคุณฝืนยิ้มอย่างยากเย็น

“ใต้เท้าน่ะไม่เป็นไรหรอกคุณ แต่ก้นกบผมน่ะซีแทบหัก เพราะอ้ายเวรกิมหงวนคนเดียว แดกแล้วยังทิ้งไว้อีก”

อาเสี่ยหัวเราะลั่น

“ก็ไม่มีกระโถนนี่ครับ”

เจ้าคุณปัจจนึกฯ โกรธหัวฟัดหัวเหวี่ยง ยกมือชี้หน้ากิมหงวน

“มึง! ถ้าไม่นึกว่าแกยังเจ็บป่วยอยู่ล่ะก็ พ่อเตะตายห่าเลย” แล้วท่านก็หันมาทางนายทหารคนสนิทของท่าน “ไป - คุณจั๊บ กลับกันทีเถอะ”

เจ้าคุณค้อนกิมหงวนอีกครั้งหนึ่ง แล้วหมุนตัวกลับก้าวเท้าออกเดิน ปลายเท้าเหยียบเปลือกกล้วยอันเก่าเข้าให้อีก คราวนี้ลื่นไถลไปข้างหน้า เจ้าคุณขืนตัวไว้ เลยล้มลงก้นกระแทกพื้นอีกอย่างงามทีเดียว

ท่านแม่ทัพนั่งนิ่งเม้มริมฝีปากทำตาปริบๆ ในราว ๕ นาที ท่านก็ร้องลั่น

“โอ๊ย!”

กิมหงวนทำคอย่นหลั บตาปี๋

“เอาไว้พรุ่งนี้ค่อยร้องซีครับ”

“ทะลึ่ง!” พูดจบท่านก็ลุกขึ้นอย่างรวดเร็ว เดินลงส้นปังๆ ออกไปจากห้อง ร.อ. จั๊บวิ่งเหยาะๆ ตามท่านออกไป

สามเกลอ กับ นายแพทย์ณรงค์ฤทธิ์พากันหัวเราะจนน้ำหูน้ำตาไหล การหัวเราะมากทำให้พลรู้สึกเจ็บปวดจากพิษบาดแผล และนิกรก็เช่นเดียวกัน ต่างหน้านิ่วคิ้วขมวดสูดปากเบาๆ

ดิเรกเห็นท่าไม่เป็นการก็รีบห้าม

“เฮ้ - เป็นหยุดหัวเราะโว้ย ไป - ไปนอนตามเตียงของตน อ้ายเสี่ย! แล้วกัน ไอบอกยูว่าให้หยุดหัวเราะ”

“อุวะ - ก็มันขันนี่หว่า”

นายณรงค์ฤทธิ์ ปรี่เข้ามากะชาก กิมหงวนให้ลุกขึ้นคว้าหูมับลากไปเตียงของเขาและบังคับให้นอนจนได้ พลขบกรามแน่นเพราะเจ็บในท้อง เขาลุกขึ้นเดินเงื่องหงอยไปนอนที่เตียงของเขา

นายแพทย์คว้าละมุดผลหนึ่งใส่ปากกัด แต่แล้วเขาก็ขว้างออกไปนอกหน้าต่าง ทำหน้าเหยเกชอบกล

“มายก๊อด เป็นฝาดโว้ย! ว้า - ขมติดปากเลยละมุดดิบแท้ๆ ดันซื้อมาได้”

สามสหายพากันหัวเราะอีกครั้งหนึ่ง พลชักฉิวเอ็ดตะโรลั่น

“อ้ายด๊อก! โอ๊ย - ซี๊ด ไป - ออกไปให้พ้น อูยกันเจ็บในท้องโว้ย”

ดิเรกหน้าจ๋อย เขาพะยักหน้าช้าๆ

“เป็นนอนนิ่งๆ แล้วพยายามหลับเสีย บา - หัวเราะกันมากนักฝรั่งว่าไม่ดีน่า กันไปละ กู่ดม้อนิ่ง”

“พูดจบดิเรกก็เดินออกไปจากห้อง แต่แล้วเขาก็เผลอเหยียบเปลือกกล้วยเข้าอีกคนหนึ่ง

“โครม! อ๋อย!”

นายแพทย์ณรงค์ฤทธิ์ลงอย่างไม่เป็นท่า พลกับนิกรต้องกัดริมฝีปากตนเองจนห้อเลือด ส่วนกิมหงวน แหกปากหัวเราะ มิหนำซ้ำยกขาทั้งสองขึ้นซอยเท้าถีบอากาศคล้ายกับขี่รถจักรยาน ดิเรกลุกขึ้นสูดปากลั่น เดินกระโผลกกระเผลกออกไปจากห้องด้วยใบหน้าเหยเก




พุทธศักราช ๒๔๘๔ ผ่านมาแล้ว ๗ วัน

พล นิกร กิมหงวน เกือบจะหายเป็นปกติแล้ว บาดแผลของนิกรที่ถูกไฟลวกหายสนิท แต่ที่หน้าเป็นรอยด่างหลายแห่ง รอยไฟไหม้นี้แหละคืออนุสรณ์แห่งความกล้าหาญ ซึ่งทุกครั้งที่นิกรส่องกะจก เขาจะต้องนึกถึงการเสียสละอย่างกล้าหาญของเขา ที่นำเครื่องบินคู่ชีวิตเข้าชนกับเครื่องบินทิ้งระเบิดขนาดหนัก ป้องกันขัดขวางมิให้ข้าศึกทำลายเครื่องบินของเรา ที่จอดอยู่เรียงรายในสนามบิน

พล พัชราภรณ์ ลุกขึ้นเดินได้บ้างแล้ว แต่แพทย์บังคับให้เขานั่งหรือนอนเฉยๆ อีก ๒-๓ วัน เพราะเห็นว่าสุขภาพของเขายังไม่สมบูรณ์พอ ทั้งๆ ที่ถูกห้ามพลยังอดลุกขึ้นวิ่งไปที่หน้าต่างไม่ได้ ทุกครั้งที่เครื่องบินของเราบินผ่านโรงพยาบาล นายพัชราภรณ์มีชีวิตจิตต์ใจเป็นนักบินจริงๆ เขาตื่นเต้นยินดีจนออกนอกหน้า ทุกคราวที่ได้รับคำสั่งให้นำเครื่องบินขึ้นต่อสู้กับข้าศึก หรือให้เดินทางไปทิ้งระเบิด ไปตรวจการ

อาเสี่ยของเราคนเดียวที่ยังไม่มีหวังที่จะหายขาด กะสุนปืนที่ฝังอยู่ในกระดูกเหนือหัวเข่า ทำให้กิมหงวนเดินไม่ถนัด เพราะรู้สึกเสียวปลาบ ต้องใช้ไม้ยันใต้รักแร้ทั้งสองข้าง แต่เสี่ยหงวนก็รู้สึกโก้ดีเหมือนกัน เพราะถ้าหากว่าเขาสวมเครื่องแบบนายเรืออากาศตรี เดินกระโผลกกะเผลกใช้ไม้ทั้งสองช่วยพยุงกำลังขา เดินเข้าเฉลิมกรุงหรือห้อยเทียนเหลา หรือโรงละครศิลปากร ใครต่อใครก็จะมองดูเขาเป็นตาเดียว และแน่เหลือเกินเขาจะต้องซุบซิบกันว่า “นี่ยังไงล่ะ เปรตเวหา เสืออากาศของเราที่ฆ่าอ้ายหางเขียว” พวกผู้หญิงคงจะทำตาเฟื้องตาสลึงกับเขา เขาจะต้องเป็นเทพบุตร ชื่อของเขาจะฝังแน่นอยู่ที่ริมฝีปากของประชาชนคนไทยทั้งประเทศ มันโก้น้อยอยู่หรือ

วันนั้น ตอนสาย

ที่โรงพยาบาลทหาร ศรีโสภณ พล นิกร กิมหงวนกำลังนั่งคุยกันถึงความหลังของตน ซึ่งไม่น่าจะได้เป็นนักบินชั้นเสืออากาศเลย อาเสี่ยโม้ลั่นห้อง คุยจนน้ำลายแตกฟอง

“แต่ก่อนนี้ กันเคยรู้จักกับนายทหารอากาศคนหนึ่งซึ่งตกเรือบินตายโหงไปหลายปีแล้ว” เสี่ยหงวนกำลังโม้ขนาดสี่ดาว “กันถามเขาว่า นักบินคนหนึ่งๆ น่ะ กว่าจะเป็นนักบินลำบากใหม เจ้าหมอนั่นบอกว่ายากเย็นราวกับเข็นภูเขาขึ้นครก”

พลสะดุ้งแล้วหัวเราะ

“เข็นภูเขาขึ้นครก หรือเข็นครกขึ้นภูเขาวะ พูดเสียให้ถูก”

กิมหงวนทำตาโต

“กันพูดถูกแล้ว เข็นภูเขาขึ้นครก ไม่ใช่เข็นครกขึ้นภูเขา”

“ถุย!” พลร้องลั่น “เขามีแต่เข็นครกขึ้นภูเขา”

เสี่ยหงวนจุ๊ย์ปาก

“โธ่ - อ้ายบ้องตื้นเอ๊ย นี่แหละเขาว่าโง่แล้วยังจะอวดหยิ่ง การเข็นครกขึ้นภูเขาน่ะ ถึงมันจะลำบากถ้าเรามีความพยายามจริงๆ ก็ต้องสำเร็จ แต่ที่ฉันว่าเข็นภูเขาขึ้นครกน่ะมันเป็นของเหลือวิสัย หรือว่าพ่อมึงทำได้ก็ว่ามา”

พลเอื้อมมือเขกกระบานกิมหงวนดังโป่ก

“นี่แน่ะ - ต้องว่าถึงพ่อด้วย ประเดี๋ยวพ่อด ---”

อาเสี่ยยิ้มแห้งๆ เล่าเรื่องต่อไป

“เพื่อนนักบินคนนั้นพยายามอธิบายให้กันเห็นว่าการขับขี่เครื่องบินนั้นยากมาก แต่พอกันได้เป็นนักบินกันรู้สึกว่ามันไม่ยากอะไรเลย ขับรถยนตร์ยังจะยากกว่า เพราะต้องคอยระวังหลบหลีกรถ พลาดนิดผิดกฎหน่อย พ่อแขนขาวรวบมับ ส่วนเครื่องบินมันบินไปในอากาศอันกว้างขวาง เราจะขับหกขะเมนตีลังกายังไงก็ไม่ต้องกลัวจราจรเรียกตรวจใบขับขี่ จริงๆ วะพูดแล้วจะว่าคุย เดี๋ยวนี้กันกล้าพูดได้เต็มปากว่า ในกองทัพอากาศของเรานี้ไม่มีนักบินคนใดเลยที่จะมีความสามารถยิ่งไปกว่ากัน”

“อ้วก!” พล นิกรร้องขึ้นพร้อมๆ กัน แล้วพลก็พูดต่อไป “อย่าโม้นักเลยว้าอ้ายหางแดง เพื่อนนักบินของเราน่ะเขาชำนิชำนาญยิ่งกว่าเรามากนัก อ้ายแกมันเท่ากับไก่อ่อนเพิ่งสอนขัน”

“หนอยแน่ ถ้างั้นเราทำไมถึงได้เลื่อนยศปรูดๆ เหมือนคนขี้ลงท้องล่ะหว่า พรวดเดียวจากจ่าอากาศโท ฟันนายเรืออากาศตรีเลย คราวนี้ก็น่ากลัวจะหวดนายเรืออากาศโทเสียด้วยซ้ำ ผ่าวะ! อั๊วได้เป็นนายเรืออากาศโทละก้อ อุ๊ย - หมูหมาขวางหน้าพ่อเตะหงายท้องหมดเลย”

พล นิกร มองดูหน้ากันแล้วทำหน้าเบ้

“เฮ้อ!” นิกรถอนหายใจยาว “อ้ายหงวนเอ๊ย แกน่ะอะไรๆ ก็ดีหรอก เสียอย่างเดียวบ้ายศแล้วก็ทะลึ่ง”

พูดจบนิกรก็หัวเราะ

อาเสี่ยค่อยๆ ก้มหน้ามองดูบั้นเอว และเห็นมือขวาของนิกรกำลังควานหาสิ่งของในกระเป๋าของเขา ก็เอื้อมมือตะครุบศีร์ษะอ้ายเสือมือกาวทันที

“ฮึ่ม! ประเดี๋ยวพ่อด พูดแต่ปากซีโว้ย ทำไมต้องล้วงกระเป๋าด้วย”

กระดิ่งทองยิ้มกะเรี่ยกะราด

“เปล่าน่า ป่วยมาหลายวันเลยซ้อมมือดู ไม่ไหวโว้ย มือไม้ไม่เบาเหมือนแต่ก่อนเลย ต้องอิมปรู๊ฟใหม่”

การสนทนาหยุดชะงักชั่วขณะ บังตาประตูห้องถูกผลักออกเต็มแรง

“กุดม้อนิ่ง บอยส์” ดิเรกกล่าวทักด้วยใบหน้ายิ้มแย้ม

“เย๊สส์ เก๋าเจ๊ง” อาเสี่ยตอบ

นายแพทย์ทำคอย่น ยกมือชี้หน้ากิมหงวน

“เอ็งเป็นเลวมาก เจอหน้าด่าทุกที”

“โน้ๆๆๆ” เสี่ยหงวนลอยหน้าลอยตาพูด แล้วหัวเราะคิก หามเปลเข้ามาทำไมวะ อ้ายด๊อก?”

ดิเรกยกมือทั้งสองเท้าสะเอว หันไปบอกให้ทหารวางเปลลงแล้วพูดกับกิมหงวน

“ฉันจะเอาตัวแกไปห้องผ่าตัด”

กิมหงวนลืมตาโพลง

“ฮะ - เอาไปทำไมกันโว้ย?”

“อ้าว - ผ่าเอาลูกปืนออกน่ะซี”

อาเสี่ยใจหายวาบ

“ไม่เอาละโว้ย อย่าผ่าเลย ให้มันฝังอยู่ในขากันต่อไปก็แล้วกัน”

นายแพทย์อมยิ้ม

“ไม่ได้ ถ้าลูกปืนยังคงอยู่ในขาแก ไม่ช้าแกจะเดินไม่ได้ และจะต้องถูกปลดออกประจำการ แกรักจะเป็นนักบินต่อไปอีกก็ต้องให้ฉันผ่าเอามันออก”

“ว้า -” เสี่ยหงวนครางเสียงยาว “เจ็บไหมวะ?”

“ไม่เจ็บหรอก ไอมียาฉีดเข้าไขสันหลัง ทำให้เส้นประสาทชา”

อาเสี่ยทำตาปริบๆ

“ยาอะไรวะ?”

“อ้า - เซนเฟรดอินโนไซน่า แมงกานีส ยานฟูโซ โฮโปโทนิค โกโนเรียซาล”

พล นิกร กิมหงวน กลืนน้ำลายเอื๊อกพร้อมๆ กัน นิกรกล่าวถามทันที



“นี่ชื่อย่อหรือชื่อเต็มวะ?”

ร.ต. ณรงค์ฤทธิ์แหงนหน้ามองดูเพดาน แล้วแหกปากหัวเราะตามแบบนักเรียนนอก

“ชื่อย่อโว้ย ชื่อเต็มของมันเขียนสองกระดาดฟุลสะแก๊ปพอดี”

พลทำปากจู๋

“ยาขนานนี้น่ะเรอะ ชื่อยาวสองหน้ากระดาดฟุลสะแก๊ป?”

“โน - หลายพันขนานรวมกัน ทิงเจอร์ไอโอดีน, ควีนิน, แอสไพริน, ยูคาลิฟ อะไรต่ออะไรอีก ไม่เชื่อแกลองเขียนดูซีฉันจะบอกให้”

กิมหงวนมองไปทางประตูห้องแล้วพูดขึ้นดังๆ

“อ้อ - ใต้เท้าหรือครับ?”

ดิเรกหลงกล หมุนตัวกลับมองไปที่ประตู อาเสี่ยพะยักหน้ากับเพื่อนเกลอทั้งสอง พล นิกร กิมหงวน ต่างยกเท้าขั้นถีบดิเรกปั๋งเข้าให้เต็มแรง

ศัลยแพทย์เซแซ่ดๆ ล้มลงบนเปลสนามพอดี พลเสนารักษ์ทั้งสองต่างยกเปลขึ้นจะพานายแพทย์ออกไปจากห้อง ดิเรกเอ็ดตะโรลั่น

“เฮ้ย! วางลง”

พลเปลปฏิบัติตามคำสั่ง สามเกลอหัวเราะลั่น ดิเรกโกรธจนหัวฟัดหัวเหวี่ยง ลุกขึ้นทำหน้าเหมือนกันฝรั่งเศสเมื่อตอนโกรธ

“เวอรรี่แบ๊ด เล่นอย่างนี้ฝรั่งไม่ชอบน่า เฮ้ - อ้ายเสี่ยมานอนลง ฉันจะพาแกไปห้องผ่าตัด”

กิมหงวนหน้าจ๋อย

“นานไหมวะ กว่าจะเอาลูกปืนออกและเย็บแผลเรียบร้อย?”

ดิเรกพูดอย่างไว้พูม

“แพทย์อื่นๆ ทำราวสิบนาที แต่กันทำสองนาทีเป็นอย่างมาก”

อาเสี่ยยิ้มออกมาได้ ลุกขั้นใช้ไม้ยันรักแร้กระโผลกกระเผลกมานอนบนเปลสนาม แล้วพูดกับเพื่อนทั้งสาม

“เอาวะ จะได้เสร็จเรื่องเสร็จราวกันที เดินเหินไม่ถนัดเรื่องราวกันเสียที แกสองคนตามไปเฝ้าดูกันที่ห้องผ่าตัดด้วยโว้ย กันจะได้ใจชื้นขึ้นบ้าง”

พลกล่าวถามดิเรก

“กันไปดูได้ไหม?”

นายแพทย์หัวนอกสั่นศีร์ษะ

“ซอรี่ ยูยังไม่แข็งแรงพอที่จะเดินไปไกลๆ ได้ จากนี่ไปห้องผ่าตัดตั้งร้อยเมตร”

นายพัชราภรณ์หัวเราะ

“กันคิดว่ากันแข็งแรงพอแล้ว ม่ายกันจะถีบแกหกล้มได้รึ?”

ดิเรกนิ่งตรึกตรอง

“เอา - ตามใจ แต่แกสองคนจะเข้าไปในห้องผ่าตัดไม่ได้เป็นอันขาด”

“ไม่เอาละโว้ย ถ้าไม่ให้เจ้าพลเจ้ากรเข้าไปในห้องผ่าตัด อั๊วก็ไม่ยอมให้ผ่าตัด ประเดี๋ยวแกแกล้งฉันตายห่าไปจะว่ายังไง?”

“แล้วกัน” ดิเรกชักฉิว “มีอย่างรึวะหมอจะแกล้งคนไข้?”

“ว่าได้รึ หมออย่างแกใครจะไว้ใจ แล้วการที่แกเข้าไปอยู่กับกันในห้องสองต่อสอง น่าเกลียดออกจะตายไป ใครเขาไม่รู้ความจริงเขาก็จะพากันติฉินนินทาได้ ฉันเป็นสาวเป็นนางนี่ยะ คุณหมอ แหม - จะหาโอกาสละซี”

ดิเรกแยกเขี้ยว มองดูกิมหงวนซึ่งนอนไขว่ห้างยักคิ้วแผล็บๆ อยู่บนเปล

“โธ่ ประเดี๋ยวพ่อกะทืบตายห่าเลย เฮ้ - ทหารหามไปโว้ย งานกันยังมีอีกมาก ทหารที่ส่งมาจากแนวหน้าอีกตั้งร้อยคน กำลังรอให้กันผ่าเอาลูกปืนออก บางคนกะสุนฝังอยู่ในหัวใจ บางคนฝังอยู่ในหัวขมอง บ้างก็ฝังอยู่ตามตาตุ่มบ้าง หน้าแข้งบ้าง ล้วนแต่ต้องผ่าตัดทั้งนั้น เร็ว - อย่าชักช้า”

พลเปลช่วยกันยกกิมหงวนขึ้น พาออกไปจากห้อง พล นิกร ลุกขึ้นเดินตามออกไป

ทั้งหมดเดินมาตามเฉลียงตึก เลยห้องเอ๊กสเรย์มาเล็กน้อย ก็ถึงห้องผ่าตัด ดิเรกนำหน้าพาเข้าไปในห้องเขาสั่งพลเปลให้ช่วยอุ้มกิมหงวนขึ้นวางบนเตียงผ่าตัดกลางห้อง อาเสี่ยชักใจแป้ว เมื่อแลเห็นเครื่องไม้เครื่องมือต่างๆ เต็มห้อง

เสร็จหน้าที่ของเขาแล้ว พลเปลก็แบกเปลออกไปภายในห้องคงเหลือแต่ ๔ สหาย ดิเรกปิดประตูกะจกฝ้าใส่กลอนเรียบร้อย พล นิกร นั่งมองดูดิเรกอยู่ข้างๆ เตียงผ่าตัด

ศัลยแพทย์ถอดเสื้อชั้นนอกทหารออก เปิดตู้หยิบเสื้อยาวออกมาสวม พลางคุยฟุ้งว่าการผ่าตัดเอาลูกปืนที่ขาอาเสี่ยออก เรียกว่าผ่าตัดรายย่อย ไม่จำเป็นต้องมีผู้ช่วยเหลือ

เขาลงมือพลางคุยโม้พลาง

“เมื่อกันกลับจากอังกฤษมาเมืองไทย กันได้ขึ้นแวะเที่ยวที่ประเทศอินเดีย มหาราชาองค์หนึ่งเสวย กะหรู่หม่าไก่เข้าไป กระดูกติดคอตั้งหลายอาทิตย์ แพทย์ทั้งอินเดียหมดปัญญา”

สามเกลอตั้งอกตั้งใจฟังหมอพากย์

“แล้วงัยอีก?” พลถาม

ดิเรกปิดก๊อกน้ำ และสลัดน้ำที่มือออก

“กันได้เข้าเฝ้า และทูลอาสาผ่าตัดโดยยอมเอาชีวิตของกันเป็นประกัน ซึ่งพระองค์ก็อนุญาต” เขาหยุดเล่าเดินไปเปิดหีบนิกเกิลหยิบเข็มฉีดยายกขึ้นดู แล้วหยิบสำลีชุบแอลกอฮอเช็ดปลายเข็มให้สะอาด

“เล่าต่อไปซีโว้ย” กะดิ่งทองเอ็ดตะโรเพราะความอยากรู้

ดิเรกเล่าพลาง บรรจุยาฉีดพลาง

“กันรับอาสาแล้ว ก็ขอยืมเครื่องมือผ่าตัดจากนายแพทย์แขก พวกด๊อกเตอร์หนวดนกกระจอกเหล่านั้นเกิดอิจฉา กลัวกันจะหักหน้าเขาเลยไม่ยอมให้ แกล้งพูดบ่ายเบี่ยงต่างๆ นา นา เป็นต้นว่า จำนำเครื่องมือเสียแล้ว ม่ายก็ทำหาย ม่ายก็ให้คนอื่นขอยืมไป”

ดิเรกหยุดเล่า วางเข็มฉีดยาบนรถเข็น ซึ่งเต็มไปด้วยเครื่องมือศัลยกรรม เขาเข็นรถเข้ามาใกล้กิมหงวน

อาเสี่ยยกเท้าเตะก้นนายแพทย์เบาๆ

“อย่าเพิ่งผ่าตัดวะ เล่าให้จบก่อนเถอะ กำลังสนุก”

นายแพทย์ณรงค์ฤทธิ์หัวเราะเบาๆ

“ถอดเสื้อออกก่อนซีแก แล้วฉันจะเล่าให้ฟัง”

กิมหงวนลุกขึ้นนั่ง รีบถอดเสื้อชั้นในออกส่งให้พลแล้วลงนอน

“เอ้า - เล่าต่อไป แกโกหกสนุกมาก”

ดิเรกทำคอย่นทันที

“ไม่ใช่โกหก แล้วกัน, เรื่องจริงโว้ย ให้ตกน้ำป๋อมแป๋มซีเอ้า”

อาเสี่ยพะยักหน้าหงึกๆ

“เอาเถอะ ฉันจะพยายามเชื่อ แล้วไงอีก, แกได้เครื่องมือที่ไหน?”

ดิเรกยิ้มแป้น

“กันจนปัญญาไม่รู้จะทำอย่างไร ในที่สุดก็พบเคียวเกี่ยวหญ้าอันหนึ่ง ซึ่งทหารรักษาพระทวารเหน็บสะเอวอยู่กันเลยขอยืมมัน ใช้เคียวอันนั้นแหละ ผ่าพระคอหอยมหาราชาองค์นั้น ดึงเอากระดูกไก่ออกมาได้”

พล, นิกร, กิมหงวนตบมือกราว นายแพทย์โค้งคำนับด้วยใบหน้ายิ้มแย้ม พากย์ต่อไปอย่างสนิทสนม

“ทีนี้ความหนักใจก็เป็นของกันอีก”

“ทำไมล่ะ?” สามเกลอพูดขึ้นพร้อมๆ กัน

นายแพทย์ขมวดคิ้วย่น แอ๊คท่าทางไปในตัว

“กันเข้าใจผิดน่ะซี อ้ายที่กันดึงออกมาน่ะ แทนที่จะเป็นกระดูกไก่ กลับกลายเป็นพระลูกกระเดือกของท่าน”

กิมหงวนพรวดพราดลุกขึ้นนั่งโดยเร็ว พล, นิกร อ้าปากหวอ

“แล้วแกทำยังไงหา?” อาเสี่ยพูดเร็วปรื๋อ

ดิเรกยิ้มเล็กน้อย

“กันเป็นแพทย์ ถูกอบรมให้เป็นคนใจเย็นสามารถแก้ไขในเหตุการณ์คับขันที่เกิดขึ้นเฉพาะหน้า ดังนั้น, กันจึงบังคับใจให้เป็นปกติ ขอยืมด้ายหลอดตราสมอและเข็มเย็บผ้าของนางในฮาเร็มคนหนึ่งมา จัดการยัดลูกกระเดือกเข้าไปใหม่ และล้วงเอากะดูกไก่อันแท้จริงออกมาได้ ต่อจากนั้นกันก็เย็บพระคอหอยให้พระองค์โดยเรียบร้อย ความทุกข์ทรมานของพระราชาหายไปราวกับปลิดทิ้ง”

สามเกลอตบมือกราว ดิเรกยิ้มน้อยยิ้มใหญ่

นิกรกล่าวถาม “แล้วพระองค์ประทานอะไรให้แกบ้าง?”

นายแพทย์นิ่งตรึกตรอง

“ประทานเช็คสองหมื่นรูปี ให้ทหารมาส่งที่เรือพร้อมด้วยเสบียงอาหาร โลตี, มะตะบะ, สายไหม, กะหรี่ปั๊บ และเครื่องกะป๋อง หมูผัดขิง, กะหรี่ไก่, วุ้นแท่ง ...”

อาเสี่ยโบกมือห้าม

“เดี๋ยวๆๆๆ คุณหมอจ๋า, ฉันสงสัยเหลือเกิน พระราชาน่ะเสวยหมูผัดขิงด้วยหรือยะ?”

ดิเรกสะดุ้งโหยง รีบพูดกลบเกลื่อนทันที

“ขอโทษ - กันพูดผิดไป แพะผัดขิงน่ะ ไม่ใช่หมู”

พล, นิกร หัวเราะลั่น ส่วนเสี่ยหงวนทำตาปริบๆ

“อือ - ไปได้อย่างน้ำขุ่นๆ เชียวฮิ เอา - แข็งอกแข็งใจเชื่อมันหน่อย แกเก่งมาก, หวดเสียสองหมื่นรูปีหวานๆ เป็นหมอนี่หาสตางค์ง่ายยังงี้เอง”

“หวานกะผีอะไรเล่า” นายณรงค์ฤทธิ์พูดหน้าตาขึงขัง “มหาราชาองค์นั้นเล่นลูกไม้กับกันเข้าให้”

“อ้าว!” พลอุทาน “ทำไมวะ, เช็คของพระองค์ไม่มีเงินในแบงก์ยังงั้นหรือ?”

นายแพทย์ยิ้มทะแม่งๆ

“มันไม่ใช่เช็คน่ะซี กันมาถึงเมืองไทยตั้งใจจะเอาเช็คไปขึ้นเงินที่แบงก์ ง่ากันวานเจ้าแขกยามที่บ้านให้ดูเช็คนั้นก่อน มันบอกกันว่าไม่ใช่เช็ค กลายเป็นตั๋วจำนำไปฉิบ ตัวเลขสองหมื่นรูปีที่เขียนไว้ คือสร้อยพระศอ”

สามเกลอหัวเราะก้าก กิมหงวนยกมือตบบ่าดิเรกเบาๆ

“เอาละ - หยุดพากย์ทีเถอะ พ่อคุณ, ลงมือผ่าตัดเอาลูกปืนออกให้ข้าเหอะ อย่างเสือกดึงลูกสะบ้าออกมาเล่นล่ะ พ่อเดินไม่ได้พ่อไม่ยอมจริงๆ ด้วย”

ดิเรกอมยิ้ม

“เชื่อพูมกันเถอะว้า กะดูกไก่ที่ติดคอมหาราชา เอาออกยากเย็นกันยังเอาออกมาได้นี่หว่า นอนคว่ำโว้ย กันจะฉีด เซนเพรด ดินโดไซน่า แมงกานีส ยานฟูโซ ไฮโปโทนิค โกโนเรียซาล ให้แก เพื่อเส้นประสาทจะได้ชา ผ่าตัดไม่เจ็บ”

เสี่ยหงวนทำหน้าเบ้

“แหม - ได้ยินชื่อยาของแกแล้ว เขม่นหน้าแข้งชอบกลโว้ย” พูดจบอาเสี่ยก็ลุกขึ้น “นั่งฉีดเถอะวะ อย่านอนคว่ำเลยลำบากเปล่าๆ”

นายแพทย์พะยักหน้า หยิบสำลีชุบแอลกอฮอล์

“ได้เหมือนกัน” แล้วเขาก็อ้อมมาข้างหลังกิมหงวนยกสำลีเช็ดถูตรงกะดูกสันหลัง เหนือชายกะเบนเหน็บเล็กน้อย

อาเสี่ยกะซิบกับหมอ

“อย่าให้เจ็บนะโว้ย ไหว้ละ”

“เออน่า - มดกัดเจ็บมากกว่า”

กิมหงวนยิ้มออกมาได้ พล, นิกร จ้องมองดูการกระทำของนายแพทย์อย่างสนใจ ดิเรกจ่อเข็มลงแล้วแทงจึกลงไป

ความประหลาดใจบังเกิดขึ้นแก่ ร.ต. ณรงค์ฤทธิ์ มิใช่น้อย เข็มยาฉีดงอโค้ง หาระคายผิวหนังอาเสี่ยไม่

“บ๊ะ! ไม่เข้าโว้ย เอ - เข็มนี้ยังใหม่เอี่ยมแท้ๆ

ดิเรกเปลี่ยนเข็มใหม่อีกหนึ่งอัน เมื่อทำความสะอาดเรียบร้อยแล้ว เขาก็แทงเข็มลงไปที่กะดูกสันหลังของกิมหงวน คราวนี้แทงแรงกว่าเก่ามาก ดังกึก!

เข็มฉีดยางอโค้งเหมือนเบ็ดตกปลา นายแพทย์หนุ่มทำหน้าตื่น

“เอ๊ะ, ยังไงกันโว้ยนี่?”

อาเสี่ยยิ้มเล็กน้อย

“เข็มมันเก่าละมั้ง”

“ไม่เก่า เข็มใหม่ยังไม่ได้ใช้เลย เอ - ทำไมแทงไม่เข้าแฮะ แปลกใจจริง”

กิมหงวนนึกอะไรขึ้นมาได้ เขายิ้มอย่างพากพูม หันมายักคิ้วกับดิเรก

“เฮ้ย - อ้ายด๊อก กันนึกได้แล้วว่าทำไมแทงไม่เข้า”

พูดจบเขาก็ยกมือขึ้นจับพระสมเด็จวัดระฆัง ที่คล้องคออยู่กับสายสร้อย “นี่ - แกเห็นไหม?”



นายแพทย์ทำตาปริบๆ

“ว้อท?”

“พระนี่น่ะซี อย่าว่าแต่เข็มเลยวะ มีดหรือปืนยังไม่ได้แอ้มเลยเพื่อน พระองค์นี้น่ะท่านช่วยให้กันรอดตายมาหลายครั้งแล้ว”

นายแพทย์อ้าปากหวอ เขาเป็นนักเรียนนอก ไม่มีความเลื่อมใสในทางไสยศาสตร์หรือคงกะพันชาตรี

“เฮ้ - อิมพอสิเบิล เป็นไปไม่ได้”

กิมหงวนชักฉิว ปลดมีดพับสะปริงจากเข็มขัดออกมาง้างออก ส่งให้ดิเรก

“เอ้า - ฉันยินดีให้แกทดลองเถือฉันด้วยมีดเล่มนี้”

ดิเรกลูบคลำคมมีดแล้วหัวเราะก้าก

“ก้อเข้าเท่านั้นแหละวะ”

กิมหงวนทำตาโตเท่าไข่ห่าน

“ถ้าไม่เข้าล่ะ เอาวิสกี้หนึ่งหีบ”

“โอ - ได้ซีเพื่อน” นายแพทย์พูดพลางหัวเราะพลาง

“ไม่มีเหตุผลอะไรเลยที่พระองค์นี้จะป้องกันคมมีดได้”

อาเสี่ยชักฉิว

“อ้ายแกมันหัวสมัยจนเกินไป พระพุทธคุณน่ะ ย่อมคุ้มครองป้องกันผู้ที่นับถือเสมอ” แล้วกิมหงวนก็ยื่นแขนให้ “เอ้า - ฟันซีวะอ้ายด๊อก จะแทงหรือจะเฉือนก็ได้”

“โนๆๆๆ ไอไม่กล้า ถ้ามันเข้าไอจะต้องฉิบหาย”

“เถอะน่า ฉันรับรองว่าฉันจะไม่เอาเรื่องเอาราวกับแก”

นายณรงค์ฤทธิ์ทำหน้าชอบกล ส่งมีดให้นิกร

“แกทดลองแทนกันทีเถอะวะ กันไม่กล้าหรอก”

นิกรหัวเราะหึๆ

“มา - กันเอง ถ้าข้าแกจัดการบาดแผลให้มันก็แล้วกัน อ้ายเสี่ยน่ะมันโม้ต้องเจอกับคนจริงอย่างอั้ว มันจะเหนียวไปได้ยังไงวะ ถ้าเหนียวลูกปืนคงไม่เข้าไปฝังอยู่ในกะดูกหรอก”

อาเสี่ยค้อนควับ

“ก็วันนั้นกันลืมเอาพระไปนี่หว่า เชิญๆ อ้ายกร แล้วแกจะต้องแปลกใจที่มีดเล่มนี้ทำอะไรฉันไม่ได้”

กะดิ่งทองกุมด้ามมีดแน่น มือซ้ายจับข้อมือขวากิมหงวนกุมไว้ แล้วเขาก็ฟันฉับไม่สู้จะแรงนัก

กิมหงวนยักคิ้วหลิ่วตา

“ฟันให้มันแรงๆ ซีน่า เอ้า - แทงดีกว่าวะอ้ายกร”

นิกรแทงจ๊วบลงไปเต็มแรง ดิเรกกับพล, นิกรอ้าปากหวอไปตามกัน คมมีดหาได้ระคายผิวหนังกิมหงวนไม่ สามคนมองดูหน้ากันอย่างฉงนสนเท่ห์

“มายก๊อด” ดิเรกคราง “แกเป็นเหนียวจริงๆ โว้ย”

อาเสี่ยปลาบปลื้มใจอย่างยิ่ง

“ไงลูกเชื่อหรือยังว่า คนอย่างป๋าน่ะ มีดไม้หรือปืนไม่ได้แอ้มเลย”

นิกรกลืนน้ำลายเอื้อก วางมีดลงข้างๆ

“บา - เหนียวจริงๆ โว้ย นึกว่าแกพูดเล่นเสียอีก ผ่าซี! ทำยังไงกันถึงจะได้พระอย่างนี้สักองค์”

กิมหงวนยิ้มน้อยยิ้มใหญ่

“หาเอาซีวะ แต่เวลานี้องค์หนึ่งในราวสามสิบบาท แกอาจจะหาซื้อได้ตามวงการนักเล่นพระ”

กะดิ่งทองเลื่อมใสมาก

“เอ - ไม่ได้การโว้ย ต้องหาไว้คุ้มกันอันตราย”

พลพูดเสริมขึ้น

“นั่นน่ะซี กันเองก็เพิ่งได้เห็นอภินิหารและบุญญฤทธิ์ของพระในวันนี้ อ้ายเสี่ยนี่ไม่เลวแฮะ”

อาเสี่ยหน้าบานเป็นใบบัว เขาปลดขอสายสร้อยถอดออกวางไว้ข้างๆ ที่นอน เอื้อมมือเขี่ยสะเอวนายแพทย์ณรงค์ฤทธิ์

“เอ้า - ฉีดยาได้แล้ว คุณหมอ”

นิกรพูดขัดขึ้นทันที

“เดี๋ยวโว้ย ขอให้กันลองอีกสักทีเถอะวะ” พูดจบเขาก็คว้าข้อมืออาเสี่ย แล้วฟันด้วยมีดพกสะปริงเต็มแรง

“ชั๊ว!”

เนื้อที่แขนกิมหงวนขาวเว่อ สักครู่เดียวโลหิตสีแดงเข้มก็ไหลพลั่กๆ กะดิ่งทองหน้าขาวซีด ดิเรกกับพลนั่งตะลึง ส่วนกิมหงวนพอแลเห็นเลือดก็ร้องเอ็ดตะโรสืบนิสสัยอันนี้มาจากเตี่ยของเขา

“ไอ๊ย่า! ตายห่าแล้วโว้ยกู อ๋อย - ดิเรกโว้ยช่วยด้วย ว้า - ซี้อ้า”

นายการุณวงศ์ทำหน้าเหมือนกับจะร้องไห้ อดใจเต้นทึกทัก เมื่อแลเห็นเลือดไหลโชกแขนกิมหงวน

“ก็ไหน แก - แกว่า นะ - เหนียวยังไงล่ะ?” กะดิ่งทองพูดเสียงเครือ

กิมหงวนขบเขี้ยวเคี้ยวฟัน หยิบสายสร้อยพระที่วางอยู่ข้างๆ ชูให้นิกรดู

“กูถอดพระออกแล้ว มึงเห็นไหม?” อาเสี่ยพูดด้วยความโกรธ แล้วร้องไห้ “ฮือ - อ้ายกรนะมึงเพื่อนรักกันแท้ๆ มึงฟันกูได้ลงคอ ฮือ - ฮือ โฮ!”

นิกรยกมือไหว้ปะหลกๆ

“กันไม่รู้นี่หว่า กันไม่เห็นจริงๆ ว่าแกถอดพระออก ให้ตายโหงตายห่าซีเอ้า”

พลหัวเราะงอหาย เขาพูดกับนายแพทย์ณรงค์ฤทธิ์

“เฮ้ย - ช่วยใส่หยูกใส่ยาให้มันหน่อยโว้ย เลือดออกมากๆ ประเดี๋ยวจะพาลเป็นลม แม่โวย แผลเบ้อเร่อเชียว ยังงี้ร้อยทั้งร้อยไม่มีรอด อีกสองสามวันบาททะยักเล่นงานก็เสร็จ”

อาเสี่ยสะดุ้งโหยง

“อย่าเล่นแช่งซีโว้ย อูย ดิเรก เร็วซี ใส่ยาให้กันหน่อย”

ดิเรกหัวเราะเบาๆ จัดการช่วยเหลือกิมหงวน เช็ดเลือดใส่ยาและพันแผลให้เรียบร้อย กินเวลาราว ๕ นาที เสี่ยหงวนเดือดดาลนิกรมาก ด่าพึมพำตลอดเวลา

ต่อจากนั้น ร.ต. ณรงค์ฤทธิ์ก็เริ่มงานผ่าตัดเอาลูกปืนออกจากขากิมหงวน คราวนี้กระทำได้โดยสะดวก

“นอนลงโว้ย ประเดี๋ยวให้ยาซึมซาบไปทั่วเสียก่อน กันจะผ่าขาแก”

อาเสี่ยถอนหายใจหนักหน่วง

“เวลาผ่าไม่เจ็บแน่นะ?”

“เออน่า” นายแพทย์ตวาดแว๊ด “หมอที่ผ่าตัดและทำให้คนไข้ร้องครวญคราง ผู้นั้นคือหมอที่ไม่มีพูม ปู้โธ่ มหาราชาที่กันเล่า -”

“พอที” พลพูดขัดขึ้น “อย่าเอ่ยชื่อถึงเจ้าแขกองค์นั้นอีกเลยวะ”

ดิเรกอมยิ้มแก้มตุ่ย

“ทำไมล่ะ?”

“ฉันหมั่นไส้ในความตอแหลขนาดหนักของแกน่ะซี”

นายแพทย์หัวเราะ เอื้อมมือเลือกเครื่องมือผ่าตัดเตรียมไว้ให้เรียบร้อย กิมหงวนชักใจคอไม่ใคร่ดีเพราะเกิดมาก็เพิ่งเคยผ่าตัดครั้งนี้

“เอาหรือยังโว้ย?” เขาถามเบาๆ

“เดี๋ยว” ดิเรกพูดยานคาง “ต้องให้ยาฉีดซึมซาบไปทั่วเสียก่อน อะไร้ - ยังไม่ทันไรเลยหน้าซีดเสียแล้ว”

“เออซีวะ” กิมหงวนพูดเสียงอ่อย

นายณรงค์ฤทธิ์ยกมือตบศีร์ษะอาเสี่ย แล้วนึกขึ้นได้ว่ามือของเขาอาจจะสกปรก จึงเดินไปบ้างมือฟอกสบู่อีก

นิกรหยิบมีดผ่าตัดเล่มหนึ่งขึ้นมาพิจารณาดู แล้วพูดกับกิมหงวน

“เฮ้ย - อั๊วผ่าให้เอาไหมวะ?”

อาเสี่ยสะดุ้งโหยง

“อย่า - อย่า วางเสียโว้ย อย่าทะลึ่งไม่ใช่เรื่องของแก”

กะดิ่งทองหัวเราะเบาๆ หยิบมีดใส่กะเป๋ากางเกง ดิเรกจับตามองดูอยู่แล้วจึงกะแอ็มดังๆ

“เอ้ย - เอาออกมาวางไว้ที่เก่า ของหลวงโว้ย อย่าทำทีเล่นทีจริงนา”

นิกรทำหน้ากะเรี่ยกะราด ล้วงกะเป๋าหยิบมีดออกมาวางไว้ตามเดิม ดิเรกเดินไปที่ตู้เครื่องเวชชภัณฑ์ เปิดตู้ออก หยิบผ้าพันแผลขนาดใหญ่ที่นึ่งแล้วม้วนหนึ่งถือเดินมาหากิมหงวน

“เอาละโว้ย กันเป็นผ่าละ เอาผ้านี่ผูกตาเสียก่อน”

อาเสี่ยถอนหายใจเบาๆ

“ไม่ผูกไม่ได้เรอะ?”

“ไม่ได้” ดิเรกตวาดแว๊ด “ฉันบอกให้ผูกก็ต้องผูก ประเดี๋ยวพ่อตบหน้าตาหัน”

“อื้อฮื้อ” อาเสี่ยคราง “ไม่น่าเป็นหมอเลยฮึ อย่างแกส่งไปเฝ้าสวน ขะโมยไม่กล้าย่างกรายเข้าไปเลย”

นายแพทย์หัวเราะ คลี่ผ้าพันแผลออกพันหน้ากิมหงวนตอนนัยตา สักครู่ก็เสร็จเรียบร้อย”

“นอนลงโว้ย ทำใจดีๆ ไม่ต้องปอด มหาราชาที่กัน ---”

พลยกเท้าถีบหมอปั๋งเข้าให้ ดิเรกเซแซ่ดๆ ไปหลายก้าว

“บอกว่าไม่ให้พูดถึงเรื่องมหาราชา นี่ - จำไว้ แกน่ะมันโม้ขนาดสี่ดาวเลย”

นายณรงค์ฤทธิ์ยิ้มปูเลี่ยนๆ เดินไปเปิดก๊อกล้างมืออีก ในราย ๕ นาทีก็เข้ามาหากิมหงวน หยิบค้อนยางบนรถเครื่องมือผ่าตัด ยากขึ้นเคาะหน้าแข้งกิมหงวนเต็มแรง เสี่ยหงวนนั่งผิวปากไม่รู้ไม่ชี้ นายแพทย์หันมาพูดกับพล นิกร

“ใช้ได้แล้ว ยาที่ฉีดเข้าไประงับความรู้สึกในร่างกายท่อนล่างของเจ้าหงวนแล้ว กันจะลงมือละถอยออกไปห่างๆ หน่อยโว้ย”

กิมหงวนถามขึ้นด้วยเสียงสั่นเครือ

“ไม่เจ็บแน่นา?”

“เออน่า - ว้า - ทำใจเสาะไปได้ นอนนิ่งๆ เถอะพูดมาก ประเดี๋ยวพ่อดเอาเลื่อยๆ ขาออกเสียข้างหนึ่งหรอก”

“อ๋อย กลัวแล้วจ้ะ หมอจ๋า”

ดิเรกหัวเราะเบาๆ เขาเดินไปล้างมืออีก พล, นิกร มองดูเขาอย่างน่ารำคาญ

“คุณหมอโว้ย” กะดิ่งทองพูดเกือบเป็นเสียงตะโกน “กว่าจะทำการผ่าตัดต้องล้างมืออีกกี่ครั้งวะ?”

นายแพทย์หันมาทำตาเขียว

“แกมันไม่รู้จักอะไร เชื้อโรคที่ติดมืออาจจะทำให้เจ้าหงวนเป็นบาดทะยักตายก็ได้”

กิมหงวนพูดขึ้นทันที

“น่าน - อ้ายด๊อกมันพูดถูก เฮ้ย - ล้างมืออีกสักสิบครั้งเถอะโว้ย จะได้แน่ใจว่าปลอดภัยจริงๆ”

ดิเรกเดินสะบัดมือเข้ามาหา

“พอแล้ว มือกันสะอาดพอที่จะทำการผ่าตัดให้แก อ้าว - นอนราบๆ ซียะ เสือกนอนไขว่ห้าง โธ่ - ประเดี๋ยวพ่อตอนเสียเลยอ้ายนี่”

อาเสี่ยใจหายวาบ

“อย่านาโว้ย” เขาพูดเร็วปรื๋อ “แน่ - อ้ายนี่จะเล่นวิตถารละซี ตอนพ่อเข้าละมึง พ่อแม่ลูกเมียญาติพี่น้องแกมีเท่าไหร่ พ่อฆ่าหมดเลย”

นายแพทย์ทำตาปริบๆ หันมายิ้มกับพล

“ถ้ามันเอาจริงแฮะ ง่า - พูดถึงเรื่องการตอนคน กันมีเรื่องขำๆ จะเล่าให้แกฟังอยู่เรื่องหนึ่ง อ้า - มหาราชอินเดียองค์นั้น พอใจในความสามารถของกันมาก พระองค์รับสั่งว่า พระองค์เป็นโรคชอบมีเมีย เป็นมาตั้งแต่อายุสองขวบแล้ว จึงขอให้กันตอนให้พระองค์”

นายพัชราภรณ์ทำห้ายู่ยี่

“โธ่ - อ้ายเหรกเอ๊ย แกนี่ทำไมถึงโม้จัดนักวะ?”

ดิเรกยักคิ้วแผล็บ เดินไปล้างมือที่อ่างน้ำอีก คราวนี้ล้างนานมาก ฟอกสบู่คาบอลิก ใช้แปลงถูเล็บ ลาดมือด้วยโลโซน แล้วล้างน้ำ ทำซ้ำๆ ซากๆ หลายครั้ง

พอล้างมือเสร็จเรียบร้อยเดินกลับมา ประตูห้องก็เผยอออกช้าๆ คุณพระเวชการฯ ผู้อำนวยการโรงพยาบาลโผล่หน้าออกมา ท่านพะยักหน้ากับดิเรกแล้วหลบหน้าออกไป ร.ต. ณรงค์ฤทธิ์รีบเดินตามท่านออกไปจากห้อง



ทันใดนั้น ความคิดอันอุตตริวิตถารก็ได้บังเกิดขั้นแก่นิกรทันที กะดิ่งทองฉุดแขนพลพาเดินไปทางริมหน้าต่างแล้วกะซิบกะซาบกับเพื่อนเกลอ

“เราช่วยกันผ่าตัดให้เจ้าหงวนแทนดิเรกเถอะวะ”

พลอ้าปากหวอ

“ฮะ - ไม่ได้หรอก เรามีพูมเมื่อไหร่เล่า อ้ายเสี่ยมันจะได้แหกปากร้องลั่นห้อง”

นิกรอมยิ้ม

“ไม่ร้องหรอก ดิเรกมันฉีดยาเข้าไปทำให้เนื้อชาหมดแล้ว เอาน่า”

นายพัชราภรณ์ยืนตรึกตรองอยู่สักครู่ นึกสนุกขึ้นมาก็พะยักหน้าตกลง

“เอา - เอาก็เอา กันเป็นแพทย์ผู้ช่วย”

กะดิ่งทองยิ้มน้อยยิ้มใหญ่

“ถ้างั้นลงมือเดี๋ยวนี้แหละโว้ย” นิกรกะซิบกะซาบ

“ขืนชักช้าอ้ายเหรกมันเข้ามามันเตะเราตายห่า”

“เอาซี แกเป็นคนผ่าตัดนะ ให้อั๊วเป็นช้างเท้าหลังก็แล้วกัน”

นิกรมองดูอาเสี่ยซึ่งนอนร้องเพลงหงิงๆ อยู่บนเตรียบเขากลั้นหัวเราะแทบแย่ กะซิบบอกพลเบาๆ

“อย่าพูดอะไรให้มันสงสัยนา ให้กันโต้ตอบกับมันเอง”

พลพะยักหน้ารับรอง พ่อหมอจำเป็นพากันเดินยิ้มกริ่มเข้ามายืนข้างกิมหงวน นิกรเลือกมีดกรุ๊กกริ๊กๆ

“เฮ้ - ดิเรก ผ่าหรือยังโว้ย?” กิมหงวนถาม.

นิกรรีบพูดกลบเกลื่อน

“กำลังเตรียมตัว แกอย่าถามอะไรเลยน่า ดิเรกมันสวมหน้ากากป้องกันเชื้อโรคมันพูดกับแกไม่ได้หรอก”

“อ้อ!” อาเสี่ยอุทาน “ผ่าเร็วๆ เถอะว่ะ รำคาญเต็มทนแล้ว”

กะดิ่งทองขยับมีดผ่าตัด เขาเกือบจะหัวเราะออกมาดังๆ สายตามองเห็นสร้อยคอกับพระสมเด็จฯ เลี่ยมทองวางอยู่ข้างๆ กิมหงวน อ้ายเสือมือกาวก็ถือโอกาสหยิบเอามาใส่กะเป๋ากางเกง.

แล้วการลงมือผ่าตัดของนายแพทย์ทั้งสองซึ่งไม่มีปริญญาก็เริ่มต้น นิกรจรดมีดลงข้างแผลที่ถูกยิงเหนือเข่าขวาเล็กน้อย กะซิบถามพลอีก

“ผ่าตรงนี้น่ะเรอะ?”

พลพะยักหน้า

“เออ”

นิกรหลับตาปี๋ เบือนหน้าไปทางอื่น แข็งอกแข็งใจกรีดมีดอันคมกริบลงไปที่แผลอาเสี่ยดังคว่าก ค่อยๆ ลืมตามองดูแผล พอแลเห็นเลือดทะลัก นายแพทย์เถื่อนก็ใจหายวาบ

“อ๋อย!” นิกรร้องครางใบหน้าซีดเผือด รีบกะซิบถามพล “อื้ย - แย่แล้วโว้ย ทำไงดีเล่า?”

พลสั่นศีร์ษะช้าๆ เผลอตัวพูดออกมาดังๆ

“ไม่รู้โว้ย ดูซี, เลือดแดงเถือกไปหมด ไปตามดิเรกมาเร็วๆ เถอะ”

เสี่ยหงวนสะดุ้งสุดตัว เขาพรวดพราดลุกขึ้นนั่ง รีบแก้ผ้าผูกตาออก มองดูหน้านายแพทย์เถื่อนทั้งสอง แล้วก้มมองดูบาดแผลของเขา อาเสี่ยตะโกนสุดเสียง

“ไอ้ย่า! อ้ายกร - แก - อ๋อย - แกผ่าแผลข้าหรือนี่? ฉิบหายแล้ว ดิเรก! ดิเรกไปไหน?”

นายการุณวงศ์ทำหน้าครึ่งยิ้มครึ่งแหย

“อย่าเอะอะไปโว้ย แฮ่ะๆ อ้ายด๊อกมันออกไปข้างนอก กันเห็นชักช้าเสียเวลา เลยช่วยผ่าให้”

กิมหงวนทำคอย่นหลับตาปี๋

“ตาย - กู!”

นิกรหัวเราะ รีบทำหน้าเป็นปกติ

“ไม่ตายน่า นอนลงเถอะวะ ไหนๆ กันผ่าตัดแล้ว ก็ให้กันทำให้ตลอดไปเถอะ”

เสี่ยหงวนเอ็ดตะโรลั่น

“ไม่เอา! โอย - กูตายแน่ เลือดออกใหญ่แล้ว หมอ! หมอโว้ย!”

พลกับนิกรทำหน้าเลิกลั่กไปตามกัน บังตาประตูห้องผ่าตัดเผยอออก ดิเรกเดินยิ้มแป้นเข้ามาในห้อง เอื้อมมือปิดประตูเรียบร้อย พลกับนิกรรีบทรุดตัวลงนั่ง คลานเข้าไปแอบใต้โต๊ะด้วยความเกรงกลัวดิเรก.

ศัลยแพทย์กวาดสายตามองไปรอบๆ ห้อง แล้วกล่าวถามกิมหงวน

“อ้าว - อ้ายสองคนนั่นไปไหนล่ะ?”

กิมหงวนชี้มือไปที่โต๊ะ

“โน่นแน่ แอบอยู่ใต้โต๊ะนั่น อ๋อย - ช่วยกันหน่อยโว้ย แข้งขาฉิบหายหมดแล้ว อ้ายกรกับอ้ายพลมันทำป่น นี่ - เห็นไม๊?”

ดิเรกแลเห็นเลือดที่ขาเสี่ยหงวน เขาก็ลืมตาโพลง วิ่งปราดเข้ามาจับแขนอาเสี่ยเขย่า

“ว๊อท - แฮ๊ปเปน?”

“อ้ายกรมันเอามีดแฮ๊ปเอาขากันเข้าน่ะซี เร็วซีโว้ย เลือดออกใหญ่”

ศัลยแพทย์มองไปที่ใต้โต๊ะ ซึ่งพล, นิกรนั่งทำหน้าปูเลี่ยนๆ อยู่เคียงกัน ไม่ต้องสงสัยว่าดิเรกจะไม่โกรธแค้นสักเพียงไร เขาขบเขี้ยวเคี้ยวฟันอยู่กรอดๆ.

“มึง! มึงสองคนเป็นเลวมาก ทำยังงี้ใช้ได้หรือวะ?”

สองเกลอคลานออกมาจากใต้โต๊ะ แล้วลุกขึ้นยืน

นิกรพูดยิ้มๆ “อย่าเอะอะไปเลยน่า อ้ายเสี่ยมันเป็นคนเจ็บแท้ๆ มันยังไม่ว่าอะไรเลย”

กิมหงวนตวาดแว๊ด

“ว่าซีวะ ทำไมจะไม่ว่า ฉิบหาย เล่นไม่รู้จักเล่น”

หมอเถื่อนพากันหัวเราะหึๆ นายแพทย์ณรงค์ฤทธิ์สั่นศีร์ษะอย่างหัวเสีย เขาเดินไปล้างมืออีก.

ต่อจากนี้ดิเรกก็ลงมือผ่าตัดอย่างชำนิชำนาญ พลกับนิกรยืนมองตาค้าง ไม่นึกเลยว่าดิเรกจะแคล่วคล่องว่องไวอย่างนี้ กิมหงวนนอนอมยิ้มไม่รู้สึกเจ็บเลย ดิเรกเอามีดกรีดเนื้อแคว่ก ทำเหมือนเจ๊กขายหมูชำแหละหมูขายให้เรายังงั้นแหละ หยิบอ้ายโน่น จับอ้ายนี่ คีมเล็ก คีมใหญ่ ตะไกรเล็ก ตะไกรใหญ่ มีดเล็กมีดใหญ่พัลวันพัลเกดูไม่ทัน.

ในราว ๕ นาฑี เขาก็เอาคีมอันเบ้อเร่อหยิบกะสุนปืนกลที่ฝังอยู่ในกะดูกเหนือหัวเข่ากิมหงวนออกมา ด้วยความสามารถของเขา.

แล้วดิเรกก็ลงมือเย็บแผลอย่างรวดเร็ว ซึ่งนายแพทย์น้อยคนนักที่จะชำนาญอย่างนี้ พล, นิกรมองดูการกระทำของนายแพทย์ตลอดเวลา ต่างรู้สึกเลื่อมใสในความสามารถของด๊อกเตอร์ณรงค์ฤทธิ์มาก มิเสียแรงที่ข้ามน้ำข้ามทะเลไปเรียนมาจากประเทศอังกฤษ.

เย็บแผลเสร็จก็เป็นอันเรียบร้อย มีการทำความสะอาดรอยที่เย็บอีกนิดหน่อย ดิเรกใช้สำลีเช็ดกะสุนปืนหัวแหลมซึ่งเป็นกะสุนปืนกล แล้วชูให้พล, นิกรดู.

“เห็นไหม นี่คือความสามารถของกัน”

พลพะยักหน้า

“อือ, เป็นเก่งโว้ย เต้ยเลยอ้ายด๊อก”

นายแพทย์ยิ้มแป้น

“กะดูกไก่ที่มหาราชาอินเดียเสวยเข้าไปน่ะ เอาออกยากกว่านี้หลายเท่านัก กันยังเอาออกมาได้”

นายพัชราภรณ์หยุดยิ้มทันที

“เอาอีกแล้ว เรื่องพระราชาแขกองค์นั้นน่ะ หยุดกล่าวขวัญถึงเสียทีเถอะวะ”

ดิเรกหัวเราะหึๆ ยกมือตบศีร์ษะกิมหงวนเบาๆ

“เฮ้, เป็นเสร็จแล้วโว้ย”

อาเสี่ยลุกขึ้นนั่ง ร.ต.ณรงค์ฤทธิ์แก้ผ้าผูกตาเขาออก ชี้ให้เสี่ยหงวนมองดูบาดแผลที่เย็บไว้ให้อย่างเรียบร้อย กิมหงวนยิ้มแห้งๆ ทำปากจู๋.

“เต้ยเลย - แกเย็บแผลได้แนบเนียนยังกะพวกยายซิ้มรับจ้างชุนกางเกงแน่ะโว้ย เออแน่ะ - นี่เป็นอันว่ากันกลับไปประจำการได้แล้วไม่ใช่หรือ?”

“โนๆๆ ยูต้องนอนอยู่อีกในราวห้าวัน จนกว่าไอจะเอาเส้นไหมที่เย็บออก”

กิมหงวนจุ๊ย์ปากจึก

“บ๊ะ - ก็แกเอาออกเสียเดี๋ยวนี้ไม่ได้รึ?”

นายแพทย์หัวเราะ

“เอาออกแผลมันก็ไม่ติดเป็นเนื้อเดียวกันน่ะซี” พูดจบเขาก็สะดุ้งโหยง แสดงกิริยาตกอกตกใจจนออกนอกหน้า ดิเรกจับแขนกิมหงวนเขย่า “เฮ้ย - ตายห่าละโว้ย เป็นแย่ - เป็นแย่แล้ว”

เสี่ยหงวนขมวดคิ้วเล็กน้อย

“ทำไมล่ะ?”

“กันลืมตะไกรอันเล็กไว้ในแผลแกน่ะซี”

กิมหงวนทำหน้าเหมือนคนที่ถูกผีหลอก พล, นิกรหัวเราะก้าก

“อ้ายด๊อก!” เขาร้องเสียงหลง “ทำไมถึงเสือกลืมไว้ อ๋อย - เอาออกโว้ย เร็ว - หาหนทางเอาออกทีซีประเดี๋ยวยุ่งกันใหญ่”

ศัลยแพทย์หน้าจ๋อย

“เอาออกก็ต้องผ่าแผลอีก”

อาเสี่ยสะดุ้งเฮือก

“โธ่ - หมออัปรีย์อะไรโว้ย ขี้ลืมอย่างนี้?”

ดิเรกว่า “เพราะกันรีบร้อนเกินไปน่ะซี ง่า - เมื่อกันผ่าตัดให้มหาราชาองค์นั้น กันลืมไม้ขีดไฟไว้ในหลอดลมพระองค์หนึ่งกลัก ต้องผ่าใหม่เหมือนกัน”

กิมหงวนหน้าจ๋อยทันที

“ว้า - ผ่าแล้วผ่าอีก ยุ่งจริงอ้ายหมอเปรตนี่ เอาโว้ย ผ่าก็ผ่า, ทีนี้ทำเป็นรังกะดุมเย็บติดไว้ก็แล้วกัน ถ้าเผลอเรอลืมอะไรไว้จะได้เอาออกได้ง่ายๆ”

นายณรงค์ฤทธิ์แหงนหน้ามองดูเพดาน แหกปากหัวเราะลั่น

“กันล้อยูเล่นน่ะ หงวน, มีรึวะแพทย์ปริญญาอังกฤษจะสะเพร่าถึงอย่างนั้น ตั้งแต่กันผ่าตัดมานับร้อยรายแล้ว กันจำได้ว่าครั้งเดียวที่กันผ่าท้องผู้หญิงคนหนึ่งเพื่อเอาลูกที่ตายออกมา แล้วก็เมื่อเย็บบาดแผลเรียบร้อยก็นึกได้ว่า กันลืมกล้องยาเส้นไว้ในท้องหล่อน”

พล, นิกร, กิมหงวน ทำคอย่นพร้อมๆ กัน นิกรพูดพลางหัวเราะพลาง

“แล้วแกทำยังไงล่ะ?”

“หา - กันจะทำยังไง ผ่าอีกหล่อนก็ไม่มีกำลัง เลยให้กินยาระบาย ไอโอได อ็อกไซ บิสมัท ชาลอต เบเออร์ แล้วกันให้สาวใช้ของหล่อนเก็บล้างน้ำไว้ให้กัน เมื่อหล่อนถ่ายออกมาแล้ว”

อาเสี่ยสงสัยมาก ทำตาปริบๆ

“กล้องยาเส้นอันที่แกคาบอยู่นี่ใช่ไหม?”

นายแพทย์พะยักหน้า

“อือ - อันนี้แหละ”

“ว้า” เสี่ยหงวนร้องเสียงยาว “มิน่าล่ะ กลิ่นยังติดกล้องทะแม่งๆ ชอบกล”

ดิเรกหัวเราะอย่างเปิดเผย

“เอาละโว้ย เสร็จเรื่องเสร็จราวแล้ว กลับไปห้องแกเสียที แกสามคนจะได้หลับนอนพักผ่อนเสียบ้าง ถ้าแกเชื่อตามคำแนะนำฉัน อีกสองสามวันฉันจะรายงานขออนุญาต ส่งแกไปประจำการตามเดิม อ้า - คอยอยู่นี่นะ กันจะออกไปบอกพลเปลเข้ามา” พูดจบศัลยแพทย์หัวนอกก็เดินออกไปจากห้องด้วยความพากพูกที่เขาผ่าเอาลูกปืนออกมาได้.

กิมหงวนนึกถึงสายสร้อยคอกับพระเลี่ยมของเขาได้ อาเสี่ยมองหารอบๆ เตียงแต่ก็ไม่พบ เขาค่อยๆ ชำเลืองมองดูหน้านิกรก่อนอื่น กะดิ่งทองผิวปากเพลงข้ามโขงกะดิกเท้าทำเป็นไม่รู้ไม่ชี้

อาเสี่ยยิ้มเล็กน้อย

“อ้ายกร”

“หา?” นิกรขานรับ “อะไรวะ?”

กิมหงวนยักคิ้วแผลบ

“สายสร้อยกับพระของฉันจ้ะ เอาคืนมาให้ฉันเสียดีๆ ม่ายงั้นกะซวกไส้แกด้วยมีดเล่มนี้แหละ”

นายการุณวงศ์ทำหน้าตาขึงขังปฏิเสธอย่างแข็งแรง

“อ้ายบ้า! ใครเขาเอาของแกไป อย่ามาตู่หน่อยเลยวะ ชิๆ กะอีสมบัติสร้อยคอราคาอย่างมากก็แปดสิบบาท ฉันจะเอามาทำไมกัน”



กิมหงวนกำมีดพกสะปริงกะโดดลงจากเตียง คว้าอกเสื้อนิกรเขย่า

“เอาคืนมา” เขาพูดช้าๆ “ม่ายงั้นจะเฉือนหัวใจแกเอาออกมาแกล้มเหล้า เร็ว - อย่าร่ำไร หนึ่ง - สอง -”

“อ๋อย - คืนแล้วโว้ย” นิกรร้องลั่น “อย่าเล่นมีดเล่นพร้าน่ะอ้ายเวร เดี๋ยวผีผลัก” พูดจบก็ล้วงกะเป๋าหยิบสร้อยคอออกมาคืนให้อาเสี่ยโดยดี

กิมหงวนหัวเราะหึๆ

“เผลอไม่ได้ อ้ายนี่ เลวมาก หน้าตาดีๆ จิกเก่งฉิบหายเลย”

“เออซีวะ” นิกรพูดเสียงอ่อย.

เสี่ยหงวนสั่นศีร์ษะช้าๆ ขณะนั้นบังตาประตูห้องศัลยกรรมเปิดออกอีกครั้งหนึ่ง นายแพทย์ดิเรกพาพลเสนารักษ์สองคนหามเปลเดินเข้ามา พอเขาเห็นกิมหงวน ดิเรกก็เอ็ดตะโรลั่น

“ใครบอกให้แกลงจากเตียงหา อ้ายหงวน?”

อาเสี่ยเอ็ดตะโรขึ้นบ้าง

“ก็อ้ายเปรตนี่มันโกงสายสร้อยข้าไปนี่หว่า”

นายณรงค์ฤทธิ์ยกมือเกาศีร์ษะ

“เวอรี่แบ๊ด เป็นเลวมาก” แล้วเขาก็สะดุ้งโหยงเมื่อเห็นพลนอนยิ้มอยู่บนเปลสนาม “เฮ้ย! แล้วกันโว้ย เปลนี่เขาสำหรับคนเจ็บ ไม่ใช่แก”

นายพัชราภรณ์หัวเราะ

“แต่กันก็เจ็บเหมือนกันนี่หว่า”

“แกเป็นอะไร?” ดิเรกถามหน้าตาขึงขัง

“ยังไงก็ไม่รู้ อยู่ดีๆ จมูกมันเกิดมีสองรูขึ้นมา”

ดิเรกคำรามลั่น

“ฮึ่ม - แฮ่ ลุกขึ้น อ้ายเปรต! ข้าเอามาให้อ้ายเสี่ยมันนอน เข้าใจ๋?”

พลรีบลุกขึ้น กิมหงวนกะโผลกกะเผลกมาที่เตียงสนาม ทรุดตัวนั่งแล้วเอนกายลงนอนอย่างสบายใจ.

ศัลยแพทย์สั่งทหารให้นำ ร.ต.กิมหงวน ไทยแท้กลับไปห้องของเขา แล้วดิเรก็พาพล, นิกรออกไปจากห้อง.

อ้ายเสือมือกาวหยิบเครื่องมือผ่าตัดหลายชิ้นใส่กะเป๋า แต่พอนึกได้ว่าเป็นของหลวง ก็รีบควักออกมาวางไว้ตามเดิม.




ในที่สุด, เมื่อสามเกลอของเราหายป่วยเป็นปกติ ท่านผู้อำนวยการโรงพยาบาลก็ส่งพล, นิกร, กิมหงวน กลับเข้าประจำการตามเดิม รวมเวลาที่ต้องนอนแซ่วอยู่ที่โรงพยาบาลศรีโสภณถึง ๑๕ วัน บัดนี้ต่างก็แข็งแรงสุขภาพสมบูรณ์พอแล้ว.

ตอนสายวันนั้น.

พล, นิกร, กิมหงวน ในเครื่องแบบแต่งกายทหารอากาศตามยศของตน กำลังพากันเดินผ่านกองรักษาการณ์ฐานทัพอากาศเข้ามาในบริเวณสนามบินด้วยท่าทางสดชื่น ร.ต.กิมหงวนมีไม้ยันรักแร้ทั้งสองข้าง ความจริงเขาเดินและวิ่งได้เหมือนคนธรรมดา แต่อาเสี่ยเห็นว่า การที่มีไม้ยันทำให้โก้ขึ้น ก็เลยเอาไม้ติดมาด้วย.

สามสหายกำลังพูดกันถึงเรื่องสงคราม ซึ่งตนมีหวังจะได้ออกรบอีก พวกทหารกองรักษาการณ์แลเห็นเขาต่างก็ร้องทักทายด้วยความรักใคร่สนิทสนม และดีใจที่พล, นิกร, กิมหงวนหายป่วย ซึ่งเท่ากับตายแล้วเกิดใหม่.

สนามบินเงียบเชียบหงอยเหงาอย่างไรชอบกล อาเสี่ยขมวดคิ้วย่น ยกมือชี้ให้เพื่อนทั้งสองมองดูธงไตรรงค์ของเราบนยอดเสา

“เฮ้ย - พล, กรโว้ย แกเห็นอะไรผิดปกติบ้างไหม?”

นายพัชราภรณ์สะดุ้งเล็กน้อย

“เอ๊ะ - ธงของเราลดครึ่งเสานี่หว่า?”

นิกรพูดขึ้นเบาๆ

“ถ้าอ้ายคนชักธงมันขี้เกียจกามั้ง เลยชักเพียงครึ่งเสาเท่านั้น”

พลยกมือผลักหน้ากะดิ่งทองทันที

“โธ่ - อ้ายเวร มีอย่างหรือวะขืนชักครึ่งเสาโดยไม่มีเหตุผลจะได้ติดตะรางปะไร”

“อ้อ - จริงซีนะ” นายการุณวงศ์พูดเบาๆ “เอ - หรือพ่อตาข้าม่องเท่งไปแล้วก็ไม่รู้”

นายพัชราภรณ์ยกเท้าเหวี่ยงก้นอ้ายเสือมือกาวดังพั่บ

“นี่แน่ะ, เสือกไปแช่งท่านทำไม”

นิกรยกมือคลำก้นแล้วยิ้มแห้งๆ

“แล้วงั้นชักธงครึ่งเสาเพราะเหตุใดเล่า?”

อาเสี่ยตอบทันที

“เพราะว่าชักไม่ถึงยอดเสาน่ะซีวะ เซ่อจริง ไม่น่าถามเลย”

พลจุ๊ย์ปากห้าม

“อย่าพูดเป็นเล่นโว้ย กันสังหรณ์ใจอย่างไรชอบกล บางที - บางทีนักบินชั้นเสืออากาศของเราคนใดคนหนึ่งได้สละชีพเพื่อชาติไปแล้วก็เป็นได้ ชักกลุ้มใจเสียแล้วละแฮะ”

คราวนี้สามเกลอเงียบกริบ ไม่มีใครพูดอะไรเลย ต่างพากันเดินมาตามถนนข้างกองบัญชาการ แล้วเลี้ยวขวามาทางหน้าสนามบิน.

เหล่าทหารอากาศนั่งจับกลุ่มอยู่ตามใต้ต้นไม้ใหญ่และหน้าโรงเก็บ ดูเหมือนเขาพากันนั่งก้มหน้านิ่ง ไม่ได้พูดอะไรกันเลย เครื่องบินขับไล่หลายเครื่องจอดเตรียมพร้อมที่จะผะจญกับฝูงบินฝรั่งเศสที่ล่วงล้ำเข้ามา นักบินประจำเครื่องนั่งอยู่ใต้ปีกเครื่องบินของเขา รอคอยคำสั่งด่วน.

จ.ท.คนหนึ่งแลเห็นพล, นิกร, กิมหงวนก็ร้องระบุชื่อเขา พวกทหารอากาศแทนที่จะไชโยโห่ร้องแสดงความดีอกดีใจที่ ‘สามทหารเสือ’ หายป่วย เขากลับนั่งเฉย มีบางคนลุกขึ้นเดินเงื่องหงอยเข้ามาหา.

ความฉงนสนเท่ห์ใจได้บังเกิดขึ้นแก่สามเกลอมากมาย ต่างทักทายเพื่อนและกล่าวคำขอบใจที่อุตส่าห์ผลัดเปลี่ยนกันไปเยี่ยมที่โรงพยาบาล.

ขณะนั้น ร.ต.ทองใบ ธวัชชัย กับ จ.อ.สมบัติ ได้พากันวิ่งเหยาะๆ เข้ามาหา ‘สามทหารเสือ’ ด้วยความปิติยินดี พล, นิกร, กิมหงวนชิดเท้าตรง ยกมือวันทยาหัตถ์ ผู้บังคับฝูงที่ ๕ รีบรับความเคารพทันที.

“ผมดีใจมากที่คุณสามคนหายป่วยแล้ว” ทองใบพูดยิ้มๆ ยื่นมือให้จับทีละคน.

พลพูดนอบน้อม

“เพราะคุณพระรัตนตรัยคุ้มครองผมหรอกครับ คุณครู”

ร.ต.ธวัชชัยพะยักหน้าช้าๆ

“คุณคงให้อภัย ที่ผมได้ไปเยี่ยมพวกคุณเพียงครั้งเดียว ทั้งนี้เพราะไม่มีเวลาว่างจริงๆ นี่ก็ไปทำลายชุมทางรถไฟของข้าศึกเพิ่งกลับมาถึงเมื่อตะกี้นี้เอง” พูดจบทองใบก็ยกมือตบหลังพล “ผมดีใจจนพูดอะไรไม่ถูกแล้ว ผมคิดว่าพรุ่งนี้หรือมะรืนนี้เป็นอย่างช้า เราคงได้ไปทำงานร่วมตายด้วยกันอีก”

พลยิ้มอ่อนโยน

“ครับ ผมใฝ่ฝันถึงการรบทุกลมหายใจทีเดียว”

กิมหงวนเอื้อมมือเขี่ยสะเอว ‘เสืออากาศ’ แล้วกล่าวถามแบบขวานผ่าซาก

“ใครม่องเท่งไปล่ะครับ คุณครู ถึงได้ชักธงครึ่งเสา?”

ทองใบหน้าสลด เขาถอนหายใจเฮือกใหญ่ นิ่งเงียบไปนานจึงพูดกับสามสหาย

“พวกคุณคงจะเศร้าใจมาก ถ้าผมบอกว่า ผู้บังคับฝูงบินใหญ่ผะสมได้เสียเสียแล้ว เมื่อเย็นวานนี้เอง”

พล, นิกร, กิมหงวนรู้สึกเย็นวาบไปทั่วตัว ต่างยืนตะลึงพรึงเพริด

“ท่านผู้บังคับฝูงตาย?” พลทวนคำแผ่วเบา.

“ครับ - ท่านได้นำเครื่องบินขึ้นต่อสู้กับพี่ชายอ้ายหางเขียวอย่างกล้าหาญที่เหนือสนามบินนี้ แต่บังเอิญการบินผาดโผนของท่านพลาดพลั้ง เครื่องบินจึงได้ปักหัวลงมาชนพื้นดินแหลกละเอียด ท่านแม่ทัพมีคำสั่งให้ลดธงครึ่งเสาหนึ่งวันคือวันนี้”

กิมหงวนขบกรามกำหมัดแน่น พี่ชาย ‘อ้ายหางเขียว’ คงมาแก้แค้นแทนน้องชายของมัน บัดนี้, วิญญาณแห่งนักรบ และเลือดนักบินทำให้อาเสี่ยปรารถนาอย่างยิ่งที่จะได้ต่อสู้กับพี่ชาย ‘อ้ายหางเขียว’

“ครูครับ” เขาพูดเสียงหนักๆ “พี่ชายอ้ายหางเขียวน่ะคือใครกันครับ?”

ร.ต.ธวัชชัยยิ้มเศร้าๆ

“มันชื่อนายเรืออากาศเอกวัวมา เป็นนักบินประจำเมืองขึ้นของฝรั่งเศสอ๊าฟริกา เพิ่งเดินทางมาถึงอินโดจีนเมื่อสองสามวันนี้แหละครับ”

พลจำชื่อพี่ชาย ‘อ้ายหางเขียว’ ไว้

“คุณครูกรุณาเล่าให้เราฟังโดยละเอียดได้ไหมครับ?”

“อ๋อ - ได้ซีคุณ อ้ายวัวมาเป็นนักบินที่เชี่ยวชาญกว่าอ้ายหางเขียวมาก มันสามารถจิกหัวลงมาทำลาย ป.ต.อ.ของเราได้หลายกะบอก เต็มไปด้วยความเฉลียวฉลาดและไหวพริบ เมื่อวานนี้ นายเรืออากาศเอกวัวมาได้ขับเครื่องบินทาสีแดงของมันล่วงล้ำเข้ามาถึงนี่และทั้งๆ ที่ ป.ต.อ.ของเราระดมยิงอย่างหนาแน่น มันก็บินผาดโผนหลบหลีกวิถีกะสุนอย่างน่าชม”

อาเสี่ยจุ๊ย์ปากลั่น

“มันต้องผม คุณครู ฮึ่ม - แฮ่ ผมจะต้องแก้แทนผู้บังคับฝูงให้ได้ บัดนี้อ้ายหางแดง เอ๊ย อ้ายหางดำได้หายป่วยกลับมาประจำการอีกแล้ว ผมจะฆ่ามันเอง ฮึ่ม - แล้วยังไงอีกครับ?”

ร.ต.ทองใบทำตาปริบๆ มองหน้าพลคล้ายกับจะถามว่า ที่กิมหงวนหายป่วยคราวนี้ สติสัมปชัญญะของเขายังสมบูรณ์อยู่หรือ?

แล้วทองใบก็พูดกับอาเสี่ยต่อไป

“เจ้านายเรืออากาศเอกวัวมา ได้นำจดหมายผูกติดกับเกือกม้าเก่าๆ อันหนึ่งทิ้งลงมาข้างล่าง มีข้อความโอหังท้าทายให้ผู้บังคับฝูงขึ้นต่อสู้กับมันตัวต่อตัว คุณนิตย์นำเครื่องบินขึ้นต่อสู้ทันที แล้วผู้บังคับฝูงของเราก็สิ้นชีวิตด้วยอุปัทวเหตุเครื่องยนตร์หยุด ขณะที่บินผาดโผน ผมได้นำเครื่องบินขึ้นต่อสู้แก้หน้าผู้บังคับฝูง แต่อ้ายวัวมาคงหมดกะสุนปืนจึงรีบบินหนีกลับฐานทัพ”

พล, นิกร, กิมหงวน เศร้าใจในมรณะกรรมของผู้บังคับฝูงอย่างยิ่ง ผู้บังคับบัญชาที่กล้าหาญและเมตตากรุณาต่อผู้น้อยอย่าง ร.อ.นิตย์ นภากาศย่อมหาได้ยาก นักบินทุกๆ คนต้องโศกเศร้าเสียใจอย่างที่สุด ต่างต้องการแก้แค้น และรบเร้าท่านผู้บัญชาการทหารอากาศ ให้ส่งตนไปพบกับ ‘จอมเวหา’ ของฝรั่งเศส แต่คุณพระควงสว่านฯ ไม่อนุญาต เพราะการงานที่จะต้องปฏิบัติยังมีอีกมากนัก.

พลพูดกับครูของเขา

“คุณครูคิดว่าผมพอที่จะต่อสู้กับมันได้ไหมครับ?”

ร.ต.ธวัชชัยยิ้มเล็กน้อย

“ได้ซิคุณ พวกเราทุกคนไม่มีใครเลยที่จะกลัวมัน หรือนึกว่าสู้มันไม่ได้” ทองใบพูดเสียงกร้าว “อ้ายวัวมาจะต้องตามไปอยู่กับอ้ายแตงดองน้องชายของมัน ที่เมืองนรกในวันสองวันนี้”

นายพัชราภรณ์ขบกรามแน่น ถอนหายใจเบาๆ

“ผมจะพยายามขออนุญาตท่านผู้บัญชาการ เพื่อไปพบกับจอมเวหาในวันนี้ จะได้รู้ว่าตำแหน่งจอมเวหาน่ะควรเป็นของนักบินไทยหรือนักบินฝรั่งเศส”

ทองใบยกมือจับแขนศิษย์คนโปรดของเขา

“อย่าเพิ่งร้อนรนนักคุณพล พวกเราอีกหลายคนที่อยากจะหาชื่อเสียงอย่างคุณบ้าง เปิดโอกาสให้เขาบ้างเถอะ”

พลยิ้มอ่อนโยน นิกรพูดขัดขึ้น.

“แล้วใครจะเป็นผู้บังคับฝูงแทนคุณนิตย์ล่ะครับ?”

“อ้า, นายเรืออากาศเอก ศิริ ปานิกนันทน์ แห่งฝูงบินป้องกันพระนคร ท่านเพิ่งเดินทางมารับตำแหน่งเมื่อตอนแปดนาฬิกาวันนี้เอง ไปเถอะคุณ พากันรีบไปรายงานตนเองกับท่าน ผู้บังคับฝูงพูดกับผมว่า ท่านได้ยินชื่อเสียงของคุณทั้งสามแล้ว ท่านรู้สึกปลื้มใจที่ฝูงบินใหญ่ผะสมภาคเขมรมีนักบินชั้นเสืออากาศอยู่หลายคน ท่านอยากรู้จักคุณมาก ผมเรียนท่านเมื่อตะกี้นี้เองว่า แพทย์จะส่งคุณกลับมาประจำการในวันนี้ และคุณคงมาถึงนี่ก่อนสิบเอ็ดนาฬิกา” พูดจบเขาก็กำหมัดชกท้องนิกรเบาๆ “เก่งมากคุณนิกร ผมไม่นึกเลยว่านักบินที่เอาแต่ง่วงเหงาหาวนอนจะกล้าหาญชาญชัยถึงเพียงนี้”

กะดิ่งทองยิ้มแป้น

“นั่นแหละครับ ลูกศิษย์เก่งก็เพราะได้อาจารย์ดี”

ทองใบหัวเราะ กิมหงวนเอื้อมมือเขี่ยต้นแขนครูของเขาแล้วกล่าวถาม

“ประทานโทษ คุณครูได้ข่าวดีสำหรับพวกเราบ้างไหมครับ?”

‘เสืออากาศ’ ซ่อนยิ้มไว้ในหน้า

“ข่าวเลื่อนยศน่ะหรือ?”

อาเสี่ยยกนิ้วชี้มือขวาใส่ปากกัด ทำกิริยาเอียงอาย

“แฮ่ะ - แฮ่ะ ครับ”

ทองใบหัวเราะเบาๆ

“ข่าวเลื่อนยศจะยังไงผมไม่ทราบ แต่รู้ระแคะระคายจากเพื่อนที่อยู่กองบัญชาการบอกว่า ทางราชการกำลังพิจารณาที่จะส่งคุณสามคนไปอยู่กองทัพเรือ”

สามเกลอลืมตาโพลง

“จริงๆ หรือครับ?” พลถามเร็วปรื๋อ.

ทองใบพยักหน้า



“เก้าสิบเปอร์เซ็นต์ แต่คุณอย่าเพิ่งพูดไป ม่ายผมจะมีความผิด เพราะผู้บัญชาการยังสงวนเป็นความลับ”

พลหน้าจ๋อยทันที

“ผมจะไปเป็นนักบินนาวี เอ - ไม่เหมาะกะมังครับคุณครู”

“ที่ไหนได้ คุณเข้าใจผิดมาก นักบินนาวีมีโอกาสสร้างชื่อเสียงและทำงานดีกว่าพวกเราทางนี้ ถ้าหากคุณได้ทิ้งระเบิดเรือรบข้าศึกสักครั้ง คุณจะรู้สึกว่า การเป็นนักบินนาวี วิเศษกว่านักบินธรรมดามากนัก แต่ว่า, ยังไม่แน่หรอกนะ คุณพล, ผมทราบมาอย่างไรผมก็เล่าให้คุณฟังอย่างนั้น”

อาเสี่ยถามขึ้นบ้าง

“ทิ้งระเบิดเรือรบยากไหมครับ คุณครู?”

ทองใบอมยิ้ม

“ผมไม่เคยไปทิ้งระเบิดเรือรบแม้แต่ครั้งเดียว แต่คิดว่าคงไม่ยากนัก ยิ่งนักบินที่กล้าหาญมีความชำนาญอย่างคุณด้วยแล้ว อาจจะง่ายเหมือนกับของกล้วยๆ ก็ได้ จริงไหมครับ ผมยังจำได้ คุณเคยบอกผมว่า ขับเครื่องบินง่ายกว่าขับรถเจ๊กหรือรถสามล้อตั้งหลายเท่า”

กิมหงวนทำหน้าทะแม่งๆ ชอบกล

“แฮ่ะ - แฮ่ะ คุณครูอย่าพูดแดกดันผมเลยครับ เตะผมดีกว่า สำหรับคุณครูกะทืบผมก็ได้ ผมไม่ว่าเลย”

‘เสืออากาศ’ หัวเราะก้าก

“จริงซี คุณจะได้กะทืบผมเข้าให้บ้าง ไปเถอะคุณ ไปรายงานท่านผู้บังคับฝูง และท่านผู้บัญชาการเสียก่อน เครื่องบินของคุณกับของคุณพล ช่างอากาศเราปรับเครื่องและทำความสะอาดไว้เรียบร้อยแล้ว พวกเราทุกคนบ่นถึงกะทิงเปลี่ยวหมายเลขหนึ่งและเปรตเวหาไม่เว้นวัน”

นิกรรีบกล่าวถามทันที

“ทางการเตรียมเครื่องบินลำใหม่ไว้ให้ผมหรือยังครับ คุณครู?”

ร.ต.ธวัชชัยพะยักหน้า

“ไปดูที่โรงเก็บเถอะคุณนิกร, แล้วคุณจะปลื้มใจในเครื่องบินลำใหม่ของคุณ ซึ่งมีรูปร่างและเลขหมายซ้ำกับลำที่พังไปแล้ว”

กะดิ่งทองยิ้มแป้น ยกมือรำป้อ

“กะดิ่งทองแสนจะดีใจ ได้เครื่องบินลำใหม่งามละออตา เราจะปราบฝรั่งเศส พวกเปรตนรก ไล่ยิงมันให้ตกเหมือนเตะหมา ขอกราบลาพระอาจารย์ไปรายงานที่กลับมา - ตะรูเหร่ง?”

อาเสี่ยยกไม้ยันรักแร้ฟาดกะบานนิกรดังโป๊ก

“โธ่ - อ้ายเก๋าเจ๊งเอ๊ย หน้าด้านเหลือเกินแกนี่”

พวกนักบินที่ยืนล้อมรอบและร.ต.ทองใบหัวเราะลั่น ต่อจากนั้นหลังจากได้สนทนากับเพื่อนๆ อีกสักครู่แล้ว พล, นิกร, กิมหงวนก็พากันขึ้นไปบนตึกกองบัญชาการฐานทัพอากาศ.




ก่อนเที่ยงวันเล็กน้อย.

รถเก๋งของกองทัพอากาศคันหนึ่ง พา ‘เสืออากาศ’ ทั้งสามแล่นเข้ามาในค่ายทหาร อันเป็นที่ตั้งกองบัญชาการรบภาคเขมร.

สามเกลอมาหาเจ้าคุณปัจจนึกฯ เป็นส่วนตัว พลได้โทรศัพท์ล่วงหน้าเรียนมาให้ท่านทราบแล้ว ท่านแม่ทัพดีอกดีใจมากที่พล, นิกร, กิมหงวนหายป่วยเป็นปกติ ท่านได้บอกให้เขามากินข้าวกลางวันกับท่านที่นี่ และจะเตรียมวิสกี้ไว้รับรอง ๓ ขวด ซึ่งสามเกลอของเราหมายมั่นปั้นมือที่จะฟาดให้เต็มคราบ.

มอริสเก๋งเลี้ยวขวามือตรงหน้ากองบัญชาการ สักครู่ก็หยุดเทียบบันไดตึก บานประตูตอนหลังรถเปิดออกอย่างรวดเร็ว พล, นิกร, กิมหงวนพากันก้าวลงจากรถอย่างสง่าผ่าเผย พลกับกิมหงวนคาดสายรัดกุมขัดกระบี่ อาเสี่ยมีไม้ยันใต้รักแร้ทั้งสองข้าง แกล้งเดินกะโผลกกะเผลกให้ใครๆ มอง อ้ายเสือพัชราภรณ์ สวมหมวกหนีบเอียงขวาเล็กน้อย สวยเก๋ราวกับไทโรนเพาเวอร์ พวกทหารรักษาการพากันมองดูเป็นตาเดียว.

สามสหายตรงเข้าห้องโถงขึ้นบันไดไปชั้นบน อาเสี่ยผิวปากเพลงข้ามโขงด้วยความครึ้มใจ.

ร.อ.จั๊บ ปี่สุวรรณ นายทหารคนสนิทท่านแม่ทัพนั่งสับปะหงกงึกๆ อยู่บนม้ายาวหน้าห้อง ความจริงน่าเห็นใจเขามาก ๓ คืนแล้วที่ร.อ.จั๊บไม่ได้นอน เนื่องจากท่านเจ้าคุณปัจจนึกฯ มีราชการด่วนมาก

พล, นิกร, กิมหงวน เข้ามาหยุดยืนข้างหน้านายทหารคนสนิท เสี่ยหงวนยกไม้ยันรักแร้ข้างขวาจี้สะเอว ร.อ.ปี่สุวรรณเบาๆ.

ร.อ.จั๊บลืมตาโพลง มองดูสามสหายอย่างเคืองๆ

“มาอีกแล้ว” เขาพึมพัม “เอ - ก็ไหนฉันได้ข่าวว่าเธอเป็นบาดทะยักตายแล้วไม่ใช่หรือกิมหงวน?”

อาเสี่ยยักคิ้วแผล็บ

“นั่น - นายร้อยเอกจั๊บครับ ไม่ใช่ผม ตายห่าไปเมื่อเช้านี้เอง”

นายทหารคนสนิทกลืนน้ำลายเอื๊อก ก่อนที่เขาจะพูดอะไรต่อไป เขาก็แลเห็นกะดิ่งทองกำลังจะเข้าไปในห้องท่านแม่ทัพ

“อ้าวๆๆ บอกฉันเสียก่อนซีนิกร ยังเข้าไม่ได้จนกว่าฉันจะเข้าไปเรียนท่าน และท่านอนุญาต อ่านดูป้ายซิ”

นายการุณวงศ์ชักฉิว

“อย่ายุ่งไปหน่อยเลยน่าคุณ ผมมาหาท่านในฐานที่ท่านเป็นพ่อตาผม ไม่ได้มาเป็นทางราชการ คุณเข้าใจคำว่าส่วนตัวกับราชการไหม คุณจั๊บ?”

นายทหารคนสนิทลุกขึ้นเดินเข้ามาขวางประตูห้อง

“จะอย่างไรก็ตาม ท่านกำลังนอนหลับพักผ่อน สั่งฉันไว้ว่า ใครจะเข้าไปพบกับท่านไม่ได้เป็นอันขาด”

นิกรหัวเราะ ดันนายทหารคนสนิทพรวดเดียวชนบังตาเซแซ่ดๆ เข้าไปในห้อง กะดิ่งทองหันมาพะยักหน้ากับเพื่อนเกลอ แล้วสามสหายก็พากันเข้าไป ร.อ.จั๊บจนปัญญา ไม่รู้จะทำอย่างไร ได้แต่สั่นศีร์ษะเดินบ่นพึมพำออกจากห้อง.

ท่านเจ้าคุณแม่ทัพแต่งกายครึ่งท่อน นอนหลับอ้าปากกรนคร่อกๆ อยู่บนเก้าอี้โยก แมลงวัน ๔-๕ ตัวเล่นเอาเถิดกันอยู่บนศีร์ษะอันล้านเลี่ยนของท่าน ระหว่างนี้เจ้าคุณปัจจนึกฯ กรากกรำต่อการงานจนไม่มีเวลาพักผ่อน แต่ท่านก็ได้ยอมสละความเหนื่อยยาก ตลอดจนชีวิตและเลือดเนื้อเพื่อชาติของเรา ความอุตสาหะมานะของท่าน ประกอบกับความสามารถในยุทธวิธี กองทัพใหญ่ด้านกัมพูชา จึงสามารถรุกคืบหน้าตีข้าศึกแตกพ่ายไปทุกนาฑี.

เสี่ยหงวนแอ๊คท่าให้ผึ่งผาย เดินลงส้นปังๆ เข้าไปนั่งที่เก้าอี้โต๊ะทำงานของเจ้าคุณแม่ทัพ เขากะแอ็มดังๆ ยกขาขึ้นไขว่ห้างแล้วพูดกับนิกร

“ยังไง คุณพระ, กองพลอิสสระในบังคับบัญชาของคุณพระทำไมถึงเคลื่อนที่ช้านัก?” แล้วกิมหงวนก็ทุบโต๊ะปัง “ยังงี้ก็แย่น่ะซี หา? ผมบอกแล้วไม่ใช่หรือ คุณพระจะต้องตีที่มั่นทางฝั่งขวาของทะเลสาปให้ได้ภายในเวลาวันอังคาร นี่วันศุกร์แล้วยังตีไม่ได้ เลวมาก”

คุณพระนิกรแกล้งทำตัวสั่นงันงก

“ควรมิควรแล้วแต่จะโปรดเถอะครับ เกล้าผมขอกราบเรียนให้ทราบว่า ยุทธบริเวณตอนนั้นฝ่ายเราเคลื่อนที่ได้ยากลำบากมาก”

แม่ทัพกำมะลอยกมือบิดหนวด หารู้ไม่ว่าเจ้าคุณปัจจนึกฯ นอนลืมตามองดูอยู่ตลอดเวลา พลแลเห็นแล้ว เขาแกล้งทำเป็นไม่รู้ไม่ชี้ยืนนิ่งเฉย.

อาเสี่ยตวาดแว๊ด

“ทำไมถึงเคลื่อนยากลำบาก เหตุผล?”

กะดิ่งทองก้มศีร์ษะโค้งคำนับ

“อ้า - ยุทธภูมิที่นั่นเต็มไปด้วยดงมะอึกขอรับ ใต้เท้า, พวกทหารถูกหนามมะอึกทิ่มตำได้รับความเจ็บปวดมาก”

แม่ทัพกำมะลอยกมือปิดศีร์ษะ ทำปากยื่นนัยตาถลนให้คล้ายกับเจ้าคุณปัจจนึกฯ เวลาโกรธ ซึ่งไม่ต้องสงสัยว่าเจ้าคุณจะเดือดดาลสักเพียงใด.

“คุณพระล้อผมหรือนี่ หา? อ้ายหมาวัด! มึงรู้ไหมว่า ผมนายพลโทพระยาปัจจนึกพินาศ แม่ทัพใหญ่ผู้ซึ่งเป็นผู้บังคับบัญชาสูงสุดของคุณพระ หา?”

นิกรยกมืออุดจมูก

“แหม! กระผมเหม็นเขียวกะบานใต้เท้าเหลือเกินครับ”

กิมหงวนแกล้งทำหน้านิ่วคิ้วขมวด หันมาทางพล

“คุณหลวง! เอาคุณพระริดสีดวงฯ ไปขังสิบคืนฐานล้อเรียนผม เร้ว - เอาตัวไป ข้าวปลาไม่ต้องให้มันแดก”

พลยิ้มแหยๆ

“ไม่รู้โว้ย ข้าไม่เล่น บ้าจริง! ไม่รู้จักที่ต่ำที่สูง”

อาเสี่ยหัวเราะ

“ตามใจ ไม่เล่นฉันเล่นกันสองคนก็ได้”

เจ้าคุณปัจจนึกฯ ลุกขึ้นนั่งทรงตัวตรง แล้วพูดเสริมขึ้น

“ข้าเล่นด้วยคนซีวะ”

กิมหงวนหันควับมาทางท่านแม่ทัพ

“เอาซีครับ” เขาพูดยิ้มๆ “คุณอามาเป็นตัวแม่ทัพก็แล้วกัน ผมเป็นผู้บังคับกองพันก็ได้ ติ๊งต่างว่าผมมารายงานผลการรบให้ทราบ” พูดจบเสี่ยหงวนก็สะดุ้งสุดตัว นึกขึ้นได้ว่า ที่เขากำลังเล่นอยู่นี้เขาล้อท่าน

“เหวอเออ!” อาเสี่ยร้องลั่น.

เจ้าคุณเผ่นพรวดลุกขึ้นยืน กะโดดเข้าจิกผมกิมหงวนดึงจนหน้าหงาย นิกรวิ่งจู๊ดออกไปจากห้อง ท่านแม่ทัพกำหมัดขวาแน่น สะวิงโป้งเข้าให้ถูกโหนกแก้มกิมหงวนอย่างเต็มรัก แล้วท่านก็คว้าไม้เท้ายันรักแร้ข้างหนึ่งของอาเสี่ยเงื้อขึ้นสุดแขน.

พลเห็นท่าไม่เป็นการ กะโจนพรวดเข้าคว้าข้อมือท่านไว้

“อย่าครับ คุณอา, ขอทีครับ โดนอ้ายนี่เข้าละก้อ อ้ายเสี่ยต้องกลับไปนอนโรงพยาบาลอีกเชียวครับ” แล้วพลก็แย่งไม้เอามาจากมือท่าน.

เจ้าคุณขบเขี้ยวเคี้ยวฟัน ยกมือชี้หน้าเสี่ยหงวน

“มึง - มึงล้อกู”

“แฮ่ะ - แฮ่ะ ครับ” อาเสี่ยพูดในลำคอ.

ท่านแม่ทัพตบหน้ากิมหงวนอีก ๑ เพี้ยะ แล้วกวาดสายตามองหาลูกเขยจอมทะเล้นของท่าน

“อ้ายกร - อ้ายกรไปไหน มานี่?”

กะดิ่งทองคลานลอดบังตาเข้ามา และคลานเข้ามาหาท่าน ก้มลงกราบบนเท้าเจ้าคุณปัจจนึกฯ

“อย่าโกรธผมเลยครับ คุณพ่อ, ผมเล่นสนุกๆ เท่านั้นเอง อ้า - นอนแซ่วอยู่โรงพยาบาลตั้งครึ่งเดือน เพิ่งจะนึกครึ้มใจวันนี้แหละครับ”

เจ้าคุณขยับเท้าจะเตะลูกเขยของท่าน แต่แล้วก็ไม่เตะ

“ฮึ่ม - ดีว่าฉันนึกถึงความกล้าหาญของแกหรอกนะ ม่ายพ่อเตะคางหักเลย พับผ่า, หนอยแน่ - เดินทัพไม่ได้ ติดดงมะอึก ช่ะ - ช่ะ เคราะห์แล้ว อ้ายนี่, ลุกขึ้น!”

นายการุณวงศ์ยิ้มกะเรี่ยกะราด ค่อยๆ ลุกขึ้นยืนตรง

“สวัสดีมีชัยครับ คุณพ่อ, บัดนี้ลูกเขยผู้กล้าหาญของคุณพ่อได้หายป่วยกลับมารับราชการสงครามตามเดิมแล้ว”

เจ้าคุณซ่อนยิ้มไว้ในหน้า หันมาทางกิมหงวน

“ลุกขึ้นซี อ้ายเปรต, นี่มันที่นั่งของฉัน มานั่งทางนี้ ทะลึ่งนัก อ้ายห้าร้อย” แล้วท่านก็คว้าไม้ยันรักแร้จากมือพลส่งให้กิมหงวน “เอ้า - เอาไป”

อาเสี่ยหัวเราะ

“ไม่ต้องใช้ไม้ยันหรอกครับ ผมลุกเดินไปเองก็ได้” พูดจบก็ลุกขึ้นเดินอ้อมไปนั่งหน้าโต๊ะเขียนหนังสือ

แม่ทัพทำตาปริบๆ

“อ้ายหงวน” แล้วท่านก็หัวเราะก้าก “เมื่อแกเดินเหินได้คล่องแคล่วอย่างนี้ แกจะต้องใช้ไม้ยันทำไมกันหา?”

กิมหงวนยักคิ้วแผล็บ

“ยันมันไว้เล่นโก้ๆ ยังงั้นแหละครับ ใครเห็นเข้าเขาจะได้รู้ว่าผมเป็นนักบินที่กล้าหาญ”

เจ้าคุณกลืนน้ำลายเอื๊อก หันมาทางพล, นิกร

“นั่งซียะ พ่อมหาจำเริญ เก้าอี้เขามีให้นั่ง” แล้วท่านก็ถอนหายใจเบาๆ “เฮ้อ - ฉันเห็นหน้าพวกแกแล้วไม่ได้มีความสบายใจเลย แกเอ๊ย”

เสี่ยหงวนพรวดพราดลุกขึ้นทันที

“ไปเถอะโว้ย พวกเรา”

เจ้าคุณปัจจนึกฯ ทำปากจู๋ ชี้มือไปที่ประตู

“เชิญๆๆ เชิญไปเดี๋ยวนี้ หนอยแน่ จองหอง ประเดี๋ยวพ่อเตะสองตีนเลย ไปซี, แกคิดว่าฉันอยากพบแกนักรึ?”

กิมหงวนยิ้มอย่างกวนโทโส ทรุดตัวนั่งตามเดิม.

“ไปก็อดกินเหล้าน่ะซีครับ คุณอาบอกเจ้าพลไปทางโทรศัพท์ไม่ใช่หรือครับว่าจะเลี้ยงวิสกี้สามขวด”

ท่านแม่ทัพยกหลังมืองอๆ ชูให้อาเสี่ย



“นี่แน่ะวิสกี้”

“จุ๊กกรู๊” กิมหงวนกะเซ้า “คุณอาใจดี๊ใจดีนะครับ พวกเราอดแห้งอดแล้งมาหลายวันแล้ว เหล้าแม้แต่หยดเดียวก็ไม่ได้ผ่านลำคอเลย”

เจ้าคุณยิ้มเล็กน้อย

“มันเป็นของจำเป็นนักหรือวะ?”

“ปู้โธ่ จำเป็นยิ่งกว่าจำเป็นอีกครับ ความจำเป็นของมนุษย์เราก็คือเหล้า เชื่อผมเถอะครับ ง่า - มหาราชาที่อินเดียองค์หนึ่งรับสั่งว่า ‘ความสึกหรอในร่างกายของคนเรานั้น เกิดเพราะขาดธาตุวิสกี้’”

พล, นิกรหัวเราะลั่น เจ้าคุณแม่ทัพก็พลอยหัวเราะไปด้วย.

“อ้ายหงวนเอ๊ย - -”

“เอ๊ย” แล้วอาเสี่ยก็สะดุ้งโหยง รีบกะพุ่มมือไหว้ทันที “แฮ่ะ - แฮ่ะ พูดกันเป็นงานเป็นการเถอะครับ เดี๋ยวนี้เราสามคนต่างก็หายป่วยเป็นปกติแล้ว ผมอยากจะให้คุณอาช่วยกรุณาเรียนผู้บัญชาการให้ท่านสั่งให้พวกเรานำเครื่องบินออกไปทำการรบกับอ้ายพวกเศษฝรั่งอีกเถอะครับ” พูดจบกิมหงวนก็ขบเขี้ยวเคี้ยวฟันกรอดๆ ทอดสายตามองออกไปนอกหน้าต่าง แล้วกำหมัดทุบโต๊ะปัง “ผมอยากรบกับอ้ายนายเรืออากาศเอกวัวมาพี่ชายอ้ายหางเขียวครับ มันเป็นผู้ฆ่าผู้บังคับฝูงที่รักของผม อ้ายวัวมา ฮึ่ม - มันยังคงไม่รู้ว่า เปรตเวหาจะเป็นผู้ส่งมันไปเมืองนรก พับเผื่อย ผมเจ็บใจเหลือเกิน”

เจ้าคุณปัจจนึกฯ มองดูเสี่ยหงวนด้วยความพอใจ.

“อ้ายหลานชาย อย่างไรแกก็ต้องได้ออกรบอีก แต่ระหว่างนี้นักบินที่กล้าหาญของเรายังมีอีกมากมายก่ายกองนัก ซึ่งเขาจะต้องทำงานเพื่อชาติ และเสียสละเพื่อชาติของเขาบ้าง แกต้องเปิดโอกาสให้เขาบ้างซิ แกสามคนควรจะพักผ่อนอีกสักสองสามวัน”

พลพูดเสริมขึ้น

“เราแข็งแรงดีแล้วครับ คุณอา”

นิกรจีบปากจีบคอพูด

“ผมก็แข็งแรงเหมือนกันครับ”

ท่านแม่ทัพหัวเราะ มองดูสามเกลอทีละคน

“แกสามคนเป็นนักรบที่กล้าหาญ ยากที่จะหาใครเปรียบเหมือน อย่าเพิ่งร้อนรนนักเลยวะ อ้ายหลานชาย รบน่ะต้องได้รบแน่ๆ แต่ไม่ใช่วันนี้”

ภายในห้องเงียบสงัดไปสักครู่ เจ้าคุณปัจจนึกฯ กล่าวต่อไป.

“ความกล้าหาญของแกทั้งสามคน ทางราชการกำลังพิจารณาบำเหน็จรางวัลความชอบให้ อาเชื่อว่าเจ้าหงวนคงได้เป็นนายเรืออากาศโท ส่วนเจ้าพลกับเจ้ากรต้องได้นายเรืออากาศตรีแน่ๆ”

‘สามทหารเสือ’ ยิ้มแป้น

นิกรว่า “ถ้าได้นายเรืออากาศตรี ผมต้องชนกับเครื่องบินข้าศึกอีก ผมไม่กลัวตายเลยครับคุณพ่อ เดี๋ยวนี้ผมชักบ้าบิ่นชอบกล ร้อยลำต่อหนึ่งลำผมก็สู้ ให้ตายโหงซีเอ้า”

เจ้าคุณพะยักหน้าช้าๆ

“ดีมาก กร, แต่จะอย่างไรก็ตาม ปากกาหมึกซึมของฉันที่วางไว้บนโต๊ะ และแกหยิบเอาไปนั้นขอได้โปรดวางไว้ที่เก่า ม่ายจะกลายเป็นคดีอาญาขึ้นได้ ชิ - ชิ แกคงนึกว่าฉันไม่เห็นละซี อย่าหน่อยเลยว้า ไม่ได้แอ้มหรอก”

กะดิ่งทองทำหน้าปูเลี่ยนๆ ล้วงกะเป๋าหยิบปากกาเช๊ฟเฟอร์ของท่านแม่ทับเอาออกมาวางไว้บนโต๊ะตามเดิม.

ต่อจากนี้ เจ้าคุณปัจจนึกฯ ก็สนทนากับ พล, นิกร, กิมหงวนเป็นการส่วนตัว โดยมากมักจะพูดกันถึงเรื่องบ้านช่องทางกรุงเทพฯ เจ้าคุณว่าตั้งแต่ท่านมารบทำให้ท่านต้องขาดเงินรายได้ที่ท่านเคยได้ เดือนหนึ่งไม่ต่ำกว่า ๒,๐๐๐ บาท ท่านเคยให้เขากู้บาทละ ๒๐ สตางค์ แต่เดี๋ยวนี้คนที่กู้ท่านไม่รู้ว่าจะไปกู้ท่านได้อย่างไร เพราะว่าท่านไม่ได้อยู่ทางกรุงเทพฯ.

เสี่ยหงวนหัวเราะหึๆ

“คุณอายังดีนะครับ ผมน่ะขาดผลประโยชน์ไปมาก แต่ว่าชาติเราย่อมเหนือกว่าสิ่งใดๆ ทั้งหมด ซึ่งผมได้พลีทุกสิ่งทุกอย่างแล้วเพื่อชาติ แม้กะทั่งนวลละออและอ้ายตี๋ ง่า - ผลประโยชน์ของผมเดือนหนึ่งแสนกว่าบาท ถ้ารบกันสิบเดือน ผมก็ขาดรายได้ไปเท่ากับศีร์ษะคุณอาพอดี”

เจ้าคุณพะยักหน้าช้าๆ

“เออ - จริงซีนะ” ท่านพูดเบาๆ แล้วก็สะดุ้งเฮือก หน้าตาบูดบึ้งทันที ท่านคว้าขวดหมึกขว้างหน้าอาเสี่ยเต็มแรง กิมหงวนก้มศีร์ษะหลบแพล๊บ กะปุกหมึกเฉียดไปอย่างหวุดหวิด ปลิวหวือออกนอกหน้าต่าง “อ้ายหงวน! อ้ายหมา! มึงเอาหัวกูเป็นมาตรฐาน มึง! อ้าย - - -”

อาเสี่ยหน้าซีดเผือด ทำตาปริบๆ หันมาถามพล

“อะไรกันโว้ยนี่ ตะกี้อั๊วพูดกะไรวะ?”

พลกลั้นหัวเราะแทบแย่

“แกว่า รายได้ของแกสิบเดือน เท่ากับศีร์ษะคุณอาพอดี”

“ปูโธ่!” กิมหงวนร้องลั่น “กันไม่ได้พูดงั้นสักหน่อย ให้รากเลือดลงแดงซีเอ้า แล้วกัน อยู่ดีๆ หน้าเกือบแหก”

เจ้าคุณตวาดแว๊ด

“แล้วงั้นแกพูดว่ากะไร อ้ายที่ทนสาบาน ระวังเถอะมึง จะต้องเป็นตามคำสบถ”

“อ้า - คุณอาหูแว่วไปเสียแล้วละครับ อ้ายพลก็พลอยเป็นบ้าไปด้วย ผมพูดยังงี้ตังหาก ผมว่ารายได้ของผมสิบเดือนเท่ากับของคุณอาหนึ่งปี”

ท่านแม่ทัพนัยตาโตเท่าไข่ห่าน

“อ้ายโกหก อ้ายมะกอกสามตะกร้า แก - - ประเดี๋ยวพ่อดขว้างหน้าตาแหก”

อาเสี่ยขมวดคิ้วนิ่งตรึกตรอง แล้วพูดพึมพัมเบาๆ

“เอ - หรือเราพูดยังงั้นจริงหว่า ถ้าพูดเช่นนั้นเราก็ระยำมาก แต่เราไม่ได้พูดนี่หว่า เอ - หรือเราพูด อ้อ! จริงโว้ย บ๊า - เค้าเป๋!”

เจ้าคุณปัจจนึกฯ เม้มริมฝีบากแน่น

“อ้ายเปรตนี่ถ้าจะบ้าแน่ พูดกับตัวเองก็ได้” แล้วท่านก็ถลึงตากับนิกร “เฮ้ย!”

นิกรยิ้มแห้งๆ วางปากกาหมึกซึมไว้ตามเดิม เจ้าคุณรีบตะครุบมาเหน็บรังกะดุมเสื้อเชิ้ตของท่านไว้

ทันใดนั้นเสียงกริ่งโทรศัพท์สนามบนโต๊ะของท่านได้ดังขึ้น ท่านแม่ทัพยกหูขึ้นรับ

“ฮัลโหล ที่ไหน?”

มีเสียงตอบมาตามสาย

“กองบัญชาการฐานทัพอากาศภาคเขมรครับผม กระผมพระควงสว่านฯ พูดขอรับ”

เจ้าคุณยิ้มเล็กน้อย

“อ้อ - คุณพระรึ ว่าไง?”

กิมหงวนพูดสอดขึ้นทันที

“ใครพูดมาครับ คุณอา”

เจ้าคุณปัจจนึกฯ ทำปากยื่นนัยตาถลน

“โธ่ - ทะลึ่งจริง อ้ายเปรตนี่”

พระควงสว่านฯ ได้ยินคำพูดที่แปลกหูเช่นนี้ ก็พูดมาเร็วปรื๋อ

“ใต้เท้าว่ากระผมอ้ายเปรต? ประทานโทษ ทำไมถึงด่าว่ากระผมอย่างนี้ล่ะครับ?”

เจ้าคุณใจหายวาบ

“เปล่า - เปล่าคุณพระ ขอโทษครับ ผมด่านายเรืออากาศตรีกิมหงวน” แล้วท่านก็ยกมือปิดลำโพงพูด จ้องมองดูอาเสี่ยราวกับจะกินเลือดกินเนื้อ “มึงจะบ้ารึอ้ายหงวน อย่าทะลึ่งให้มันมากนักซีโว้ย” พูดจบก็ปล่อยมือที่ปิดลำโพงออก “ฮัลโล ว่ายังไงคุณพระ ฮัลโหล - ฮาโล่ - ว่าไงครับ หา? ฮาโล่ - ฮ่าโหล”

“ฮี๊ย์!” กิมหงวนร้องลั่น มัวแต่ห้าโหลหกโหล อีกโกฏิปีก็ไม่รู้เรื่องกัน”

“แล้วกัน อ้ายบ้า!” เจ้าคุณพูดเกือบเป็นเสียงตะโกน

พระควงสว่านฯ ได้ยินเข้าก็รีบพูดมาอีก

“กระผมไม่ได้เป็นบ้า ใต้เท้าเมาเหล้าหรือครับนั่น?”

เจ้าคุณปัจจนึกฯ ทำคอย่นหลับตาปี๋

“คุณพระ ตายจริง ขอโทษเถอะครับ ผมด่าอ้ายหงวน แต่เสียงมันเข้าเครื่องโทรศัพท์” พูดจบท่านก็กระชากปืนพกออกจากซอง จ้องหน้าอกอาเสี่ยห้ามไม่ให้เขาพูดอะไร แล้วท่านก็พูดกับท่านผู้บัญชาการทหารอาการต่อไป “ฮัลโหล ว่ากะไรครับ?”

ในราว ๕ นาฑี ที่โต้ตอบกัน อาเสี่ยนั่งเหมือนตุ๊กตาไม่กล้าพูด เพราะปากกะบอกปืนตรงหน้าอกเขาพอดี จนกะทั่งท่านวางหูโทรศัพท์ กิมหงวนก็ถอนหายใจเฮือกใหญ่

“ไอ๊ย่า - หันปากกะบอกไปทางอ้ายสองคนนี่เถอะครับ ว้า - เสียวไส้จัง”

ท่านแม่ทัพเก็บปืนใส่ซองไว้ตามเดิม

“เอ้า - ทีนี้มึงจะพูดยังไงก็เชิญ โธ่ - ทะลึ่งจนไม่รู้จักกาละเทศะ”

อาเสี่ยยิ้มทะแม่งๆ

“คุณพระท่านโทรศัพท์มาว่ากะไรครับ?”

เจ้าคุณนั่งนิ่งเฉยอยู่สักครู่ใหญ่ๆ พยายามดับโมโหโทโส แล้วท่านก็หันมาพูดกับพลด้วยใบหน้ายิ้มแย้ม

“ผู้บัญชาการทหารอากาศเขารายงานมาว่า จอมเวหานำเครื่องบินมาอีก ถูก ป.ต.อ.นอกสนามบินยิงขับไล่เปิดไปแล้ว มันเอาก้อนอิฐผูกติดจดหมายฉะบับหนึ่งทิ้งลงมา อ้ายนักบินฝรั่งเศสนี้ชะล่าใจมากเกินไป เครื่องบินขับไล่ของเราเครื่องหนึ่งกำลังไล่ติดตามไป”

พล, นิกร, กิมหงวน ต่างตั้งอกตั้งใจฟังด้วยความกระหายที่จะได้โรมรันกับ ร.อ.วัวมา พี่ชาย ‘อ้ายหางเขียว’

นายพัชราภรณ์กล่าวถามอย่างนอบน้อม

“จดหมายนั่นมีความว่ากะไรครับ?”

เจ้าคุณชำเลืองมองดูกิมหงวนนิดหนึ่ง จึงตอบพล

“เอาเถอะ, อย่ารู้เลย จะมีอะไร, นอกจากด่าพวกเราตามนิสสัยกักขละหยาบช้าของอ้ายพวกฝรั่งเศส”

อาเสี่ยพูดโพล่งขึ้นทันที

“ผมจะต้องฟาดกับมันให้ได้ ประเดี๋ยวเถอะครับ เมื่อผมกลับไปถึงสนามบินแล้ว ผมจะขออนุญาตท่านผู้บัญชาการนำเครื่องบินของผมไปพบกับจอมเวหา”

ท่านแม่ทัพหัวเราะ

“อย่าเพิ่งโว้ย หงวน, เอาไว้ให้หายดีก่อนเถอะ”

เสี่ยหงวนจุ๊ย์ปากจึ๊กจั๊ก

“ผมหายแล้วนี่ครับ แหม - ผมอยากไปเสียเดี๋ยวนี้ด้วยซ้ำ ไปโว้ย พล, กลับเหอะ”

เจ้าคุณปัจจนึกฯ พูดขัดขึ้น

“จะไปไหน อ้ายเสี่ย, อาซื้อวิสกี้ไว้แล้วสามขวด”

“ไม่กินละครับ” กิมหงวนพูดห้วนๆ

“ฮะ - เป็นบ้าไปได้ อ้ายนี่”

อาเสี่ยขบกรามแน่น เลือดรักชาติและวิญญาณแห่งความเป็นนักรบ เร่งเร้ากิมหงวนให้อยากจะไปพบกับ ‘จอมเวหา’

“ผม - ผมอยากแก้แค้นแทนผู้บังคับฝูง และเพื่อนทหารอากาศของผมครับ”

เจ้าคุณลุกขึ้น เดิมอ้อมโต๊ะเข้ามา ยกมือตบศีร์ษะกิมหงวน

“อ้ายหลานชาย ไปกินข้าวกลางวันกับอาเถอะ ไป - เจ้าพลกับเจ้ากรด้วย อาเลี้ยงแกเต็มที่ ถ้าแกเมาอาจะให้ทหารพาแกไปส่ง”

พล, นิกร, กิมหงวน มีกิริยาเคร่งขรึมไปตามกัน ต่างกระหายที่จะรบกับ ‘จอมเวหา’ ของฝรั่งเศสอย่างยิ่ง

ท่านแม่ทัพหยิบเสื้อชั้นนอกขึ้นสวม กลัดกะดุมเรียบร้อย คาดสายรัดกุมเป็นสง่าผ่าเผย คว้าหมวกเหล็กสวมศีร์ษะ แล้วพาสามเกลอออกไปจากห้อง

ตลอดเวลาที่รับประทานกลางวันร่วมกับท่านแม่ทัพใหญ่ภาคเขมร พล. นิกร, กิมหงวน ต่างมีใจจดจ่อในความเก่งกล้าสามารถของ ร.อ.วัวมา นักบินฝรั่งเศส ผู้มีสมญาว่า ‘จอมเวหา’ สามเกลอกินข้าวกลางวันโดยไม่รู้สึกเอร็ดอร่อยเลย ต่างดื่มวิสกี้คนละนิดหน่อยเท่านั้น แล้ว พล, นิกร, กิมหงวน ก็รีบอิ่มลากลับ

เจ้าคุณปัจจนึกฯ รู้ดีว่า สามสหายคงจะไปขออนุญาตท่านผู้บัญชาการทหารอากาศ เพื่อนำเครื่องบินไปสู้กับ ‘จอมเวหา’ ที่รังของมัน ดังนั้นท่านแม่ทัพจึงรีบโทรศัพท์ล่วงหน้าไปถึงพระควงสว่านฯ สั่งคุณพระว่าถึงอย่างไรก็อย่ายอมให้พล, นิกร, กิมหงวน ขึ้นเครื่องบินเป็นอันขาด จนกว่าจะถึงวันจันทร์หน้า

รถยนตร์เก๋งของกองทัพอากาศแล่นเข้ามาในกองบินใหญ่ผะสมแล้ว พล, นิกร, กิมหงวน คุยกันลั่นรถถึงเรื่อง ‘จอมเวหา’ จนกระทั่งรถหยุดที่หน้าโรงเก็บเครื่องบิน

สามเกลอพากันก้าวลงจากรถ ยิ้มแย้มแจ่มใสให้เพื่อนทหารอากาศซึงรู้จักคุ้นเคยกันเป็นอย่างดี จ.อ.สมบัติกำลังคุยอยู่กับช่างอากาศคนหนึ่ง พอเห็น ‘เสืออากาศ’ ทั้งสาม เขาก็วิ่งเหยาะๆ เข้ามาหา

“คุณกิมหงวน” เขาพุดกับอาเสี่ยก่อนเพื่อน กรากเข้าจับแขนกิมหงวนเขย่า “อ้ายวัวมามันพาเครื่องบินมาวนเวียนอยู่นอกเขตต์สนามบินของเราเมื่อตะกี้นี้เองแหละครับ ครูทองใบได้รับคำสั่งให้นำเครื่องบินไล่กวดไปจนป่านนี้ยังไม่กลับมาเลย”



อาเสี่ยยิ้มเล็กน้อย

“ผมทราบแล้ว ท่านผู้บัญชาการโทรศัพท์รายงานไปให้คุณอาทราบ แต่ไม่ได้บอกชื่อนักบินที่ติดตามไป เอ - ครูถ้าจะเลยไปถึงรังมันเป็นแน่ นี่ - คุณสมบัติ คุณรู้ไหมครับ จดหมายของมันที่ทิ้งลงมานั้นมีข้อความว่าอะไรบ้าง?”

“ผมกำลังจะบอกคุณเดี๋ยวนี้ มันท้าคุณครับ มันเขียนเป็นภาษาไทยบอกว่า มันต้องการแก้แค้นแทนน้องชายของมัน ถ้านักบินที่ยิงน้องชายมันตายเป็นลูกผู้ชายใจทหารแล้ว ให้นำเครื่องบินไปต่อสู้กับมันสิบหกนาฬิกาวันนี้ ที่เหนือสนามบินกำปงทม”

กิมหงวนเค้นหัวเราะเสียงลั่น

“ฮะ - ฮ้า มันท้าผม โธ่ - อนิจํสุขํเอ๊ย น่าสงสาร จะตายเสียเปล่าๆ มันคงไม่รู้หรอกว่าเปรตเวหา เป็นนักบินที่มีความสามารถะเหนือริชโธเฟนหลายเท่านัก อ้อ - มันท้าผม ดีมาก มันต้องตาย ผมจะต้องไปตามนัด สิบหกนาฬิการึ คุณสมบัติ?”

“ครับ - แต่ว่าคุณจะไปได้หรือครับ ผมคิดว่าอย่างไรเสียผู้บังคับฝูงคงไม่อนุญาตให้คุณบินเป็นแน่ เพราะคุณเพิ่งหายป่วย”

อาเสี่ยยิ้มอย่างสง่าผ่าเผย

“ไม่ให้ไปผมก็จะหนีไป ม่ายมันจะคิดว่า ผู้ฆ่าอ้ายหางเขียวเป็นนักบินที่ขี้ขลาดตาขาวสิ้นดี” พูดจบเขาก็หันมาทางเพื่อนเกลอทั้งสอง “อ้ายวัวมาเสร็จกันแน่ละวะ ผ่าซี”

ทันไดนั้น สายตาของพลที่มองไปยังขอบฟ้าข้างหน้าโน้น ได้แลเห็นจุดดำเล็กๆ จุดหนึ่งเคลื่อนใกล้เข้ามา มันคือเครื่องบินลำหนึ่ง และจะต้องเป็นเครื่องบินของเราแน่ๆ เพราะถ้าเป็นเครื่องบินฝรั่งเศสแล้ว ยามอากาศก็คงจะรายงานให้กองบินทราบโดยทางโทรศัพท์สนาม

“คุณสมบัติ” พลพูดกับนักบินร่วมฝูงของเขา “นั่น - ครูทองใบของเราใช้ไหมครับ?”

ทุกคนมองตามสายตานายพัชราภรณ์

“ครับ - ใช่แล้ว” สมบัติพูดยิ้มๆ “ครูกลับมาแล้ว ไปในสนามบินเถอะครับ บางทีครูอาจจะยิงจอมเวหาตายแล้วก็ได้”

ทุกๆ คนพากันวิ่งเหยาะๆ ผ่านโรงเก็บเข้าไปในเขตต์สนามบิน ‘กะทิงเปลี่ยว’ หมายเลข ๒๑ บินต่ำและใกล้เข้ามาทุกที ฐานที่ล้อกางออก อีกสักครู่ก็ร่อนลงสนามโดยสวัสดิภาพ พวกนักบินหลายสิบคนวิ่งเหยาะๆ เข้าไปล้อมรอบเครื่องบิน ด้วยความกระหายอยากจะทราบผลของการติดตาม ‘จอมเวหา’

ร.ต.ธวัชชัย ‘เสืออากาศ’ ของเราปีนออกมาจากที่นั่ง กะโดดลงมาข้างล่าง เขาถอดแว่นตาและหมวกหนังออก ยิ้มรับเพื่อนๆ ของเขาและสามเกลอ ก่อนที่เขาจะพูดอะไรกับใคร ร.อ.ศิริ ปานิกนันทน์ ท่านผู้บังคับฝูงบินใหญ่ผะสมคนใหม่ก็เดินเข้ามาหา

“ว่าไง คุณทองใบ?”

‘เสืออากาศ’ ชิดเท้าตรง แล้วรายงานให้ท่านทราบ

“ผมได้นำเครื่องบินติดตามเครื่องบินทาสีแดงไปจนกะทั่งเกือบถึงจังหวัดกำปงทม ที่นั่นมีกลุ่มเมฆอันหนาแน่นเหนือทิวเขาแห่งหนึ่ง เครื่องบินข้าศึกได้หลบหนีไปได้โดยอาศัยกลุ่มเมฆเป็นเครื่องกำบังขอรับ ผมได้ค้นหาอยู่ในราวครึ่งชั่วโมง จึงนำเครื่องบินกลับ ควรมีควรแล้วแต่จะโปรดครับ”

มีเสียงพึมพัมในหมู่นักบิน ท่านผู้บังคับฝูงพะยักหน้าช้าๆ

“ดีแล้ว, คุณทองใบ นับว่าเป็นบุญของมันที่หลบหนีไปได้ เอาละ คุณไปพักผ่อนได้ คุณคงจะได้พบกับ ‘จอมเวหา’ อีก”

ทองใบยิ้มอ่อนโยน ขณะนั้น ร.ต.กิมหงวน เดินฉับๆ เข้ามายืนข้างหน้าผู้บังคับฝูง เขาชิดเท้าตรงอย่างแข็งแรง พร้อมกับยกมือวันทยาหัตถ์พับ แก๊บหมวกเพล่ไปทางหนึ่ง

“อ้อ - คุณกิมหงวน”

“ครับ ผมเอง ผมขออนุญาตนำเครื่องบินไปพบกับจอมเวหา เพื่อแก้แค้นแทนผู้บังคับฝูงเก่าของผมได้ไหมครับ?”

ร.อ.ปานิกนันทน์ยิ้มเล็กน้อย ยกมือตบบ่ากิมหงวน

“ได้ซีคุณ ผมยินดีอนุญาตให้คุณไปตามความประสงค์”

อาเสี่ยกะโดดตัวลอย ร้องตะโกนลั่น

“ไชโย! วู้ปี ขอให้ผู้บังคับฝูงคนใหม่ และตัวข้าพเจ้าจงเจริญ ไช - โย! ไช - โย!”

ร.อ.ศิริ ทำหน้ากะเรี่ยกะราด เขานึกในใจว่ากิมหงวนน่าจะเป็นพลทหารช่างอากาศมากกว่าที่จะเป็นนายเรืออากาศตรี

“เดี๋ยว - เดี๋ยวก่อนคุณ อย่างเพิ่งดีใจ ฟังผมพูดก่อน”

กิมหงวนสะดุ้งโหยง

“อะไรอีกล่ะครับ ก็อนุญาตให้ผมแล้ว?”

“ถูกล่ะ ผมยินดีอนุญาตให้คุณไปตามความประสงค์ แต่ไม่ใช่วันนี้ อย่างน้อยต้องเป็นวันจันทร์หน้า”

“เพราะอะไรครับ นี่ผู้บังคับฝูงจะกันท่าไม่ให้ผมไปรบหรือ?”

ร.อ. ปานิกนันทน์ ชักเดือดดาลเกือบๆ จะเตะเสี่ยหงวนเสียแล้ว เขาเป็นคนเลือดร้อนอยู่สักหน่อย

“คุณพูดจาให้ดีกว่านี้สักนิดเถอะ คุณสงวน อย่าลืมว่าผมเป็นผู้บังคับบัญชาของคุณ ประเดี๋ยวผมฮึ่ดขึ้นมาผมถีบเอาง่ายๆ ไม่รู้นา”

“แหม - ไม่แรงไปหรือครับ?” อาเสี่ยพูดเบาๆ

“ก็ลองดู ผมเป็นโรคชอบเตะคนทะลึ่ง ให้ดิ้นตายซีเอ้า”

กิมหงวนหัวเราะก้าก

“งั้นผู้บังคับฝูงก็มีหวังได้เตะผมทุกวันแหละครับ อ้ายผมมันเป็นโรคอดทะลึ่งไม่ได้เสียด้วย อย่าถือสาหาความผมเลยครับ อ้า - ทำไมผู้คับฝูงไม่อนุญาตให้ผมไปพบกับจอมเวหาล่ะครับ ผู้คับฝูงทราบดีแล้วว่ามันท้าผม ถ้าผมไม่ไปมันก็คงจะเข้าใจว่า นักบินไทยขี้ขลาด”

คราวนี้ศิริยิ้มออกมาได้ เขายกมือตบบ่าอาเสี่ยเบาๆ

“น้องชาย คุณน่ะใจร้อนมาก คุณเพิ่งหายป่วย สุขภาพยังไม่สมบูรณ์”

“ใครบอกผู้คับฝูงล่ะครับ?” พูดจบเขาก็ยกแขนทั้งสองขึ้นเกร็งกล้ามเนื้อ “นี่ - ดูซีครับ แขนผมแข็งแกร่งยังกะเหล็ก แข็งแรงแคล่วคล่องว่องไวดีแล้วครับ”

ผู้บังคับฝูงสั่นศีร์ษะ

“ถึงอย่างไรผมก็อนุญาตให้คุณไปไม่ได้”

กิมหงวนจุ๊ย์ปากจึกจัก

“ดีแล้วครับ ถ้าเช่นนั้นผมจะขออนุญาตท่านผู้บัญชาการ แล้วอย่าว่าผมทำการข้ามหน้าข้ามตานา พับผ่า, ผู้บังคับฝูงใจไม่สปอร์ทเหมือนผู้บังคับฝูงคนเก่าเลย”

ร.อ.ศิริ ทำตาปริบๆ

“ถึงคุณจะไปขออนุญาตท่านผู้บัญชาการ ท่านก็ไม่อนุญาตเหมือนกัน เชื่อผมเถอะ”

“ทำไมครับ?” อาเสี่ยลอยหน้าถาม

“เพราะท่านเจ้าคุณแม่ทัพโทรศัพท์บัญชามา ห้ามไม่ให้คุณทั้งสามขึ้นเครื่องบินจนกว่าจะถึงวันจันทร์หน้า”

“ฮึ๊ย์!” เสี่ยหงวนร้องลั่น “หัวล้านไม่อยู่ตามประสาหัวล้าน ยุ่งไม่เข้าเรื่อง โธ่ - มันน่าเอาขี้หมาละเลงกะบานเหลือเกิน”

พวกนักบินหัวเราะลั่น ร.อ. ปานิกนันทน์ทำตาโตเท่าไข่ห่าน

“คุณสงวน! คุณบังอาจดูหมิ่นแม่ทัพเชียวหรือนี่?”

อาเสี่ยอมยิ้มยักคิ้วแผล็บ

“เป็นอะไรไปครับ หลานชายแท้ๆ”

ผู้บังคับฝูงคอย่นหลับตาปี๋

“เจ้าคุณแม่ทัพนะรึ เป็นหลานชายคุณ?”

กิมหงวนอ้าปากหวอ

“ว้า - ใช่เมื่อไหร่ล่ะครับ ผมตังหากเป็นหลานชายของท่าน”

“อ้าว - ยังงั้นหรือ?”

“ก็ยังงั้นน่ะซีครับ ฟังไม่ได้ศัพท์จับเอามาทัดหู”

ร.อ.ศิริ ขบกรามเล็กน้อย มองดูนายเรือตรีสูงชลูดจากศีร์ษะจรดปลายเท้า แล้วเขาก็คำรามออกมาเบาๆ

“ฮึ่ม! ประเดี่ยวพ่อด -” พูดจบผู้บังคับฝูงก็ผลุนผลันไปจากที่นั้น

พลคว้าอกเสื้อกิมหงวนเขย่า

“อ้ายหงวน! แกนี่เคราะห์จะร้ายเสียแล้ว ท่านเพิ่งมาเป็นนายเราใหม่ๆ เสือกกะเซ้าท่านทำไม?”

อาเสี่ยหัวเราะ

“ลองดูความเข้มแข็งของท่านน่ะซีวะ คนที่จะมาเป็นนายอั๊วจะต้องบึกบึนอดทน ม่ายยังงั้นก็ปกครองกันไม่อยู่”

นายพัชราภรณ์พะยักหน้าหงึกๆ

“เออ, ระวังให้ดีเถอะ แกจะต้องกลายเป็นพลทหารในไม่ช้า”

“อ๊ะ! ถอดกันง่ายๆ ได้หรือวะ ยศนายเรืออากาศตรีน่ะย่อมแสดงถึงความสามารถอาจหาญของกัน หรือไงเพื่อน?”

ร.ต.ทองใบ เดินเข้ามาจับแขนกิมหงวน

“น้องชาย ถ้าคุณนับถือผมเหมือนอย่างที่พูด ก็ขอให้คุณ - อ้า - ขอโทษนะครับ เลิกทะลึ่ง แล้วก็เคร่งครัดต่อระเบียบแบบแผนของทหารให้ยิ่งกว่านี้”

เสี่ยหงวนทำหน้าปูเลี่ยนๆ

“ขอบพระคุณครับ ผมขอน้อมรับโอวาทของคุณครูใส่ไว้ในดวงหทัยประเทศของผม” แล้วกิมหงวนก็ก้มศีร์ษะโค้งคำนับแบบชาวสเปญ

นิกรยกเท้าถีบก้นอาเสี่ยปั๋งเข้าให้ อาเสี่ยเซแซ่ดๆ หกล้มป้าบ พวกนักบินพากันหัวเราะลั่น กิมหงวน พรวดพราดลุกขึ้น หันมาแยกเขี้ยวยิงฟันยกมือชี้หน้ากะดิ่งทอง

“อ้ายกร! มึง - มึงถีบนายทหารสัญญาบัตรเชียวหรือนี่?”

นายการุณวงศ์หัวเราะหึๆ

“เออ!”

กิมหงวนสูดปากเบาๆ

“ดีละวะ ฉิบหาย”

ร.ต.ธวัชชัยหัวเราะก้าก ยกมือกอดคออาเสี่ย

“ไม่เจ็บน่าคุณ นิดๆ หน่อยๆ เป็นอะไรไป ฮ่ะ-ฮ่ะ คุณสามคนไปป่วยเสียครึ่งเดือน ทำให้พวกเราหงอยเหงาไปมาก ทีนี้กองบินคงจะครึกครื้นเช่นเดิม”

อาเสี่ยยิ้มน้อยยิ้มใหญ่

“ผมเองก็คิดถึงพวกเราจนนอนไม่หลับ จริงๆ ครับ ทุกๆ ครั้งที่เครื่องบินผ่านโรงพยาบาล ผมจะต้องชะโงกหน้าต่างมองดูเสมอ ถ้าไม่ได้ข่าวคราวจากเพื่อนๆ ที่ผลัดกันไปเยี่ยม ผมก็คงกลุ้มใจตาย”

ทองใบยิ้มสดชื่น ยกเมือเสยผมให้เรียบร้อย

“ไปหาอะไรดื่มแก้คอแห้งที่สโมสรเถอะคุณ ไป - ผมขอเชิญทุกๆ คน”

นิกรพูดเสริมขึ้นทันที

“เหล้าผมไม่กินนะครับ คุณครู

‘เสืออากาศ’ ขมวดคิ้วเล็กน้อย

“เอ๊ะ - คุณเลิกดื่มแล้วหรือนี่?”

“ครับ - ได้กลิ่นเหล้าเข้าพาลจะอาเจียนเลยครับ” แล้วนิกรก็ทำกะอักกะอ่วน “อั๊วะ! เอื้อก - -”

พลยกเท้าเตะเพื่อนเกลอดังพั่บ

“อ้ายเวร - พอพูดถึงเหล้าเท่านั้นรั้งใจไม่อยู่เชียว” แล้วพลก็หันมาทาง ร.ต.ทองใบ “อย่าไปเชื่อมันครับคุณครู ถ้าอ้ายกรเลิกกินเหล้า โลกก๊อแตกเท่านั้น”

ทองใบหัวเราะ

“นั่นนะซี ผมก็นึกอย่างนั้นเหมือนกัน ไป - ไปเถอะครับ วันนี้ผมเลี้ยงเอง เรามีชีวิตเพื่อรบ พรุ่งนี้เราจะตายหรือจะอยู่เรารู้ไม่ได้ แต่วันนี้และเดี๋ยวนี้เรายังมีชีวิตอยู่ ฉะนั้น เราต้องดื่มหาความสดชื่นรื่นเริงในเวลาว่าง เพื่อเตรียมตัวรับมือกับข้าศึกต่อไป เชิญ - เชิญไปหย่อนใจกันที่สโมสรทุกๆ คน”

แล้วทหารอากาศไม่ต่ำกว่า ๑๕ คน ก็พากันเฮโรตาม ร.ต.ธวัชชัยออกจากสนามบินตรงไปสโมสร




บ่ายวันนั้น.

๑๕.๓๐ น. เครื่องบินขับไล่ฮ๊อกพับฐานประมาณ ๒๐ เครื่อง จอดอยู่กลางสนามใต้ทางลมในลักษณะเตรียมพร้อม ช่างอากาศกำลังเติมน้ำมันเชื้อเพลิง บ้างก็ทำความสะอาด และตรวจตราเครื่องยนตร์ให้เรียบร้อยเพื่อความปลอดภัยของนักบิน

‘กะทิงเปลี่ยว’ หมายเลข ๓ หรือ ‘อ้ายหางดำ’ จอดอยู่หน้าเพื่อน จ.อ.ทองแดง กับ จ.ท.แอ้ด กำลังช่วยกันบรรจุสายกะสุนปืนกล งานของพวกช่างอากาศเป็นงานจุกจิกและละเอียดถี่ถ้วนมาก เขาจะต้องระมัดระวังเครื่องบินลำที่อยู่ในความรับผิดชอบของเขา ไม่ให้มีอะไรชำรุดได้ อะไรควรซ่อมก็ต้องซ่อม และอะไรควรเปลี่ยนก็ต้องเปลี่ยน ทำงานกันโดยไม่มีเวลาว่างมือ จะพักผ่อนได้ก็ต่อเมื่อเครื่องบินลำนั้นออกเดินทางไปทำการ



ร.ต.กิมหงวน ไทยแท้ ในเครื่องแต่งกายกางเกงขาสั้นสวมถุงยาว และเชิ๊ตแขนสั้นมีอินทนูบนบ่า เดินลัดตัดสนามตรงมาที่เครื่องบินประจำตัวเขา ในมือถือหมวกและแว่นตา ใบหน้าของอาเสี่ยเคร่งขรึม เขาได้ไปพบท่านผู้บัญชาการทหารอากาศเมื่อสักครู่นี้ เพื่อขออนุญาตนำเครื่องบินคู่ชีวิตเดินทางไปสู้รบกับ ‘จอมเวหา’ ตามคำท้าทาย แต่คุณพระควงสว่านฯ ไม่อนุญาต ดังนั้นเสี่ยหงวนจึงตัดสินใจยอมฝ่าฝืนวินัยอย่างร้ายแรง ในอันที่จะนำเครื่องบินหนีไปรบกับ ร.อ.วัวมา พี่ชายของ ‘อ้ายหางเขียว’ นักบินเรืองนามที่เป็นผู้มีชื่อเสียงที่สุดในบรรดานักบินเมืองขึ้นแห่งอ๊าฟริกาของฝรั่งเศส

กิมหงวนรู้ดีทีเดียวว่า การที่จะนำเครื่องบินไปโดยไม่ได้รับคำสั่งจากผู้บังคับบัญชานั้น นับว่ามีความผิดอย่างอุกฤษโทษ ถ้าในเวลาปกติจะต้องถูกไล่ออกจากประจำการทันที ส่วนในเวลาสงครามเช่นนี้ อาจจะถึงกับส่งตัวฟ้องศาลทหารก็ได้

จะอย่างไรก็ตาม กิมหงวนก็จะต้องไปตามคำท้า ถึงแม้กลับมาจะมีโทษผิด อาเสี่ยก็ยอม ทั้งนี้เพื่อจะแสดงให้ ‘เสืออากาศ’ ของฝรั่งเศสเห็นว่า เขาไม่ได้เกรงกลัวมันเลย

อาเสี่ยเข้ามาหยุดยืนข้าง ‘อ้ายหางดำ’ ของเขา แล้วกะแอ็มเบาๆ ช่างอากาศทั้งสองหันหน้ามามองดูเขา ต่างชิดเท้าตรงกระทำความเคารพด้วยใบหน้ายิ้มแย้ม

“สวัสดีมีชัยครับ คุณสงวน” จ.อ.ทองแดง ปฏิสันถารเป็นอย่างดี

“สวัสดี พี่ชาย” พูดจบอาเสี่ยก็เข้ามาเกาะแขนช่างอากาศ มองซ้ายมองขวาเสียก่อน จึงพูดกับทองแดงเบาๆ “นี่ - ลื้อช่วยเหลืออั๊วหน่อยได้ไหมวะ?”

ช่างอากาศแสดงทีท่าแปลกใจเล็กน้อย

“ทำไมครับ จะให้ผมเป็นนายหน้าหากู้เงินให้คุณหรือครับ?”

กิมหงวนหลับตาปี๋ แล้วหัวเราะก้าก

“โธ่ - ลื้อควรจะเข้าใจอั๊วมานานแล้ว มีอย่างหรือวะ นายเรืออากาศตรีกิมหงวน มหาเศรษฐีแห่งประเทศไทย จะถึงกับต้องกู้เงินเขาใช้”

จ.อ.ทองแดง ยิ้มแห้งๆ

“เอ๊ะ - คุณเป็นเศรษฐีหรือครับนี่?”

อาเสี่ยอมยิ้มแก้มตุ่ย

“ถูกแล้ว พี่ชาย, กันรวยอย่างฉิบหายเชียวแก อ้า - เรื่องที่อั๊วจะให้ลื้อช่วยนั้นก็คือ ช่วยหมุนใบพัดให้อั๊ว แล้วอั๊วจะได้นำเครื่องบินไปฟาดกับจอมเวหา เพื่อให้รู้ดีรู้ชั่วว่า เราหรือมันแน่ที่เป็นจอมเวหา ได้ไหมทองแดง ช่วยกันนิดเถอะน่า”

จ.อ.ทองแดง ทำคอย่น หันมาทางเพื่อนเกลอของเขา

“เฮ้ย - แอ้ด อยู่ดีๆ เฮียหงวนแกจะให้ขาอั๊วติดตรวนโว้ย”

จ.ต.แอ้ด หัวเราะหึๆ

“ก็แกยังไม่เคยไม่ใช่รึ ลองดูซี?”

ทองแดงสะดุ้ง เปลี่ยนสายตามาที่ ‘เปรตเวหา’

“ไม่ - ไม่รับประทานละครับ ผมขืนช่วยเหลือคุณผมก็หลงจ๊งเก๋าเจ๊งเท่านั้น”

อาเสี่ยขมวดคิ้วนิ่วหน้า

“โธ่ - อ้ายเพื่อนยาก ลื้อจะให้ฝรั่งเศสมันดูถูกย่ำเหยียบเกียรติยศพวกเราหรือวะ แกก็รู้ดีแล้วนี่นา ว่ามันทิ้งจดหมายลงมาท้าทายกันให้ไปสู้กับมันสี่โมงเย็นวันนี้ นี่ก็สามโมงครึ่งกว่าแล้ว”

ช่างอากาศสั่นศีร์ษะ

“ไม่ไหวครับ ถ้าเป็นเรื่องอื่นผมก็พอจะช่วยเหลือคุณได้”

กิมหงวนล้วงมือลงไปในกะเป๋ากางเกง หยิบธนบัตรใบละ ๑๐ บาทออกมาปึกหนึ่ง ในราว ๗ - ๘ ฉะบับ ยัดเยียดส่งให้ทองแดง

“เอ้า - เอาไปแบ่งกันกับแอ้ดก็แล้วกัน ลื้อจะต้องกลัวอะไรวะ เกิดเรื่องลื้อก็ซัดอั๊วว่า อั๊วบอกลื้อว่าได้รับคำสั่งให้บินไปรบกับจอมเวหา หรือจะมีวิธีปรักปรำอั๊วให้ลื้อสองคนรอดพ้นความผิดอย่างไรก็สุดแล้วแต่ปัญญาของลื้อ”

ทองแดงทำตาปริบๆ มองดูธนบัตรในมือ แล้วหันมาปรึกษาเพื่อน

“หยวนเรอะ?”

แอ้ดยิ้มเอียงอาย

“เท่าไหร่วะ?” เขาถามเป็นเสียงกะซิบ

จ.อ.ทองแดง นับธนบัตรทีละใบ แล้วบอกจำนวนให้เพื่อนทราบ

“โป้ยจั๊บโว้ย ชั่งนึงพอดี”

แอ้ดทำหน้าเบ้ สั่นศีร์ษะช้าๆ

“ม่ายหวาย” เขาพูดลากก้าม “อย่างน้อยตางตะหริดคนละหนึ่งเดือนเชียวนาแก”

กิมหงวนชักฉิว ล้วงกะเป๋าหยิบธนบัตรปึกเบ้อเริ่มออกมา แล้วส่งใบละร้อยให้จ่าอากาศเอกทองแดงอีก ๑ ฉบับ

“เอ้า - หมูไม่กินแกก็กินขี้ก็ตามใจ”

ทองแดงหันมาขอความเห็นเพื่อน

“ว่าไง?”

จ.ต.แอ้ด หัวเราะอายๆ

“ลื้อล่ะ?”

ทองแดงหัวเราะ เปลี่ยนสายตามาที่อาเสี่ย

“เชิญคุณขึ้นประจำที่นั่งซีครับ ผมจะหมุนใบพัดให้ หมุนชะนิดทีเดียวติดเลย” แล้วเขาก็ร้องเพลงอย่างครึ้มใจ “เดิน - เดิน - เดิน อ้ายเศสฉิบหาย ขอให้ไทยเจริญ เดิน - เดิน - เดิน ขึ้นไปซีคุณ ผมจะหมุนให้เครื่องเดิน ไชโย ไชยะ ให้คุณชะนะตลอดปลอดภัย ยิ๊บปี!”

อาเสี่ยตบหลังช่างอากาศประจำเครื่องบินของเขา จัดแจงสวมหมวกและแว่นเรียบร้อย

“อย่างช้าอีกหนึ่งชั่วโมง กันจะต้องกลับมาพร้อมด้วยชัยชะนะ”

ทองแดงยิ้มแป้น เก็บธนบัตรใส่กะเป๋า

“ถ้าคุณฆ่าจอมเวหาได้ ผมก็คงรอดพ้นตะราง อ้า - ผมกับแอ้ดอยู่ทางนี้จะภาวนาเอาใจช่วยคุณครับ”

กิมหงวนหัวเราะ ปีนขึ้นไปบนปีกเครื่องบิน และก้าวเข้าไปในที่นั่ง ติดสายรัดตัวกับเครื่องบินเสียเรียบร้อย

เมื่ออาเสี่ยพร้อมแล้ว จ.อ.ทองแดง ก็หมุนใบพัดติดเครื่องยนตร์ ‘อ้ายหางดำ’ ส่งเสียงคำรามลั่นสนาม พวกนักบินและช่างอากาศที่นั่งจับกลุ่มคุยกันอยู่นอกสนามต่างพากันชะเง้อคอมองดู

พล, นิกร วิ่งเข้ามาในสนาม ขณะที่ ‘อ้ายหางดำ’ ค่อยๆ แล่นออกจากที่ นายพัชราภรณ์ป้องปากตะโกนลั่น

“หงวน! หงวนโว้ย! อย่าไป”

อาเสี่ยหันมาโบกมือให้เพื่อนเกลอทั้งสอง แล้วเร่งเครื่องยนตร์เต็มที่ กะทิงเปลี่ยววิ่งปราดทวนลมไปอย่างรวดเร็ว ส่วนหางค่อยๆ ยกขึ้นทีละน้อย แล้วมันก็ขึ้นพ้นพื้นดิน

ฐานลูกล้อถูกดึงขึ้น ‘อ้ายหางดำ’ แผดเสียงกึกก้อง เชิดหัวขึ้นหาระดับสูง สักครู่ก็มองแลเห็นลำเล็กนิดเดียว กิมหงวนพาเครื่องบินของเราไปรัง ‘จอมเวหา’ อย่างรีบเพื่อให้ทันตามกำหนดเวลาตามนัด

เส้นทางบินจากศรีโสภณไปสู่จุดนัดพบ อาเสี่ยชำนาญแล้ว อาศัยภูมิประเทศเบื้องล่างนั่นเอง ตลอดทางที่เขาพาเครื่องบินไปนั้น อาเสี่ยเต็มไปด้วยความกระหายที่จะได้ผะเชิญหน้ากับ ‘จอมเวหา’ และมั่นใจว่าเขาจะต้องได้ชัยชะนะอีก ถ้าหากว่าเขาปราบนายเรืออากาศเอกวัวมาสิ้นชื่ออีกคนหนึ่ง ชื่อเสียงของเขาก็จะระบือไปทั่วโลก

เข็มนาฬิกาในเครื่องบินผ่านไปอย่างล่าช้า นาฑีหนึ่งเหมือนกับชั่วโมงหนึ่ง อาเสี่ยใจร้อนมากเกินไปนั่นเอง เครื่องยนตร์เคอร์ทิสฮ๊อกต้องทำงานอย่างเต็มที่ รวดเร็วราวกับลมสลาตัน

ในที่สุด ‘เปรตเวหา’ ก็มาปรากฏตัวอยู่เหนือดินแดนราชสัตรูของเรา อาเสี่ยมองแลเห็นบ้านช่องราษฎรและร้านตลาดเป็นหย่อมๆ บรรดาอาคารกับสถานที่สำคัญ ซึ่งเป็นประโยชน์ในการรบของข้าศึกสลักหักพังเหลือแต่ทราก ด้วยอำนาจลูกระเบิดของเครื่องบินไทย สนามบินชั่วคราวมองแลเห็นอยู่ข้างหน้าลิบๆ

กิมหงวนนำเครื่องบินบินต่ำลงมากอีก เขากะพุ่มมือไหว้ระลึกถึงคุณพระรัตนตรัยและสิ่งศักดิ์สิทธิ์ทั้งหลายให้คุ้มครองป้องกันเขา

บินมาอีกสักครู่หนึ่ง กิมหงวนก็แลเห็นเครื่องบินขับไล่ลำหนึ่ง บินตรงมาหาเขาอย่างรวดเร็ว อาเสี่ยใจเต้นทึกทัก เครื่องบินลำนี้คงเป็น ‘จอมเวหา’ แน่ๆ เสี่ยหงวนเตรียมพร้อมที่จะปล่อยกะสุนปืนกลทั้งสองกะบอกต้อนรับเสืออากาศของฝรั่งเศส

ใกล้เข้ามา และใกล้เข้ามา อาเสี่ยมองเห็นเครื่องบินลำนั้นอย่างถนัด ทาสีแดงตลอดลำ เป็นเครื่องบินขับไล่ที่ทันสมัยและมีความเร็วมาก รูปร่างคล้ายๆ กับสะปีทไฟร์ของอังกฤษ

‘จอมเวหา’ ทะยานเข้าใส่ ‘เปรตเวหา’ ในฐานที่เป็นสัตรูของเขา และระดมยิงมาหนึ่งชุดเป็นปฐมฤกษ์ โดยเจตนาจะทำลายขวัญกิมหงวนด้วย แต่อาเสี่ยหารู้สึกประหวั่นพรั่นใจไม่ เขาบังคับเครื่องเลี้ยวเป็นเส้นตั้งฉากออกนอกจากปืนคู่ต่อสู้ แล้วอาเสี่ยก็ยิงตอบไปบ้าง

การต่อสู้ระหว่างเสือต่อเสือเริ่มต้นแล้ว

‘จอมเวหา’ เชิดหัวขึ้นสูง และจิกหัวลงมาพร้อมกับยิงปืน กะสุน ๒ - ๓ นัดถูกปีกบนอ้ายหางดำทะลุ กิมหงวนหกคะเมนแล้วพลิกท้องหลายกลับ คู่ต่อสู้เข่าประชิดระดมยิง ไม่เปิดโอกาสให้ตั้งมั่นได้

กะสุนนัดหนึ่งถูกทรวงอกกิมหงวน ตรงกับหัวใจพอดี

“ปุง”

อาเสี่ยสะดุ้งเล็กน้อย เสียขวัญนิดหน่อยอันเป็นธรรมดาของคนที่รู้ตัวว่าตนถูกยิง เขาก้มลงมองดูรอยกะสุน พร้อมกับยกมือกุมหน้าอก กิมหงวนแปลกใจอย่างยิ่งเมื่อไม่แลเห็นบาดแผล เขารีบปลดกะดุมเสื้อเชิ๊ตออก มองดูในเสื้อแทนที่หน้าอกเขาจะทะลุ กับปรากฏแต่เพียงรอยไหม้เป็นจุดๆ หนึ่งตรงหัวใจพอดี

ทันใดอาเสี่ยก็ขนลุกซู่ พระสมเด็จวัดระฆังที่สวมคออยู่นี่เองช่วยคุ้มครองป้องกันเขาให้แคล้วคลาดอยู่ยงคงกะพันยิงฟันไม่เข้า กำลังใจของกิมหงวนดีขึ้นทันที อาเสี่ยมองดูเครื่องบินทาสีแดงแล้วหัวเราะลั่น

“ฮ้า - ฮะ - ฮะๆๆ มา - อ้าววัวมา วันนี้เป็นวันตายของมึงละ วู้ปี! กูเหนียวแล้วโว้ย ไชโย! ยิงมึงบ้างละทีนี้”

แล้ว ‘อ้ายหางดำ’ ก็ทำท่าพลิกใบไม้หงายท้องยิงคู่ต่อสู้ ‘จอมเวหา’ ยิงสวนมาทันที เครื่องบินทั้งสองลำพุ่งเข้าหากัน แล้วก็หลบกันไปอย่างน่าหวาดเสียว ต่างฝ่ายต่างหาวิธีที่จะให้อีกฝ่ายหนึ่งเป็นเป้ากะสุนปืนของตน

กิมหงวนรู้สึกว่า ร.อ.วัวมา มีความฉลาดและเล่ห์เหลี่ยมเหนือ ‘อ้ายหางเขียว’ มากนัก มันบินผาดโผนอย่างน่าชม การยิงปืนก็แม่นยำมาก ทุกครั้งที่ยิงมา ‘อ้ายหางดำ’ ต้องทะลุ ๑ - ๒ หรือ ๓ รู

ครั้งหนึ่ง ‘จอมเวหา’ บังคับเครื่องหกคะเมนเป็นรูปครึ่งวงกลมและปักหัวดิ่งไปข้างล่าง อาเสี่ยรู้ดีว่ามันกำลังเอาเปรียบเขาโดยเลียนแบบการต่อสู้ของริชโธเฟน เจ้าอากาศสมัยสงครามโลก คือเชิดหัวขึ้นยิงคู่ต่อสู้ซึ่งอยู่สูงกว่า

อาเสี่ยพา ‘อ้ายหางดำ’ ติดตามลงไปทันที่ ‘จอมเวหา’ กับ ‘เปรตเวหา’ พ่นกะสุนปืนกลออกจากลำกล้องพร้อมๆ กัน

‘ธรรมย่อมรักษาผู้ประพฤติธรรมเสมอ’

กะสุนปืนของ ‘จอมเวหา’ เกิดติดขัดยิงต่อไปไม่ได้ ร.อ.วัวมา เสียขวัญทันที มันพยายามแก้ไขแต่ก็ไม่สำเร็จ ถ้ากะสุนไม่ขัดลำกล้อง เครื่องบังคับในการยิงก็คงเกิดการชำรุดขึ้น

‘เปรตเวหา’ ไม่ยอมปล่อยให้เวลาผ่านพ้นไปแม้แต่วินาฑีเดียว เขาขับเครื่องบินทื่อเข้าใส่ข้าศึก ระดมยิงอย่างหนักหน่วง มุ่งหมายที่จะเด็ดชีพ ‘จอมเวหา’ ของฝรั่งเศส

ร.อ.วัวมา หมดความสามารถที่จะต่อสู้ได้ต่อไปแล้ว เครื่องบินทาสีแดงบินผาดโผนหลบหลีกกะสุนปืนของกิมหงวน แล้วผละจากการรบบินหนีไปเหมือนกับหมาถูกน้ำร้อน

เสี่ยหงวนยิ้มแป้น เร่งเครื่องยนตร์เต็มที่ไล่ติดตาม ‘จอมเวหา’ ไปทันที เหมือนกับเล่นโปลิศจับขะโมย กิมหงวนสนุกสนานมาก ความมั่นใจว่าตนคงกะพันนั่นเอง ทำให้อาเสี่ยรู้สึกว่าการต่อสู้กับ ‘จอมเวหา’ คล้ายกับสัพยอกหยอกล้อกับเพื่อนๆ

ฝ่ายหนึ่งหนีอย่างไม่คิดชีวิต ฝ่ายหนึ่งไล่กะชั้นชิดเข้าไป แต่เครื่องบินทั้งสองมีความเร็วเท่าๆ กัน ดังนั้น เมื่อ ร.อ.วัวมา เร่งเครื่องยนตร์เต็มที่ และกิมหงวนเร่งเครื่องยนตร์เต็มที่แล้ว ระยะห่างของเครื่องบินทั้งสองจึงไม่ต่างกันหรือใกล้เข้าไปอีก ถึงกะนั้นกิมหงวนก็ยังไม่เลิกติดตาม ‘จอมเวหา’

อีกสักครู่ก็เข้าเขตต์สนามบินชั่วคราวของข้าศึก ป.ต.อ.ภาคพื้นดินเริ่มส่งกะสุน ๓ นิ้ว ขึ้นมาต้อนรับอาเสี่ย มันแหวกอากาศเป็นควันขาว แล้วระเบิดห่างจากอาเสี่ยราว ๑๐๐ เมตร อันเป็นรัศมีอันตรายของกะสุน ป.ต.อ.

‘อ้ายหางดำ’ ผ่อนความเร็วลงทันที กิมหงวนมองลงไปข้างล่าง เขาเห็นกลุ่มควันพลุ่งออกมาจาก ป.ต.อ.กะบอกหนึ่งที่หน้าโรงเก็บเครื่องบิน อาเสี่ยบังคับเครื่องบินจิกหัวลงอย่างรวดเร็ว มุ่งหมายที่จะทำลายทหารประจำปืนกะบอกนี้ พอได้ระยะต่ำ กิมหงวนก็ปล่อยกะสุนปืนกลออกไปทันที

ทหาร ป.ต.อ. ล้มระเนระนาด บางคนก็วิ่งหนีหาที่กำบัง ปืนกลหนักหลายกะบอกช่วยกันระดมยิง ‘อ้ายหางดำ’ อย่างหนาแน่น

‘จอมเวหา’ กำลังนำเครื่องบินร่อนลงสนาม กิมหงวนต้องการแสดงความสามารถของนักบินไทยให้ฝรั่งเศสเห็นเป็นขวัญตา เขาจึงกางฐานลูกล้อออก บังคับเครื่องบินเลี้ยงตะแคงปีก จิกหัวลงสนามบิน พร้อมกับโปรยกะสุนปืนกลแจกจ่ายพวกนักบินและช่างอากาศ ซึ่งพากันวิ่งหนีชุลมุน

การยิงคราวนี้ได้ผลมาก ‘เปรตเวหา’ ทำลายชีวิตทหารฝรั่งเศสได้เกือบ ๒๐ คน อาเสี่ยฮึกเหิมเชื่อมั่นในคุณพระคุ้มครองเขา ‘กะทิงเปลี่ยว’ หมายเลข ๓ ลงถึงพื้นสนามบินข้าศึก วิ่งไปตามสนามทื่อเข้าหารถยนต์เก๋งคันหนึ่ง พอเข้ามาระยะใกล้ กิมหงวนก็ดึงคันบังคับเชิดหัวเครื่องบินขึ้น กะโดดข้ามรถเก๋งคันนั้นเหมือนกับเล่นกีฬากะโดดข้ามรั้ว ความเก่งกล้าสามารถของ ‘เปรตเวหา’ ทำให้พวกข้าศึกตื่นตะลึงไปตามกัน

‘อ้ายหางดำ’ เลี้ยวกลับ ปีกข้างหนึ่งระพื้นดิน ถึงแม้ข้าศึกจะระดมยิงปืนกลมาสักเท่าใดก็หาถูกกิมหงวนไม่ แต่เครื่องบินปรุทะลุหลายสิบรู อาเสี่ยบังคับเครื่องบินคู่ชีวิตวิ่งเข้าไปหาปืนกลหนักกะบอกหนึ่งซึ่งกำลังยิงเขา พลประจำปืนกลต่างวิ่งปุเลงๆ หนีเอาตัวรอด ‘อ้ายหางดำ’ ไล่ชนพวกข้าศึกซึ่งวิ่งไปเป็นกลุ่ม แล้วกิมหงวนก็ใช้ปืนพกยิงทหารฝรั่งเศสอย่างสนุกสนาน การกระทำเช่นนี้กล้าหาญอย่างที่สุด ไม่มีนักบินคนใดที่จะกล้าเสี่ยงอันตรายอย่างนี้



กิมหงวนสัพยอกหยอกล้อพวกข้าศึกพอหอมปากหอมคอแล้ว ก็เร่งเครื่องยนต์นำ ‘อ้ายหางดำ’ เผ่นโผนขึ้นสู่อากาศ อาจหาญราวกับพระยาสีห์ราช พวกทหารฝรั่งเศสมองตาค้าง ไม่นึกไม่ฝันเลยว่า กองทัพอากาศแห่งประเทศไทยจะมีนักบินที่กล้าหาญเด็ดเดี่ยวอย่างนี้

“ลาก่อน จอมเวหา วันหลังกูจะพาพบมึงอีก ถุย! อ้ายขี้เรื้อน นึกว่าจะเก่งกาจสักเพียงไหน นักบินขี้ตีนยังงี้นะรึ จะมาปราบนักบินไทย ยิงกันยังไม่ทันไรก็วิ่งหนีหางจุกตูดแล้ว กูนี่แหละเฮ้ย พ่อของอ้ายจอมเวหา วู้ปี! กลับบ้านเราดีกว่าโว้ย”




ตลอดทางที่บินกลับ กิมหงวนร้องเพลงแข่งกับเสียงเครื่องบินอย่างครึกครื้น ไม่ต้องสงสัยว่าอาเสี่ยจะดีอกดีใจสักเพียงใด บัดนี้ เขาได้ทราบว่า ‘จอมเวหา’ ไม่มีความเก่งกาจไปกว่าเขา และข้อสำคัญ เนื้อหนังของเขาทนกะสุนปืนกลได้อย่างน่าประหลาดใจนัก เมื่อก่อนสงคราม กิมหงวนไม่ได้สนใจกับการอยู่ยงคงกะพันนั้นเลย เพราะคิดว่ามันเป็นไปไม่ได้ แต่เดี๋ยวนี้เขาเชื่อมั่นแล้ว พระย่อมคุ้มครองผู้ที่เคารพนับถือท่าน

เข็มนาฬิกาในเครื่องบินบอกเวลา ๑๗.๓๐ น.

อาเสี่ยมองแลเห็นสนามบินศรีโสภณอยู่ข้างหน้า เมื่อนึกถึงเพื่อนๆ นักบินคงกำลังรอคอยเขาด้วยความเป็นห่วง กิมหงวนก็เร่งเครื่องยนตร์ให้เร็วขึ้นอีก

‘กะทิงเปลี่ยว’ ทำท่าผาดโผนหกคะเมนตีลังกาแล้วจิกหัวร่อนลงสนามบินโดยสวัสดิภาพ บรรดาทหารนักบินและช่างอากาศต่างโล่งใจไปตามกันที่กิมหงวนกลับมาได้ แต่ถึงกะนั้นก็ยังไม่วายวิตกเป็นทุกข์ เพราะอาเสี่ยผิดวินัยอย่างร้ายแรง นำเครื่องบินเดินทางไปโดยไม่ได้รับอนุญาต จ.อ.ทองแดง และ จ.ต.แอ้ด ถูกคุมตัวไปสงบอารมณ์ในซังเตแล้ว ในฐานที่ช่วยเหลือให้อาเสี่ยกระทำความผิด

‘เปรตเวหา’ ก้าวลงจากเครื่องบิน กะโดดลงมาข้างล่างด้วยใบหน้ายิ้มแย้มแจ่มใส เขารู้สึกแปลกใจเล็กน้อย ไม่มีใครวิ่งไปต้อนรับเขาเหมือนอย่างคราวก่อนเลย นอกจาก น.ท.พระควงสว่างเวหน ผู้บัญชาการทหารอากาศ กับ ร.อ.ศิริ ปานิกนันทน์ ผู้บังคับฝูง ซึ่งกำลังพากันเดินเข้ามาด้วยใบหน้าถมึงทึง พลกับนิกรตามมาห่างๆ

ใบหน้าที่ยิ้มแย้มของกิมหงวนกลายเป็นซีดเผือด เขานึกขึ้นได้ว่า เขาคงถูกผู้บังคับบัญชาเล่นงานแน่ๆ ในฐานฝ่าฝืนวินัย กิมหงวนผิวปากเบาๆ แกล้งเดินไปอีกทางหนึ่ง ทันใดนั้น ผู้บังคับฝูงได้ร้องตะโกนเรียกเขา

“คุณสงวน!”

อาเสี่ยสะดุ้งโหยงหยุดชะงัก เงยหน้ามองดูท่านผู้ใหญ่ทั้งสอง

“มานี่!” คุณพระเอ็ดตะโรลั่น “จะไปไหนหา?”

เสี่ยหงวนยิ้มแหยๆ

“ผมจะรีบไปถ่ายอุจจาระครับ”

ผู้บัญชาการทำปากยื่น นัยตาถมึงทึง

“มานี่!” ท่านตะโกนราวกับช้างร้อง

กิมหงวนทำหน้าปูเลี่ยนๆ เหงื่อไหลซิก หัวใจของเขาเต้นช้าลง เขาเดินกะมิดกะเมี้ยนเข้ามาหาคุณพระควงสว่านฯ

ท่านผู้บัญชาการขบกรามแน่น นัยตาถมึงทึง

“เธอรู้ไหมว่าเธอได้ฝ่าฝืนวินัยอย่างร้ายกาจ?”

อาเสี่ยกลืนน้ำลายเอื๊อก หน้าตาชอบกล จะยิ้มก็ไม่ใช่ จะร้องไห้ก็ไม่เชิง

“ครับผม ปกเกล้าปกกระหม่อมกระผมผิดไปแล้วครับ ง่า - เอาเถอะครับ จะเอาผมเข้าตะราง จะถอดผมเป็นพลทหาร หรือจะกะทืบยอดอกผมก็ตามใจ แต่ฟังผมเล่าถึงการรบระหว่างผมกับอ้ายจอมเวหาเสียก่อนเถอะครับ”

“ไม่ฟัง!” คุณพระตวาดแว๊ด แล้วพูดเสียงอ่อย “ไหน - เล่ามาซิ เธอได้ต่อสู้กับมันรึ?”

กิมหงวนยกมือปิดปากหัวเราะคิกคัก หันไปพูดกับเพื่อนเกลอทั้งสองซึ่งยืนอยู่ข้างหลังท่านผู้บัญชาการ

“เฮะ - ไม่ฟังแต่ว่าให้เล่าเฮะ”

คุณพระยกมือตบหน้ากิมหงวนดังเพี๋ยะ

“นี่แน่ะ, ทะเล้นนัก แก - ฉันจะเอาแกเข้าห้องขัง”

‘เปรตเวหา’ อมยิ้มคล้ายๆ เปรต

“อ๋อ - อ้ายเรื่องห้องขังน่ะผมรู้ล่วงหน้าแล้วละครับ เท่าที่ผมฝ่าฝืนวินัยนำเครื่องบินไปโดยพละการก็เพื่อเกียรติยศของผมและของกองทัพอากาศไทย ผมได้ไปพบกับจอมเวหาแล้ว ในที่สุดก็หนีผม ให้ดิ้นตายซีครับ ไม่ได้มดเท็จเลย”

พระควงสว่านฯ น่งอึ้งไปสักครู่

“เล่าให้ฉันฟังให้ละเอียด”

“ครับ - ผมจะเรียนให้ทราบเดี๋ยวนี้ ขอก้นบุหรี่ให้ผมเถอะครับ”

คุณพระซ่อนมือที่คีบบุหรี่ไว้ข้างหลังทันที

“ฉันเพิ่งจุด” ท่านพูดยิ้มๆ

“ก็จุดเอาใหม่ซีครับ วัทธ่อ - ขี้เหนียวไปได้ยาตัวเดียวเท่านั้น”

“วะ - มันหาซื้อยากนี่หวา เอ้า - เอาไป”

กิมหงวนรับบุหรี่จากท่าน ยกขึ้นดูดพ่นควันอย่างเอร็ดอร่อย แล้วเขาก็บรรยาผลการรบระหว่างเขากับ ‘จอมเวหา’ ให้ท่านฟัง เล่าพลางแอ๊คท่าไปด้วย.

ตอนสุดท้ายกิมหงวนว่า “ผมได้นำเครื่องบินบินลงไปในสนามบินของข้าศึก และไล่ชนอ้ายพวกนักบินฝรั่งเศสอย่างสนุกเชียวครับ อ้ายพวกสัตว์นรกเหล่านั้นช่วยกันกระหน่ำผมด้วยปืนกล แต่อ้ายหางดำรับเคราะห์แทนผมไปหมด ใต้เท้าเข้าไปดูสิครับอย่างน้อยตั้งห้าสิบรู แหม - ถ้าเจ้าพลกับเจ้ากรไปด้วย ผมคงจะกะโดดลงจากเครื่องบินจับอ้ายจอมเวหามัดมือไขว้หลังเอามาฐานทัพเราให้จงได้ แต่นี่ผมคนเดียวกลัวจะถูกมันรุมกะทืบเลยไม่กล้า นอกจากไล่ชนมันเล่น แล้วผมก็นำเครื่องบินเดินทางกลับ แฮ่ะ - แฮ่ะ กรุณาภาคทัณฑ์ไว้สักครั้งได้ไหมครับ ถึงแม้ว่าผมจะฝ่าฝืนวินัย ผมก็ได้แสดงความสามารถอาจหาญให้พวกนักบินอ๊าฟริกาเมืองขึ้นแลเห็นฤทธิ์เดชของนักบินไทย”

ท่านผู้บัญชาการถอนหายใจเบาๆ

“อ้า - กิมหงวน เท่าที่เธอเล่าให้ฉันฟังน่ะเป็นความจริงทั้งหมดหรือ?”

อาเสี่ยชักฉิว ขว้างก้นบุหรี่ทิ้งทันที แต่แล้วเขาก็รีบก้มลงหยิบมันขึ้นมาดูดต่อไป

“แล้วกันซีครับใต้เท้า ให้ผมรากเลือดลงแดงตายสิเอ้า ปู้โธ่ ผมจะมาตอแหลกับใต้เท้าเอาตะหวักตะบวยอะไรกัน”

คุณพระควงสว่านฯ ทำปากจู่

“หน็อยแน่ ยังจะพูดจาโอหังอีก”

เสี่ยหงวนยิ้มแห้งๆ

“แฮ่ะ - แฮ่ะ ไหน ผมก็ผิดไปแล้วครับ ใต้เท้าน่าจะกรุณายกโทษให้ผมสักครั้ง”

ท่านผู้บัญชาการ สั่นศีร์ษะช้าๆ

“เสียใจ เวลานี้เป็นเวลาสงครามไม่ใช่เวลาปกติ ฉันจะต้องรายงานความผิดของเธอไปตามทางการ การยกโทษหรือลงโทษเธอนั้น ต้องแล้วแต่ท่านผู้บัญชาการทหารทั่วไปจะวินิจฉัย ไหน - ขอฉันดูหน่อยซิ ที่เธอว่าเธอถูกยิงเป็นรอยไหม้”

อาเสี่ยรีบปลดกะดุมเสื้อเชิ้ตแบะออกทันที คุณพระควงสว่าน, ร.อ ศิริ กับพล, นิกร ต่างเข้ามามุงดูรอยกระสุนปืนกลอย่างแปลกใจ นิกรชะโงกหน้าลงไปดูจนกะทั่งท้ายทอยของเขา อยู่ห่างใบหน้าพระควงสว่านฯ ไม่ถึงนิ้วฟุต คุณพระผลักศีร์ษะกะดิ่งทองเต็มแรง

“ทะลี่ง! ออกไปห่างๆ” แล้วท่านก็พูดกับผู้บังคับฝูง “แปลกมากคุณศิริ การอยู่ยงคงกะพันไม่น่าจะเป็นไปได้เลย”

ผู้บังคับฝูงยิ้มอ่อนโยน

“ครับผม แต่การรบคราวนี้ ทหารราบของเราถูกข้าศึกยิงในระยะเผาขน แล้วไม่เป็นอันตรายมีอยู่หลายคนเชียวครับ พวกฝรั่งเศสถึงกับเรียกว่า กองทัพปีศาจหรือกองทัพหุ่นเหล็ก”

คุณพระหัวเราะเบาๆ

“เอาละ คุณศิริ คุณพากิมหงวนไปขังไว้ที่กองรักษาการณ์ก่อน”

“ไอ๊ย่า” อาเสี่ยคราง “เริ่มต้นตั้งแต่เดี๋ยวนี้เชียวหรือครับ”

ท่านผู้บัญชาการพะยักหน้า

“ก็เดี๋ยวนี้น่ะซี ฉันน่ะหวั่นใจเหลือเกิน น่ากลัวเธอจะได้เป็นจ่าอากาศโทตามเดิมก็ไม่รู้”

เสี่ยหงวนหน้าจ๋อย ถอนหายใจเฮือกใหญ่ ผู้บังคับฝูงยกมือจับแขนเขา

“ไป - น้องชาย วิสัยทหารเมื่อทำผิดแล้วก็ต้องยอมรับผิด อย่างมากก็สิบวันเท่านั้น”

กิมหงวนร้องไห้ ทำปากแบะ ยกหลังมือเช็ดน้ำตา มองดูพล กับนิกร

“ฮือ - ฮือ กันเข้าซังเตแล้ว”

พลพูดขึ้นเบาๆ

“ก็แกเสือกบินไปทำไมเล่า ไม่ต้องเสียอกเสียใจวะ แล้วกันจะไปเยี่ยมที่ห้องขัง ซื้อขนมข้างต้มไปฝาก”

กิมหงวนสะอื้นดังๆ

“ฮือ - เอาเหล้าไปฝากด้วยนะพล โฮๆๆๆ อื๊ดน่าขายหน้าเหลือเกิน เป็นนายทหารแต่เข้าซังเต”

พล, นิกรหัวเราะลั่น ท่านผู้บังคับฝูงพาอาเสี่ยออกจากสนามบิน ตรงไปที่ตึกกองรักษาการณ์ อันเป็นที่คุมขังนายทหารชั้นประทวนและสัญญาบัตร.

ท่านผู้บัญชาการจำต้องทำตามหน้าที่ ส่วนน้ำใสใจจริงนั้น ท่านพอใจในความกล้าหาญของกิมหงวนมาก.




เสียงหวูดสัญญาณภัยทางอากาศได้ดังครวญครางขึ้นทั่วจังหวัดศรีโสภณ

ประชาราษฏรได้ยินจนชินหูเสียแล้ว ต่างไม่รู้สึกตื่นเต้นหวาดกลัวอย่างไร นอกจากพากันเข้าที่หลบภัยภายในบริเวณหลังบ้านของตน หรือในที่สาธารณะซึ่งทางการจัดสร้างไว้

ยามอากาศได้รายงานทางโทรศัพท์สนาม แจ้งมาว่าเครื่องบินโจมตีและเครื่องบินขับไล่ของข้าศึก ประมาณ ๓๐ ลำ กำลังเดินทางบ่ายหน้าเข้ามาจังหวัดนี้

แตรเดี่ยวเป่าเกิดเหตุสำคัญลั่นสนามบิน

ผู้บังคับฝูงสั่งเครื่องบินขับไล่ทั้งหมด ให้ขึ้นทำการขัดขวางต่อสู้โดยด่วน บรรดานักบินต่างวิ่งไปประจำเครื่องบินของตน ดูสับสนอลหม่านไปทั่ว อย่างช้าอีก ๑๐ นาที เครื่องบินข้าศึกก็จะมาถึงแล้ว ดังนั้นฝูงบินขับไล่ของเราจะชักช้าไม่ได้เป็นอันขาด

เคอร์ทิสฮ๊อกแบบ ๑๘ ตราวัวกะทิง ถูกเข็นออกมาจากโรงเก็บอย่างรวดเร็ว พวกช่างอากาศทำงานกันอย่างแคล่วคล่องว่องไว

แล้วชั่วเวลาไม่ถึง ๕ นาที

กะทิงเปลี่ยวก็นำนักบินผู้กล้าหาญของเรา ทะยานขึ้นสู่ท้องฟ้า เสียงเครื่องยนตร์คำรามกึกก้อง นักรบทุกคนเตรียมตัวที่จะประจัญบานกับข้าศึก ซึ่งได้ข่าวว่านักบินฝรั่งเศสที่ส่งมาจากอ๊าฟริกานี้ ตะละคนล้วนแต่สามารถอาจหาญ พวกเรากระหายอย่างยิ่งที่จะพบกับมัน เพื่อจะได้เห็นประจักษ์แก่ตาว่า นักบินอ๊าฟริกาเมืองขึ้นในบังคับบัญชาของ ‘จอมเวหา’ จะเก่งกาจสักเพียงไหน

ฝูงขับไล่ที่ ๕ ของเราบินออกหน้าเพื่อน ร.ต. ธวัชชัยบินนำหมู่ ทางขวาคือ พล, นิกร ทางซ้าย จ.อ. สมบัติกับจ.ท. เกษม ซึ่งเกษมถูกส่งมาแทนกิมหงวนชั่วคราวเพราะอาเสี่ยยังอยู่ในซังเต ความผิดที่ฝ่าฝืนวินัย ท่านแม่ทัพใหญ่ภาคเขมร คือเจ้าคุณปัจจนึกฯ นั่นเองเป็นผู้สั่งขังกิมหงวน ๓ วัน และวันนี้เป็นวันครบกำหนดโทษแล้ว พรุ่งนี้เช้าเขาก็จะเป็นอิสระ.

ฝูงเครื่องบินขับไล่ของเรา กระจายหมู่บินไปทางทิศตะวันออก ที่ขอบฟ้าข้างหน้าโน้น พวกเราต่างแลเห็นฝูง ‘เหี้ยอากาศ’ ของฝรั่งเศสกำลังบินตรงเข้ามา ฝรั่งเศสเพิ่งเปิดฉากรุกรานเราทางอากาศในเวลากลางวันเป็นครั้งแรก นับตั้งแต่เริ่มสงครามมา ทั้งนี้เพราะมันเชื่อมั่นในความเก่งกล้าของนักบินเมืองขึ้นแห่งอ๊าฟริกา ซึ่งเพิ่งเดินทางมาถึงวัน ๒ วันนี้

เครื่องบินขับไล่ ๑ ฝูง ในบังคับบัญชา ‘จอมเวหา’ เริ่มแปลแถวเป็นหน้ากระดาน ทำหน้าที่คุ้มครองเครื่องบินโจมตีให้ทิ้งระเบิดได้โดยสะดวก

‘กระทิงเปลี่ยว’ ของเราทะยานเข้าใส่อย่างอาจหาญ ฉากการรบอย่างดุเดือดกลางอากาศเริ่มต้นอีกแล้ว ต่างฝ่ายต่างปฎิสันถารกันด้วยกะสุนปืนกล

‘เหี้ยอากาศ’ ลำหนึ่งถูกนิกรยิงหัวทิ่มลงข้างล่างเป็นปฐมฤกษ์ กะดิ่งทองยิ้มแป้น นึกทึ่งในฝีมือยิงปืนของตนและอยากจะเข้าใจว่า อ้ายหมดนั่นถูกกะสุนของเขาอย่างฟลุ๊กที่สุด

มันเป็นการต่อสู้ที่ตื่นเต้นน่าดูอย่างยิ่ง ฝูง ‘กะทิงเปลี่ยว’ กับฝูง ‘เหี้ยอากาศ’ ต่างทำท่าฝาดโผนหาเล่ห์เหลี่ยมเอาชะนะกัน เสียงเครื่องยนตร์และเสียงปืนกลดังลั่น ‘กะทิงเปลี่ยว’ ลำหนึ่ง เข้าชน ‘เหี้ยอากาศ’ ระเบิดสนั่นหวั่นไหว เกิดเพลิงไหม้และควงสว่านลงสู่พี้นดินด้วยกันทั้งคู่

การประจัญบานกลางหาวผ่านพ้นไป ๑๐ นาที ฝรั่งเศสเสียเครื่องบินขับไล่ ๒๒ เครื่อง ฝ่ายเราเสียไป ๖ เครื่องเท่านั้น กำลังใจของพวกเราทรหดอดทนอยู่เสมอ นักบินไทยกล้าหาญอย่างที่สุด เลือดของเขาทุกๆ หยดคือเลือดนักรบ ทุกคนรบอย่างใจเย็น ไม่ตั้งอยู่ในความประมาท การตัดสินใจอย่างรวดเร็ว และฝีมืออันแม่นยำ ทำให้ฝูงบินขับไล่ของฝรั่งเศสถูกยิงตกทวีจำนวนขึ้น ถึงแม้ฝ่ายเราจะเพลี่ยงพล้ำลงบ้าง ก็หาทำให้คนอื่นเสียขวัญไม่

‘จอมเวหา’ อาละวาดอยู่ท่ามกลาง ‘กะทิงเปลี่ยว’

ร.อ วัวมา พยายามแสดงความกล้าหาญให้สมนามของมัน เครื่องบินทาสีแดงบินผาดโผนอย่างคล่องแคล่ว ‘จอมเวหา’ ยิงเครื่องบินไทยไฟลุกตกลงมาลำหนึ่ง แต่นักบินผู้กล้าหาญของเรากะโดดร่มชูชีพออกจากเครื่องบินได้และลอยลงในดินแดนของเราโดยสวัสดิภาพ

ร.ต. ทองใบ ธวัชชัย นำเครื่องบินของเขาเข้าประจัญหน้า ‘จอมเวหา’ ทันที ‘เสืออากาศ’ ของเราปล่อยกะสุนปืนกลออกไปหนึ่งชุด ‘จอมเวหา’ บังคับเครื่องบินส่ายเฉียงขวาซ้าย หลบหลีกกะสุนปืน และพลิกกลับ ๒ รอบจิกหัวเครื่องบินดำดิ่งลงมาข้างล่าง เมื่อได้ระยะต่ำพอควรก็เชิดหัวขึ้น แล้วยิง ‘กะทิงเปลี่ยว’ หมายเลข ๓๐

กะสุนปืนกลทะลุแล่นจากแพนหางเรื่อยขึ้นมาจนถึงปีกเครื่องบิน ด้วยการยิงอันแม่นยำที่สุด ทองใบรู้สึกเสียวปลาบที่ไหล่ขวา เขายกมือกุมหัวไหล่ทันที โลหิตสีแดงเข้ามไหลชุ่มโชก พอรู้ว่าเขาถูกยิง แทนที่ ‘เสืออากาศ’ ของเราจะมุทุลุ เขากลับระมัดระวังตัวขึ้นอีกพยายามจะพิฆาต ‘จอมเวหา’ ให้ได้



ร.อ. วัวมาบินทื่อเข้าหาทองใบอีก และยิงกราดไม่หยุดยั้ง พล พัชราภรณ์อยู่ในระดับสูงกว่า ‘จอมเวหา’ มองแลเห็นถนัด พอเครื่องบินทาสีแดงผ่านเขาไป พลก็ผลักคันบังคับให้เครื่องบินของเขาจิกหัวลงตามหลัง ‘จอมเวหา’ ทันที นายพัชราภรณ์เริ่มยิงอย่างดุเดือด ‘กะทิงเปลี่ยว’ หมายเลข ๑ พุ่งลงมาเกือบจะชนกับ ‘จอมเวหา’ แล้วพลก็บังคับมันเชิดหัวขึ้นพลิกตัวกลับ

กะสุนของพลนัดหนึ่ง ทะลุหลังของ ‘จอมเวหา’ ตัดขั้วหัวใจพอดี พี่ชาย ‘อ้ายหางเขียว’ สะดุ้งสุดตัวปล่อยมือจากคันบังคับฟุบหน้าลงกับที่นั่ง ร.ต. ทองใบลืมตาโพลง ไม่นึกไม่ฝันเลยว่าศิษย์ของเขาจะยิงปืนได้แม่นยำอย่างนี้

‘จอมเวหา’ ตายคาที่!

เครื่องบินสีแดงหมุนคว้างเมื่อไม่มีใครบังคับ มันทำท่าพลิกใบไม้และควงละลิ่มลงสู่พื้นดิน นายพัชราภรณ์หัวใจพองโต แน่นอนและความปิติยินดีอย่างสูงสุดได้บังเกิดแก่เขาเหลือที่จะประมาณ ‘จอมเวหา’ ถูกเขาลบชื่อเสียแล้ว

พลบังคับ ‘กะทิงเปลี่ยว’ จิกหัวตาม ‘จอมเวหา’ ลงมา จนกะทั่งระยะต่ำประมาณ ๒๐๐ เมตร เขาก็บินในท่าธรรมดา เครื่องบินทาสีแดงกะแทกพื้นดินพังละเอียดไฟลุกโชน หัวปักแพนหางชี้ขึ้นข้างบน แลเห็นธงฝรั่งเศสอย่างถนัด ทหารไทยและตำรวจสนามราว ๒๐ คนวิ่งเข้ามาที่ทรากเครื่องบินนั้น บางคนได้โบมมือให้พลอวยชัยให้พรเขา

‘กะทิงเปลี่ยว’ หมายเลข ๑ ทะยานเข้าหาฝูงเครื่องบินโจมตี ซึ่งกำลังทิ้งระเบิดขนาด ๑๐๐ ก.ก. ลงมาข้างล่างตลาดศรีโสภณพังทะลาย และวัดท้ายเมืองถูกระเบิดไม่มีชิ้นดี สุขศาลาประจำจังหวัดกำลังเป็นเหยื่อลูกระเบิด ถึงแม้ทางการได้ปูธงกาชาติผืนใหญ่ไว้บนหลังคาแล้วก็ตาม นักบินฝรั่งเศสเหี้ยมโหดยิ่งกว่าสัตว์ป่า ไม่มีศีลธรรมประจำใจ

แลเห็นโบสถ์แห่งพระพุทธศาสนากลายเป็นกองอิฐ พลก็บ้าเลือดขึ้นมาทันที เขาขับเครื่องบินเข้าประชิดเครื่องบินโจมตีลำหนึ่ง ยิงกราดด้วยปืนกลคู่ที่ปีกบน เครื่องบินโจมตีลำนั้นต้องเป็นเหยื่อของพลอีก กะสุนปืนทะลุถังน้ำมันทำให้เกิดเพลิงไหม้ลุกลามอย่างรวดเร็ว พลแลเห็นพยายามจะกะโดดร่ม แต่แล้วเสียงระเบิดอย่างสนั่นหวั่นไหว ‘เหี้ยอากาศ’ ละเอียดเป็นชิ้นเล็กชิ้นน้อย นักบินกับพลปืนกลหลังเนื้อตัวขาดเป็นท่อนๆ หาชิ้นดีไม่ได้

นายพัชราภรณ์ยิ้มแป้น เขาไม่ยอมให้เวลาผ่านไป พลกวาดสายตามองไปรอบๆ นำเครื่องบินคู่ชีวิตเข้าต่อสู้กับเครื่องบินโจมตีอีกลำหนึ่ง

ข้าศึกเหลือเครื่องบินอีกเพียง ๖ เครื่องเท่านั้น บรรดาเครื่องบินขับไล่ถูกยิ่งตก เหลือเพียง ๒ เครื่อง อีก ๔ เครื่องคือเครื่องบินโจมตี ฝรั่งเศสชาติขี้ขลาดตาขาวต่างเสียขวัญไม่มีแก่ใจสู้รบ นักบินเมืองขึ้นแห่งอ๊าฟริกาซึ่งขึ้นชื่อลือนามนักหนา อุตส่าห์รีบร้อนเดินทางมาอินโดจีน เพื่อจะปราบนักบินไทย แต่แล้วนักบินผู้กล้าหาญของเราก็ได้ยิงมันร่วงเป็นผุยผง อ้ายพวกสัตว์นรกฝรั่งเศสนึกไม่ถึงว่า นักบินไทยจะสามารถอาจหาญอย่างนี้ปะทะกันเพียง ๒๐ นาทีก็รู้ตัวว่า ความสามารถและกำลังน้ำใจของพวกมันนั้นเป็นรองเรามาก พวกมันทุกคนยอมยกให้ ‘จอมเวหา’ เป็นนักบินชั้นครู แต่แล้ว ‘จอมเวหา’ ก็ถูกยิงตก ฉะนั้นพวกที่เหลือตายจึงไม่คิดที่จะสู้อีก

‘เหี้ยอากาศ’ ทั้งหกเครื่อง รีบบินหนีผละจากการรบทันที เร่งเครื่องยนตร์เต็มที่หนีอย่างไม่คิดชีวิต ฝ่ายเราไม่ได้ติดตามไป เพราะกะสุนปืนจวนจะหมดแล้ว บางลำก็หมดเกลี้ยง อนึ่งการไล่ติดตามย่อมไม่สู้จะมีประโยชน์ เพราะเครื่องบินของมันกับของเรามีความเร็วทัดเทียมกัน

ดังนั้น ฝูงกะทิงเปลี่ยวก็เข้าขะบวนตามหมู่ของตนบินเลี้ยวขวาเป็นวงกว้างตรงมาสนามบิน

การรบทางอากาศครั้งนี้ เราเสียเครื่องบินเพียง ๖ เครื่องเท่านั้น ส่วนนักบินผู้กล้าหาญได้สละชีพไป ๔ คน อีก ๒ คนปลอดภัยเพราะร่มชูชีพ

เครื่องบินขับไล่พากันบินย่อยๆ ลงสนาม เสียงไชโยโห่ร้องของนักบินและช่างอากาศ ซึ่งยืนออกันอยู่หน้าโรงเก็บดังสนั่นหวั่นไหว กะทิงเปลี่ยวแล่นมาจอดตามหมู่ของตน นักบินผู้กล้าหาญต่างกระโดดลงจากเครื่องบินด้วยกิริยาร่าเริง และยิ้มแย้มแจ่มใส

ร.ต. ทองใบ วิ่งเข้ามากะโจนกอดนายพัชราภรณ์ เขาจูบพลอย่างเต็มรัก

“คุณพล! คุณเก่งอะไรอย่างนี้ คุณเป็นผู้ฆ่าจอมเวหา” แล้วเขาก็จูบพลอีก

นายพัชราภรณ์ใจหายวาบ เมื่อแลเห็นเลือดที่ไหล่ขวา ร.ต. ธวัชชัย

“คุณครู คุณครูถูกยิงหรือครับนี่”

ทองใบยิ้มแป้น

“ไม่เป็นไรคุณนิดหน่อยเท่านั้น ยังไกลหัวใจมาก มันยิงผมถูกไหล่ แต่ผมก็ฟาดมันล่วงหนึ่งลำ” พูดจบทองใบก็ร้องตะโกนลั่น “พวกเรา! มาทางนี้เร็วมาช่วยกันแสดงความยินดี ที่คุณพล พัชราภรณ์ได้พิฆาต จอมเวหา ด้วยฝีมือยิงปืนอันแม่นยำของเขา”




พาท่านผู้อ่านมาที่กองรักษาการณ์กองทัพอากาศ ซึ่งเป็นตึกเล็กๆ อยู่ข้างประตูเข้าออก อันเป็นเขตต์ของกองบิน

ภายในห้องชั้นล่างห้องหนึ่ง ซึ่งกว้างขวางพอควร มีเครื่องนอนเครื่องใช้ไม้สอยพร้อม ห้องนี้แหละคือห้องสำหรับขังนายทหารชั้นประทวนและชั้นสัญญาบัตร พวกทหารรักษาการณ์ทุกๆ ผลัดที่มาอยู่นี่ ในระยะสามวันนี้ ต่างพากันบ่นอู้อี้ไปตามกัน ทั้งนี้เพราะนายทหารนักบินคนหนึ่งถูกขังอยู่ในห้อง เอะอะอาละวาดตลอดวัน มีการแหกปากร้องเพลงบ้าง, เอากะโถนทุ่มประตูบ้าง, บางทีก็แกล้งร้องตะโกนว่าไฟไหม้ มิฉะนั้นก็ขอน้ำบ้าง, ขออะไรต่ออะไรบ้าง, ม่ายก็วานซื้อบุหรี่ซื้อกาแฟ ไม่ซื้อให้ก็พาลด่า

นายทหารอากาศที่ถูกขังอยู่นี้คือ นายเรืออากาศตรีกิมหงวน ไทยแท้นั่นเอง อาเสี่ยกลุ้มใจแทบเป็นบ้า ทุกครั้งที่เครื่องบินของเราบินขึ้นจากสนามบินไปทำงานตามหน้าที่ เสี่ยหงวนก็เอะอะอาละวาด ชกบานประตูหน้าต่าง ม่ายก็ตีอกชกหัวตัวเอง จนกะทั่งพวกทหารรักษาการณ์เข้าใจว่าเขาวิกลจริต

วันนี้ กิมหงวนอาละวาดมาตั้งแต่เช้า ผู้บังคับกองรักษาการณ์ต้องตัดใจซื้อวิสกี้ให้หนึ่งขวด อาเสี่ยจึงหายคลั่ง

ขณะนี้เขานอนไขว่ห้างกะดิกเท้าอยู่บนเตียง อ่านหนังสือขุนช้างขุนแผนเสียงแจ๋ว ซึ่งหนังสือเล่มนี้เพื่อนนักบินคนหนึ่งที่มาเยี่ยมไดเอามาให้อ่านแก้เหงา

“ครั้นถึงอ่างวางอยู่ที่นอกชาน

สองสำราญขึ้นนั่งบนเตียงด่ำ

จึงไขน้ำจากบัวตะกั่วทำ

น้ำก็พร่ำพรายพรูดูกะเซ็น

เจ้าพรายชักชายสะไบห่ม

น้องอายนมไฮ้หม่อมนะอย่าเล่น -”

กิมหงวนหยุดอ่านเพียงเท่านี้ ขว้างหนังสือไปทางมุมห้อง

“ไม่เป็นเรื่อง” เขาเอ็ดตะโรลั่น “ลงนางเอกขี้อายแล้วป่วยการอ่านเสียเวลา อ่านมาตั้งปีไม่เห็นรบกันสักนิด โว้ย! รำคาญจริงโว้ย อีกคืนเดียวเท่านั้น”

ทันใดนั้น พล, นิกร กับนายสิบทหารรักษาการณ์คนหนึ่ง ได้ปรากฎตัวขึ้นที่หน้าห้องขัง อาเสี่ยพรวดพราดลุกขึ้นนั่งมองผ่านซี่ลูกกรงออกไป

“โอ - พล สวัสดีโว้ย กร! วู้ปี กันกำลังนึกถึงแกอยู่เชียว” พูดจบอาเสี่ยก็วิ่งจู๊ดมาเกาะซี่ลูกกรง

“ไง - สบายดีเรอะ?” นิกรถามเสียงอ่อยๆ

กิมหงวนทำตาโตเท่าไข่ห่าน

“สบาย? โธ่ - อ้ายห้าร้อย คนติดตะรางมึงยังถามว่าสบายดีรึ?”

นิกรหัวเราะก้าก

“ไม่รู้เรอะ บางคนเขาติดตะรางเขาบอกว่าสบายนี่หว่า กินแล้วก็นอนไม่ต้องทำอะไร”

อาเสี่ยค้อนปะหลับปะเหลือก

“อย่า - อย่ากะเซ้าโว้ย ประเดี๋ยวมันเดือดขึ้นมามันก็จะเตะเอาง่ายๆ”

กะดิ่งทองยักคิ้วแผล็บ

“มา - ออกมาเตะอ้ายหงวน ติดตะรางแล้วยังจะอวดเก่งอีก”

กิมหงวนทำปากหมุบหมิบ

“ดีว่าออกไปไม่ได้น่ะซีวะ” แล้วเขาก็พูดกับนายพัชราภรณ์ “หอบอะไรมาวะอีรุงตุงนังเชียว ของเยี่ยมกันเรอะ?”

พลอมยิ้ม

“เออ - ตราดำสองขวด หมูแผ่นกับมะม่วงดิบ สัปรส แล้วก็ข้าวตังเมี่ยงลาว ครีมแคร็กเก้อร์ บา - จะส่งเข้าไปยังไงโว้ย?”

กิมหงวนถอนหายใจเฮือกใหญ่

“แก้ห่อออกส่งเข้ามาทีละอย่างโว้ย แหม - อึดอัดใจฉิบหายเลย เจ้าคุณอาทำได้ เจ็บใจนัก ผิดนิดเดียวขังเสียสามวัน ออกไปต้องเอาขึ้หมาละเลงหัวให้ได้”

นายพัชราภรณ์หัวเราะก้าก

“อย่าไปโกรธเคืองท่านเลยว้า” พูดจบก็ทรุดตัวนั่งแก้ห่อของออกส่งลอดซี่ลูกกรงเข้าไปให้กิมหงวนทีละอย่าง “เจ้าคุณอาน่ะถึงท่านเป็นอาของเรา แต่ท่านก็เป็นผู้บังคับบัญชาสูงสุดของเราด้วย เมื่อแกผิดท่านก็ต้องลงโทษแกตามโทษานุโทษ เพื่อไม่ให้เป็นเยี่ยงอย่างแก่นักบินทั้งหลาย”

“อย่าพูดเลยวะ พูดแล้วเจ็บใจ อ้ายกันมันทำคุณบูชาโทษ นี่แหละเขาว่าปิดทองในตูดพระ”

พลสะดุ้งโหยง

“พูดเสียให้ถูกโว้ย ปิดหลังไม่ใช่ปิดตูด”

“ตูด!” อาเสี่ยพูดเอ็ดตะโร “ปิดหลังมันยังมองเห็น ส่วนปิดตูดไม่มีใครเห็น จริงไหมล่ะ กันน่ะกลุ้มใจจะตายโหงตายห่าอยู่แล้ว ตะกี้นี้กันได้ยินเสียงเครื่องบินครางกะหึ่มลั่นสนามไปหมด แล้วทหารรักษาการณ์คนหนึ่งบอกว่า อ้านเศสรุกรานเราทางอากาศ กันได้ยิน ป.ต.อ.และได้ยินเสียงระเบิดไกลๆ เล่าให้กันฟังหน่อยซิ แกกับเจ้ากรขึ้นรบกับมันหรือเปล่า อยากรู้เรื่องจังโว้ย เออ, อ้ายหมูแผ่นนี่กินกะเหล้าเข้าที”

“นั่งลงซีกันจะเล่าให้ฟัง เอ้า - อ้ายกรนั่งลงซียะ ยืนค้ำกะบานอยู่ได้”

นิกรกับกิมหงวนทรุดตัวนั่ง สองเกลออยู่นอกห้องขัง ส่วนเกลมที่สามอยู่ข้างใน มีประตูกรงเหล็กกั้นเป็นเขตต์

“แกขึ้นฟาดกับมันด้วยรึ เป็นยังไงบ้าง, อ้ายพวกเหี้ยอากาศวิ่งหางจุกตูดไปแล้วกะมัง”

พลพะยักหน้า

“อือ! สนุกจังแกเอ๊ย ร.อ.วัวมาพี่ชายอ้ายหางเขียว นักบินผู้มีฉายาว้าจอมเวหา ถูกกันยิงอกทะลุม่องเท่งไปแล้ว”

เสี่ยหงวนตกตะลึงอ้าปากค้าง

“หา! แกฆ่าอ้ายจอมเวหา?”

นายพัชราภรณ์ยิ้มแป้น

“ถูกแล้ว”

กิมหงวนรู้สึกว่าหัวใจของเขาเต้นแรง ใบหน้าของเขาแดงระเรื่อ อาเสี่ยตื่นเต้นยินดีอย่างที่สุด เขาร้องขึ้นดังๆ

“อ้ายเพื่อนรัก ถ้าเช่นนั้นแกก็คือ ยอดนักบินแห่งกองทัพอากาศของเรา ไชโย! ไชโยสองร้อยครั้งโว้ย วู้ปี้! แกคือจอมเวหาแห่งจอมเวหา ไชโย! ไชโย้! จับมือทีโว้ย เต้ยเลย!” แล้วกิมหงวนก็ยื่นมือออกมานอกลูกกรง

สองสหายบีบมือกันแน่น กะดิ่งทองถือโอกาสลอดมือเข้าไปเขกกะบานกิมหงวน ๑ โป้กโดยไม่มีเหตุผล อาเสี่ยรีบชักมือออกยกมือกุมศีร์ษะสูดปากเบาๆ จ้องมองดูหน้านิกรราวกับจะกินเลือดกินเนื้อ

“อ้ายกร! แกเขกกะบาลข้าทำไม?”

นายการุณวงศ์ยักคิ้วแผล็บ

“อยู่ว่างๆ ไม่มีอะไรทำนี่หว่า”

กิมหงวนกลืนน้ำลายเอื้อก

“อ้อ - เลยเขกกะบานข้าแก้กลุ้ม มึง - ดีละมึง พรุ่งนี้พ่อออกจากตะราง พ่อจะกะทืบมึงห้าสิบแปดที”

นิกรหัวเราะก้าก

“ทำไมมีเศษยังงั้นด้วยล่ะ?”

อาเสี่ยอมยิ้ม

“อ้าว - เท่ากับอายุของพ่อแกยังไงเล่า เซ่อจริงอ้ายนี่” พูดจบเขาก็เปลี่ยนสายตามาที่พล “เล่าเรื่องการรบทางอากาศเมื่อตะกี้ให้กันฟังหน่อยเถอะวะ พวกเรายิงมันตกกี่เครื่อง และพวกเราตายกี่คน?”

พลบรรยายให้กิมหงวนฟังโดยละเอียด อาเสี่ยตื่นเต้นมาก นึกเสียดายโอกาสที่เขาไม่ได้ขึ้นเครื่องบินรบกับข้าศึก เพราะต้องติดห้องขัง อย่างไรก็ตาม, กิมหงวนยังรู้สึกปลาบปลื้มใจที่สุด ในการที่เราได้ชัยชะนะทางอากาศอย่างใหญ่หลวง ดีใจอะไรก็ไม่เท่ากับที่พลได้พิฆาต ‘จอมเวหา’ ได้.

ตอนสุดท้ายพลได้พูดถึง ร.ต.ทองใบ ธวัชชัย ผู้ประสิทธิ์ประสาทวิชาการบินให้กับเขา

“จากการรบทางอากาศในวันนี้ ครูของเราถูกยิงที่ไหล่ขวามีบาดเจ็บเล็กน้อย แต่ชาติเสือก็ต้องไว้ลายเสมอ ครูทองใบฟาดอ้ายเศสล่วงไปหนึ่งเครื่องเหมือนกัน”

“น่าน - มันต้องยังงั้น” กิมหงวนพูดเอ็ดตะโร “เสือต้องเป็นเสือเสมอ ชาติเสือต้องไว้ลาย ชาติควายต้องไว้หาง พั่บผ่า, อย่างครูทองใบของเราไม่น่าเป็นนายเรืออากาศตรีเลย”

พลพะยักหน้า

“จริง, อย่างน้อยควรเป็นนายเรืออากาศเอก”

เสี่ยหงวนขมวดคิ้วย่น

“นายเรืออากาศเอกก็ยังไม่สม อีตาพระควงสว่านฯ น่ะแกทำอะไร้ ดีแต่สั่งพวกเราให้ขึ้นเครื่องบินไปลาดตระเวนไปทิ้งระเบิด และไปอะไรต่ออะไรอีก แกยังหวดนายนาวาอากาศโท ครูทองใบอย่างขี้หมูขี้หมาก็ควรเป็นจอมพลอากาศเอก มหาอำมาตย์นายกทองใบ ธวัชชัย”

นิกรทำคอย่น ยกพื้นรองเท้าให้กิมหงวนดู

“นี่แน่ะ”



อาเสี่ยหลับตาบี๋ แล้วสามเกลอก็หัวเราะก้าก ขณะนั้นพลตาไวแลเห็นรถยนตร์คันหนึ่ง แล่นมาหยุดหน้ากองรักษาการณ์ เขาได้ยินผู้บังคับกองรักษาการณ์บอกแถวทำความเคารพ ต่อจากนั้นนายพลโททหารบกรูปร่างอ้วนเตี้ยคนหนึ่ง แต่งเครื่องสนามสวมหมวกเหล็ก ก็ก้าวลงจากรถด้วยใบหน้ายิ้มแย้ม

นายพัชราภรณ์รีบบอกกิมหงวนทันที

“เฮ้ย - คุณอามาโว้ย”

อาเสี่ยสะดุ้งโหยง

“เจ้าคุณอารึ ดีแล้ว ต้องยักท่ากับท่านเสียหน่อย”

พลจุ๊ย์ปาก

“อย่าเฮ้ยไม่ดีน่า แกควรจะพูมใจให้มากที่ท่านมาเยี่ยมแก มีอะไรมาฝากแกด้วยซี อย่าโกรธท่านเลยวะ เชื่อกันเถอะ”

การสนทนาหยุดชะงักเพียงเท่านี้ ท่านเจ้าคุณปัจจนึกพินาศ เดินนำหน้าพาผู้บังคับกองรักษาการณ์เดินตรงมาที่ห้องขัง พล, นิกรลุกขึ้นยืนตรงกระทำความเคารพ ส่วนกิมหงวนนั่งกินหมูแผ่น และร้องเพลงเบาๆ

“ดูซิดู ซูริยา จากฟ้ากระไรแดงแจ๋ ดูซิดูให้แน่ แดงแจ๋เป็นมันแผล็บเชียว โอ-ซูริยา จะจากฟ้าทำหน้าเชียว น้ำพริกใส่ลูกมะอึกลูกเดียวจะอร่อย - หรือไฉน ช่อมะปราง ติดตะรางไม่ใคร่สบายใจ กรรมเวรของใครก็คงไม่เหมือนอ้ายหางดำ ตีตู๊รีตีตี่ ต่าราตี๊ ตาหร่าตี๊ตา”

“เฮ้ย!” ท่านแม่ทัพเอ็ดตะโรลั่น

กิมหงวนค่อยๆ เงยหน้าขึ้นมองดูเจ้าคุณปัจจนึกฯ

“อ้อ - สวัสดีมีชัยครับ” พูดแล้วเขาก็ลุกขึ้นยืน “คุณอามาเมื่อไหร่ครับ?”

“มาเดี๋ยวนี้นะซี อ้ายเปรต” พูดจบท่านก็หันมาทางผู้บังคับกองรักษาการณ์ “คุณทวีไขกุญแจห้องขังออก”

ร.อ. ทวียกมือวันทยาหัตถ์รับคำสั่ง ล้วงกะเป๋าหยิบพวงกุญแจเย็ลไขเปิดบานประตูออก

อาเสี่ยเดินนวยนาดออกมาจากห้องขังด้วยใบหน้ายิ้มแย้ม

“คุณอาจะมารับโทษแทนผมหรือครับ แหม - เป็นพระคุณอย่างยิ่งเชียวครับ ผมอึดอัดใจจะตายอยู่แล้ว”

เจ้าคุณทำตาปริบๆ

“ใครบอกพ่อมึงล่ะ?”

กิมหงวนยกมือปิดปากหัวเราะคิกคัก

“นั่นอะไรครับ ของฝากผมใช่ไหม?”

เจ้าคุณปัจจนึกฯ ยิ้มออกมาได้

“เออ!” แล้วท่านก็ส่งถุงกระดาษสีน้ำตาลให้เขา “ไม่รู้จะซื้ออะไรโว้ย เลยซื้อเม็ดกวยจี๋มาให้ห้าห่อ ขนมครกสามตัง แล้วก็บุหรี่สิงห์โตแดงหนึ่งซอง ส้มเขียวหวานสองลูก มะพร้าวเผาหนึ่งใบ”

เสี่ยหงวนทำหน้ากะเรี่ยกะราดชอบกล เขาถอนหายใจเฮือกใหญ่

“เอาละครับ ดีกว่าไม่ได้ซื้ออะไรมาเลย ขอบพระคุณครับ” พูดจบลก็หันมาทางนายทหารรักษาการณ์ “ไง - คุณทวี อย่างนี้เข้าส้วมต้องถือคีมเข้าไปด้วยไหมครับ?”

ท่านแม่ทัพยกรองเท้าเตะหน้าแข้งอาเสี่ยดังก๊อก

“นี่แน่ะ ซื้อมาให้แล้วยังจะว่าขี้เหนียวอีก ประเดี๋ยวพ่อขังต่อเสียอีกสิบวันหรอก” แล้วท่านก็หัวเราะ “ยังไงวะ อ้ายหงวน สามวันนี่ดูแกดำคล้ำไปมาก แกน่ะถูกอ้ายพลลบตำแหน่งเสืออากาศเสียแล้วรู้ไหม?”

กิมหงวนอมยิ้ม

“ทราบแล้วครับ อ้ายพลฆ่าจอมเวหาตาย แต่ไม่แปลกหรอกครับ ผมไม่ได้อิจฉาริษยาเลย ตรงกันข้าง ผมกลับปิติยินดีอย่างยิ่ง”

เจ้าคุณยกมือตบบ่ากิมหงวนเบาๆ

“ดีมาก - อ้ายหลานชาย ถูกแล้ว แกจะต้องไม่อิจฉาในโชคชัยอันใหญ่หลวงของเจ้าพล เพราะว่าพลได้ทำลายสัตรูสำคัญของชาติเรา” พูดจบท่านก็เหวี่ยงศอกกลับกะแทกหน้าอกนิกรดังอั้ก แล้วคว้าคอลูกเขยของท่านเขย่า “เผลอไม่ได้ เผลอเป็นล้วงกะเป๋า แกนึกว่าคนอย่างฉันน่ะจะเซ่อให้แกล้วงยังงั้นรึ ไม่ได้แอ้มหรอกว้า”

“คร๊าบ” นิกรพูดยานคาง ดึงซองธนบัตรที่เหน็บพุงไว้ออกมาดู

เจ้าคุณนัยตาเหลือก

“เฮ้ย! ของข้า” แล้วรีบตะครุบแย่งเอาไป

กะดิ่งทองยิ้มแป้น

“ก็ไหนคุณพ่อว่าไม่ได้แอ้มยังไงละครับ?”

ท่านแม่ทัพหัวเราะแหยๆ

“อือ - อ้ายนี่ไวยังกะปรอท ไป่ - ออกไปยืนห่างๆ” แล้วท่านก็หันมาพูดกับกิมหงวน “อ้ายหลายชาย, อดทนไปอีกคืนหนึ่งก็แล้วกัน อาจะปล่อยแกให้มีอิสสระก่อนพ้นกำหนดโทษก็ไม่ได้ อย่าน้อยอกน้อยใจเลยวะ นานๆ ได้เข้าซังเตสักครั้งมันโก้น้อยอยู่หรือ” นิ่งเงียบไปสักครู่ ท่านก็กล่าวกับสามเกลอ “นี่ - อ้ายหลานชายทั้งสาม”

อาเสี่ยสอดขึ้น

“หมายความถึงผมด้วยหรือครับ?”

“เอ๊อ! แหม - อ้ายเปรตนี่กวนโทโสจริงแฮะ ฟังนี่, ฉันมีข่าวดีที่จะบอกแกสามคนให้รู้”

สามเกลอหูผึ่ง ต่างรู้สึกว่าหัวใจของตนเต้นแรง

“ข่าวอะไรครับ?” พล, นิกร, กิมหงวนพูดขึ้นพร้อมๆ กัน

เจ้าคุณหัวเราะก้าก

“อ้า - เดี๋ยวโว้ย จุดบุหรี่สูบก่อน”

“ฮี้!” กิมหงวนร้องลั่น “ยักท่าจริงแฮะ ให้ดิ้นตายซี่!”

ท่านแม่ทัพทำตาเขียว

“มึงว่าใคร อ้ายหงวน?”

“ว่าคุณอานั่นแหละครับ” อาเสี่ยพูดหน้าตาเฉย

เจ้าคุณขบเขี้ยวเคี้ยวฟันกรอดๆ ยกเท้าถีบกิมหงวนปั่งเข้าให้เซถลาเข้าไปในห้องขัง แล้วท่านก็ปิดประตูลั่นกุญแจฉับ

“อยู่ในนั้นแหละ ทะลึ่งนัก อย่าออกมาเลย”

กิมหงวนหน้าเบ้ ยกมือไหว้ปะหลกๆ

“โธ่ - ไขให้ผมออกไปคุยกับคุณอาข้างนอกเถอะครับ ทีนี้ผมไม่ทะลึ่งจริงๆ ให้ตายโหงตายห่าซีเอ้า”

เจ้าคุณปัจจนึกฯ ยิ้มออกมาได้

“ฉันไม่เชื่อน้ำมนตร์แกหรอก”

“น่า - คนดี๊ - คนดี ซีครับ ผมอยู่ในนี้อึดอัดเหลือเกิน”

เจ้าคุณทำปากหมุบหมิบ หันมาพูดกับพล, นิกรต่อไป

“ข่าวดีที่อาจะบอกแกก็คือว่า แกสามคนจะได้ย้ายไปเป็นนักบินนาวีประจำฐานทัพอากาศที่สัตตหีบตั้งแต่พรุ่งนี้เป็นต้นไป คำสั่งด่วนมาเมื่อกี้นี้เอง”

นิกรกะโดดตัวลอยร้องตะโกนลั่น

“ไชโย! วู้ปี” แล้วเขาก็โผเข้ากอดเจ้าคุณปัจจนึกฯ จูบท่านหนึ่งฟอด พร้อมกับดึงปากกาเชฟเฟ่อออกมาจากกะเป๋าบน “คุณพ่อครับ ผมดีใจจังเลย”

เจ้าคุณตบศีร์ษะลูกเขยของท่านเบาๆ

“แกจะดีใจอีก ถ้าแกได้ทราบข่าวดีอีกข่าวหนึ่ง” พูดจบก็ล้วงกะเป๋าหยิบซองขาวพับสี่ตราครุธออกมาส่งให้พล “เอ้า - อ่านดูซี นี่คือคำสั่งย้ายพวกแกสามคนพร้อมด้วยโชคลาภอันแสนประเสริฐ”

นิกรมองดูพวงกุญแจในมือของเขา ซึ่งล้วงเอามาจากกะเป๋าผู้บังคับกองรักษาการณ์เดี๋ยวนี้ แล้วรีบไขกุญแจเปิดประตูห้องขัง กิมหงวนเดินออกมาตะครุบหนังสือคำสั่งไปจากมือพล

ร.อ. ทวีอ้าปากหวอ เจ้าคุณปัจจนึกฯ ยืนตะลึงต่างมองดูกิมหงวนด้วยความแปลกใจ

“เฮ้ย - ทำไมแกออกมาได้?” เจ้าคุณพูดเร็วปรื๊อ

อาเสี่ยยักคิ้วแผล็บ

“อ้ายกรมันไขกุญแจเปิดให้ผมครับ”

ท่านแม่ทัพกับผู้บังคับกองรักษาการณ์ต่างหันควับมาทางอ้ายเสือมือกาว นิกรส่งพวงกุญแจให้ ร.อ.ทวีอย่างนอบน้อม

“นี่ครับ ทีหลังละอย่าเผลอนะครับ ผมไม่ชอบคนเผลอ”

ผู้บังคับกองรักษาการณ์ทำปากจู๋

“เธอ - เธอล้วงเอาไป?”

นิกรหัวเราะก้าก

“ก็ล้วงน่ะซีครับ ม่ายจะไขเอาอ้ายเปรตนี่ออกมาได้ยังไง?”

ร.อ. ทวีกลืนน้ำลายเอื้อก มหัศจรรย์ใจอย่างยิ่ง เขาเลิกเสื้อชั้นนอกขึ้น แก้เข็มขัดปลดกะดุมกางเกงออกหย่อนพวงกุญแจลงไปในกะเป๋ากางเกงชั้นใน โดยเกรงว่าประวัติศาสตร์จะซ้ำรอยอีก

สามเกลอหัวเราะลั่น อาเสี่ยโบกมือให้เพื่อนสงบปากเสียง ดึงกระดาดในซองออกมาคลี่อ่านข้อความดังๆ




“(ด่วนมาก)

ที่ ท. ๑๑๓๔/๘๔ กองบัญชาการรบทั่วไป

วันที่ ๑๕ มกราคม พุทธศักราช ๒๔๘๔

เรื่อง ให้ย้ายนักบินไปประจำฝูงบินนาวี -”

เสี่ยหงวนหยุดอ่านรำป้อ แล้วร้องลำตัดเสียงแจ๋ว

“ทิงโจ๊ะถีดทิง หัวล้านหัวลิง ต้ำม่ะทิงโย้นกบ เป้กพ่อ!”




เจ้าคุณปัจจนึกฯ ลั่นหมัดขวาปั่งเข้าให้ ถูกซอกคางกิมหงวนเซแซ่ดๆ แล้วท่านก็ยกเท้าขวาเตะพลั่กเข้าให้ถูกซี่โครงกิมหงวนเต็มแรง

“นี่แน่ะ - หัวล้านหัวลิง โธ่ - ประเดี๋ยวพ่อด่าแม่เลย อ้าย - - -”

“อ๊ะ!” อาเสี่ยร้องลั่น “เดี๋ยวก็เดี๋ยวซีครับ แน่ - จะด่าแม่ฟรีๆ อิ้ว - หน้าตาดีๆ ด่าแม่คนเล่นง่ายๆ”

ท่านแม่ทัพกะชากปืนพกออกจากซอง จ้องตรงระดับเอวกิมหงวน

“อ้ายหงวน - ถ้าแกขืนทะลึ่งกับฉันอีกนิดเดียว ฉันยิงแกอกทะลุเลย ไม่เชื่อก็ลองดู?”

ใบหน้าของอาเสี่ยซีดเผือดเหมือนกระดาด เขาอ่านคำสั่งต่อไป มั่นใจห้าร้อยเปอร์เซ็นต์ว่า อย่างไรเขาก็คงได้เลื่อนยศเป็นนายเรืออากาศโทแน่ๆ




“เรื่อง ให้ย้ายนักบินไปประจำฝูงบินนาวี

จาก ผู้บัญชาการทหารทั่วไป

ถึง ผู้บัญชาการกองบินใหญ่ผะสมภาคเขมร

หนังสือของท่านที่ ท.อ. ๑๕๗/๘๔ ลงวันที่ ๑๔ มกราคม ศกนี้ เสนอรายนามนักบินแห่งฝูงขับไล่ที่ ๕ สามนายคือ ร.ต. สงวน ไทยแท้ พ.จ.ท. พล พัชราภรณ์ และ จ.ท. นิกร การุณวงศ์ เพื่อจะจัดส่งไปประจำฝูงบินนาวี ณ ฐานทัพเรือสัตตหีบ ตามที่ผู้บัญชาการกองทัพเรือ ขอให้ส่งไปเพิ่มเติมนั้นได้รับทราบแล้ว

อนุญาตให้ท่านส่งนักบินที่กล่าวนามนี้เดินทางไปสัตตหีบได้ และให้ออกเดินทางในวันที่ ๑๕ นี้ โดยเครื่องบินประจำตัวของเขา ให้ท่านโทรเลขแจ้งให้ผู้บังคับฝูงบินนาวีทราบล่วงหน้า และมอบหนังสือนำตัวไปกับนักบินทั้งสาม เมื่อได้จัดการไปแล้วประการใดให้รายงานให้ข้าพเจ้าทราบโดยด่วย

ขอแสดงความนับถือ

พล ต, ...

เสนอ มท. ภาคเขมรเพื่อทราบ

ร.อ. ประดับ ดาวเรือง

สำเนานี้รับรองว่าถูกต้องกับต้นฉะบับเดิม

ร.ต. ขจร พิมพ์, ทาน”




พล, นิกร, กิมหงวน ยิ้มแป้น

“เราคงมีโอกาสได้ไปบอมบ์เรือรบฝรั่งเศสในคราวนี้” พลพูดด้วยความดีใจ

กิมหงวนจุ๊ย์ปากให้นายพัชราภรณ์หยุดพูด แล้วหันมาถามเจ้าคุณปัจจนึกฯ เบาๆ

“ทำไมถึงไม่ได้เลื่อนยศล่ะครับ?”

เจ้าคุณอมยิ้ม



“อ้ายเซ่อ พลิกดูอีกฉะบับซี เขาเอาเข็มหมุดกลัดติดไว้เห็นไหมล่ะ ฉะบับนี้เป็นสำเนาคำสั่งที่กองบัญชาการรบทั่วไป ส่งมาให้อาตามระเบียบ”

กิมหงวนรีบพลิกดูทันที เขาแลเห็นหนังสือของท่านผู้บัญชาการทหารทั่วไป มีมาถึงเจ้าคุณปัจจนึกฯ ในนามแม่ทัพใหญ่ภาคเขมร อาเสี่ยกะแอม ๒-๓ ครั้ง แล้วอ่านข้อความดังๆ




“ที่ ท. ๑๒๕๒/๘๔ กองบัญชาการรบทั่วไป

วันที่ ๑๕ มกราคม พ.ศ. ๒๔๘๔

เรื่อง เลื่อนยศนักบิน

จาก ผู้บัญชาการทหารทั่วไป

เรียน มท. ใหญ่ภาคเขมร

รายงานด่วยของผู้บัญชาการฝูงบินใหญ่ ผะสมที่ ท.อ. ๑๖๖/๘๔ ลงวันที่ ๑๕ มกราคม ศกนี้ แจ้งรายละเอียดการรบทางอากาศ ในตอนบ่ายวันนี้ไปยังข้าพเจ้านั้น ได้รับทราบแล้ว

ข้าพเจ้ารู้สึกปลื้มใจอย่างยิ่ง ที่นักบินผู้กล้าหาญของเรา ได้ต้านทานฝูงบินข้าศึกอย่างทรหดจนกะทั่งได้ชัยชะนะอย่างงดงาม โดยฉะเพาะอย่างยิ่ง พ.จ.ท. พล พัชราภรณ์ ได้ทำลายชีวิตนักบินฝรั่งเศสผู้มีชื่อเสียง ซึ่งข้าพเจ้าไม่สามารถจะกล่าวคำชมเชยได้ถูกต้อง

ฉะนั้น เพื่อตอบแทนความกล้าหาญของนักบินแห่งฝูงบินใหญ่ผะสม ข้าพเจ้าจึงได้เลื่อนยศให้นักบินผู้ที่มีนามดังต่อไปนี้ -”




อาเสี่ยหยุดอ่าน ยกคำสั่งขึ้นแนบอก แสดงกิริยาตื่นเต้นยินดีแล้วหัวเราะลั่น

“หวานโว้ย กันหวดนายเรืออากาศโทแน่ๆ”

เจ้าคุณปัจจนึกฯ ยิ้มเล็กน้อย

“อย่าเพิ่งดีใจให้มากนัก อ่านต่อไปให้จบเสียก่อน”

เสี่ยหงวนส่งคำสั่งให้นิกร

“แกอ่านทีเถอะวะ กันดีใจจนพูดไม่ถูกแล้ว” แล้วกิมหงวนก็กะโจนเข้ากอดเจ้าคุณปัจจนึกฯ ใช้มือทั้งสองจี้สะเอวท่าน”

“อุแว๊ก!” ท่านแม่ทัพร้องเอ็ดตะโร “อย่าเล่น เฮ้ย จั่กกะจี้ อุว๊าก! อย่าเล่น”

กิมหงวนปล่อยมือออก ตั้งอกตั้งใจฟังกะดิ่งทองอ่านคำสั่งเลื่อนยศต่อไป นิกรยกหลังมือเช็ดปาก แล้วอ่านเสียงลั่น




“๑. ร.ต. ทองใบ ธวัชชัย เป็น ว่าที่นายเรืออากาศโท

๒. พ.จ.ท. พล พัชราภรณ์ เป็น ว่าที่นายเรืออากาศตรี”




กะดิ่งทองยกมือขวาคลำหัวใจของเขา แล้วส่งคำสั่งให้พล

“อ่านทีเถอะวะพล กันเห็นชื่อและยศใหม่ของกันแล้ว กันอ่านไม่ได้หรอก” แล้วนิกรก็กะโดดตัวลอย “ไชโย!”

พลหัวเราะหึๆ อ่านคำสั่งต่อไป




“๓. จ.ท. นิกร การุณวงศ์ เป็น นายเรืออากาศตรี

๔. พ.จ.ท. ถนอม วนานนท์ เป็น พันจ่าอากาศเอก

๕. พ.จ.ต. ฉลวย นิรภัย เป็น พันจ่าอากาศโท

๖. จ.ต. สวัสดิ์ ศรีเศวด เป็น จ่าอากาศเอก

ทั้งนี้ ตั้งแต่บัดนี้เป็นต้นไป และนักบินที่ได้เลื่อนยศ หมายเลข ๑ ถึงเลข ๓ ให้ประดับสายแดงเป็นเกียรติยศ เงินเดือนมกราคมรับตามยศใหม่

อนึ่งขอแจ้งให้ท่านทราบว่า ร.ต. สงวน ไทยแท้ ซึ่งมีความดีความชอบในการโจมตีจังหวัดไซ่ง่อนนั้น ความจริงน่าจะได้เลื่อนยศ แต่คณะกรรมการผู้พิจารณาความชอบทหารต่างลงมติเห็นพ้องกันว่า ร.ต. สงวนได้ฝ่าฝืนวินนัยอย่างร้ายแรง ตามที่ท่านได้สั่งกักขัง ๓ วัน ฉะนั้น คณะกรรมการจึงงดพิจารณาความชอบเท่าที่ ร.ต. สงวนได้ทำไว้ในครั้งหลัง แต่ให้สิทธิ์พิเศษประดับสายแดงได้

ขอแสดงความนับถืออย่างสูง

พล ต...”




พลโผเข้ากอดนิกรเพื่อนรักเพื่อนเกลอของเขา ทั้งสองต่างกะโดดโลดเต้นแสดงกิริยาดีอกดีใจ ส่วนกิมหงวนยืนนิ่งเหมือนรูปหุ่น หยาดน้ำตาไหลพรากออกมาเป็นทาง อาเสี่ยสะอื้นเบาๆ และแรงขึ้นตามลำดับ ในที่สุดก็ร้องไห้โฮ

นิกรมองดูกิมหงวน พลางกะเซ้า

“ตะเร็งเต่งตุม ตะเร็งเต่งตุม เต็งเตรงเต็งเต่ง ตะเร้งเต็งตุม”

“ส้นตีนแน่ะ!” อาเสี่ยตะโกนลั่น แล้วสะอื้นอี๊ดๆ เหมือนลูกหมาเดินร้องไห้เข้าไปในห้องขัง เจ้าคุณแม่ทัพ, ผู้บังคับกองรักษาการณ์และพลนิกรหัวเราะลั่น กิมหงวนทรุดตัวนั่งบนเตียงนอน ยกฝ่ามือทั้งสองปิดหน้าเสียอกเสียใจที่ตนฝ่าฝืนวินัย จนต้องถูกลงโทษ และถูกงดพิจารณาความดีความชอบ

เจ้าคุณปัจจนึกฯ เดินเข้าไปหากิมหงวน ยกมือตบบ่าเขาเบาๆ

“ไม่ต้องเสียใจ อ้ายหลายชาย โอกาศที่แกจะสร้างความดียังมีอีกมากนัก จำไว้เป็นบทเรียนเถอะ นักบินที่เก่งกล้าสามารถ จะต้องหมายความว่าเขามีวินัยอันดีงานด้วย” พูดจบท่านแม่ทัพก็นั่งลงข้างกิมหงวน

ร.ต.ไทยแท้ เลื่อนตัวจากเตียงลงนั่งคุกเข่าบนพื้น ฟุบหน้าลงบนตักเจ้าคุณปัจจนึกฯ แล้วสะอึกสะอื้น

เจ้าคุณตบศีร์ษะเขาเบาๆ นัยตาของท่านชักแดงๆ และริมฝีปากแบะเล็กน้อยด้วยความสงสารกิมหงวน

“อย่าร้องไห้เลยวะ ประเดี๋ยวข้าก็จะอดร้องไห้ไม่ได้ โถ - น่าสงสาร ไม่ควรนี่นา อ้ายกูก็ระยำดันสั่งขังเสียสามวัน”

กิมหงวนปล่อยโฮ แล้วกัดขาอ่อนเจ้าคุณปัจจนึกฯ เต็มแรง

“โอ๊ย!” ท่านแม่ทัพร้องสุดเสียง ตบหน้าอาเสี่ยฉาดเข้าให้ ยกเท้ายันปั่งร่างอันสูงชะลูดผงะงายหลังตึง

เจ้าคุณปัจจนึกฯ ลุกขึ้นขยับจะเตะกิมหงวนซ้ำอีก อาเสี่ยยกมือไหว้ร้องเอ็ดตะโร ผลุดลุกขึ้นยืนหัวเราะก้าก

“นั่นแน่ ผมกัดนิดเดียว ทั้งตบทั้งถีบ แล้วยังจะเตะอีก”

ท่านแม่ทัพยกมือลูบคลำขาอ่อนของท่าน

“นิดเดียว? มึงกัดกูเนื้อแทบหลุด อ่อย - ฉิบหาย”

เสี่ยหงวนหัวเราะคิก เจ้าคุณเดินโขยกเขยกออกมาจากห้องขัง ออกคำสั่งกับผู้บังคับกองรักษาการณ์

“ใส่กุญแจ”

“ครับผม” ร.อ. ทวีรับคำสั่ง และปิดประตูใส่กุญแจทันที

เจ้าคุณปัจจนึกฯ หันมาพูดกับพล, นิกร

“ข้ากลับละโว้ย หัวเสียเสียแล้ว แกสองคนกลับหรือยังล่ะ จะได้นั่งรถไปด้วยกัน ข้าจะเลยไปหาพระควงสว่านฯ ด้วย”

พลยิ้มอ่อนโยน

“ไปซีครับ”

ต่อจากนั้น พล, นิกร ก็พูดกับกิมหงวนอีก ๒-๓ คำ แล้วพากันเดินตามท่านแม่ทัพออกไปจากกองรักษาการณ์

อาเสี่ยมีตราดำ ๒ ขวด กับแกล้มอีกหลายอย่าง ฉะนั้น จึงไม่ต้องการหน่วงเหนี่ยวเพื่อนให้อยู่คุยกับเขา ถึงแม้เขาไม่ได้เลื่อนยศ เสี่ยหงวนก็รู้สึกดีใจที่เพื่อนทั้งสองได้เป็นนายทหารสัญญาบัตรเช่นเดียวกับเขา




ต่อด้วยตอน “ปีกนาวี”

